ⵏⵉⴽⵓⵍⴰ ⵜⵉⵙⵍⴰ

**ⵏⵉⴽⵓⵍⴰ ⵜⵉⵙⵍⴰ** (ⵙ ⵜⵏⴳⵍⵉⵣⵜ: Nikola Tesla) (10 ⵢⵓⵍⵢⵓⵣ 1856 – 7 ⵢⵉⵏⵏⴰⵢⵔ 1943) ⵉⴳⴰ ⵢⴰⵏ ⵓⵎⵙⵏⵓⵍⴼⵓ, ⴰⵎⵙⵏⴳⴰⵎⴰ, ⴰⵎⵜⵡⴰⵍ ⴰⵎⵥⵥⴰⵕⵓⵕ, ⴰⵎⵜⵡⴰⵍ ⴰⵎⵙⵏⴷⴷⵓ ⴷ ⵓⵎⵙⵏⵉⵎⴰⵍ ⵓ ⵚⵉⵕⴱⵢⴰ-ⵎⵉⵔⵉⴽⴰⵏ, ⵉⵜⵜⵡⴰⵙⵙⴰⵏ ⵙ ⵜⴱⵣⴰⵔⵉⵏ ⵏⵏⵙ ⴳ ⵓⵙⵖⵉⵡⵙ ⵏ ⵓⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴰⴷⵙⵍⴰⵏ.

ⵉⴽⴽⵓⵙⴰ ⵜⵉⵙⵍⴰ ⵜⴰⵔⵎⵉⵜ ⴳ ⵢⵉⴳⵔ ⵏ ⵜⴳⵓⴳⵎⵙⵍⵉⵜ (Téléphonie) ⴷ ⵜⵏⵣⴳⴳⵉⵜ ⵜⴰⵎⵥⵥⴰⵕⵓⵕⵜ ⴷⴰⵜ ⵏ ⵓⵣⵡⴰⴳ ⵏⵏⵙ ⵖⵔ ⵉⵡⴰⵏⴽⵏ ⵉⵎⵓⵏⵏ ⴳ 1884 ⴰⴼⴰⴷ ⴰⴷ ⵉⵙⵡⵓⵔⵉ ⴷ ⵜⵓⵎⴰⵙ ⵉⴷⵉⵙⵓⵏ ⴳ ⵜⵎⴷⵉⵏⵜ ⵏ ⵏⵢⵓ ⵢⵓⵔⴽ. ⵓⵔ ⵉⴽⴽⵉ ⵢⴰⵜ ⵙⵉⵖ ⵉⴱⴹⴰ ⴷ ⵉⴷⵉⵙⵓⵏ, ⵉⵙⵙⵔⵙⵍ ⵉⵙⵓⵔⴰⵎ ⴷ ⵜⵎⵙⵙⵓⵔⵉⵏ ⵏⵏⵙ ⴰⴼⴰⴷ ⴰⴷ ⵉⵙⴱⵓⵖⵍⵓ ⴽⵉⴳⴰⵏ ⵏ ⵉⵎⴰⵙⵙⵏ ⴷ ⵡⴰⵍⵍⴰⵍⵏ ⵉⵎⵥⵥⴰⵕⵓⵕⵏ. ⵢⵓⵎⵥ ⵊⵓⵔⵊ ⵡⵉⵙⵜⵉⵏⴳⵀⴰⵡⵙ ⵉⵣⵔⴼⴰⵏ ⵏ ⵓⵙⵖⵍⵍⴰ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵜⵉⵙⵍⴰ ⵉ ⵓⵏⵙⵎⴰⵙⵙⵓ ⴰⵎⵍⵡⴰⵢ ⴷ ⵓⵎⵙⵎⵉⵜⵜⴰⵢ/ⵓⵙⵏⴼⴰⵍ, ⴷ ⵉⴳⴰ ⵜ ⵡⵉⵙⵜⵉⵏⴳⵀⴰⵡⵙ ⴷ ⴰⵎⵛⵛⵉⵡⵕ ⵏⵏⵙ ⵉ ⵢⴰⵜ ⵜⵉⵣⵉ ⵜⴰⵇⵓⴹⴰⴹⵜ. ⵜⴽⴽⴰ ⵜⵜ ⵉⵏⵏ ⵜⵡⵓⵔⵉ ⵏ ⵜⵉⵙⵍⴰ ⵉ ⵉⵙⴳⴳⵯⴰⵙⵏ ⴳ ⵓⵙⴱⵓⵖⵍⵓ ⵏ ⵜⵥⴹⴰⵕⵜ ⵜⴰⵎⵥⵥⴰⵕⵓⵕⵜ ⴷ ⵢⴰⵏ ⵓⴳⵣⵣⵓⵎ ⵙⴳ "ⵉⵎⵏⵖⵉ ⵏ ⵉⵎⴰⵣⵣⵍⵏ" ⴳⵔ ⴰⵢⵜ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴷ ⵡⵉⵏ ⵓⵎⴰⵣⵣⵍ ⵉⵣⴷⵉⵏ, ⴰⴽⴷ ⵢⵉⵎⵏⵖⵉ ⵏ ⵜⵣⵣⵉⴷⴳⴰ. ⴳ 1891, ⵢⵓⵎⵥ ⵜⵉⵙⵍⴰ ⵜⴰⵖⵍⴰⵏⵜ ⵜⴰⵎⵉⵔⵉⴽⴰⵏⵉⵜ.

ⵉⴹⴼⵕ ⵜⵉⵙⵍⴰ ⵜⴰⵡⵓⵔⵉ ⵖⴼ ⵜⵡⵏⴳⵉⵎⵉⵏ ⵏⵏⵙ ⵉⵣⴷⵉⵏ ⴷ ⵓⵙⵙⴼⴰⵡ ⴰⵔⵉⴼⵉⵍⵉ ⴷ ⵓⴱⵟⵟⵓ ⴰⵎⵥⵥⴰⵕⵓⵕ ⴳ ⵡⵓⴷⵓⵣ ⵢⴰⵜⵜⵓⵢⵏ ⴷ ⵜⵔⵎⵉⵜⵉⵏ ⵏ ⵜⵥⴹⴰⵕⵜ ⵜⴰⵎⵙⵏⴰⴳⴰⵔⵜ ⵢⴰⵜⵜⵓⵢⵏ. ⴳ 1893, ⵉⵏⵏⴰ ⵎⴰⵙ ⵉⵥⴹⴰⵕ ⴰⴷ ⵉⵙⴽⵔ ⴰⵎⵢⴰⵡⴰⴹ ⴰⵔⵉⴼⵉⵍⵉ ⵙ ⵡⴰⵍⵍⴰⵍⵏ ⵏⵏⵙ. ⵢⵓⵔⵎ ⵜⵉⵙⵍⴰ ⴰⵣⵣⴳⵉⵔ ⵏ ⵜⵡⵏⴳⵉⵎⵉⵏ ⴰⵏⵏ ⵙ ⵜⵔⵎⵉⵜ ⵏ ⵓⵣⵓⵣⵣⵔ ⴰⵔⵉⴼⵉⵍⵉ ⵉⵣⴳⴳⵔⵏ ⵜⵉⵎⵏⵥⴰⵡⵉⵏ, ⴳ ⵓⵙⵏⴼⴰⵔ ⵏⵏⵙ ⵓⵔ ⵉⵎⵉⴷⵏ "ⴰⵔⴳⴳⵓⴱ ⵏ ⵡⴰⵔⴷⵏⴽⵍⵉⴼ". ⴷ ⵉⵙⴽⵔ ⴰⵡⴷ ⴳ ⵓⵙⴰⵔⵎ ⵏⵏⵙ ⵜⵓⴳⴷⵜ ⵏ ⵜⵔⵎⵉⵜⵉⵏ ⵖⴼ ⵉⵎⵊⴳⵓⴳⵍⵏ ⴷ ⵉⵎⵙⵙⴰⵔⵓⵜⵏ ⵉⵎⵙⵏⴷⴷⵓⵜⵏ, ⴷ ⵉⵙⵍⴷⴰⵢⵏ ⵏ ⵓⵙⵙⵅⵡⵓ:ⵓⵙⵅⵡⵓ ⴰⵎⵥⵥⴰⵕⵓⵕ, ⴷ ⵜⵔⵎⵉⵜⵉⵏ ⵜⵉⵎⵣⵡⵓⵔⴰ ⵏ ⵓⵙⵓⵍⴼ ⵙ ⵉⵥⵏⵥⵕⵏ ⵏ X. ⴷ ⵉⵥⴽⴰ ⴰⵡⴷ ⵢⴰⵏ ⵓⵖⵔⵔⴰⴱⵓ ⵉⵜⵜⵓⵏⴱⴰⴹⵏ ⵙ ⵡⴰⵔⵉⴼⵉⵍⵉ, ⵏⵏⴰ ⵉⴳⴰⵏ ⵢⴰⵜ ⵜⵎⵙⴰⵔⵜ ⵜⵓⵙⵍⵉⴷⵜ ⴳ ⵜⵉⵣⵉ ⴰⵏⵏ.

ⵉⵜⵜⵡⴰⵙⵙⵏ ⵜⵉⵙⵍⴰ ⵙ ⵉⵙⵏⵓⵍⴼⵓⵜⵏ ⴷ ⵜⴱⵣⴰⵔⵉⵏ ⵏⵏⵙ ⵍⵍⵉ ⴰⵙ ⵉⴼⴽⴰⵏ ⴷ ⵢⴰⵏ ⵡⴰⴷⴷⵓⵔ ⴰⵅⴰⵜⴰⵔ ⴳ ⵜⴷⵍⵙⴰ ⵜⴰⵖⵔⴼⴰⵏⵜ ⵙ ⵎⴰⵙ ⵉⴳⴰ "ⴰⵎⴰⵙⵙⴰⵏ ⵉⵏⵓⴼⵍⵏ". ⴷ ⴼⴽⴰⵏⵜ ⴰⵙ ⵜⵣⵣⵉⴷⴳⵉⵡⵉⵏ ⵏ ⵉⵙⵏⵓⵍⴼⵓⵜⵏ ⵏⵏⵙ ⵜⵓⴳⴷⵜ ⵏ ⵉⵇⴰⵕⵉⴹⵏ, ⴷ ⵉⵖⵣⴷ ⵢⴰⵏ ⵓⴳⵣⵣⵓⵎ ⴰⵎⵇⵔⴰⵏ ⴳⵉⵙⵏ ⵉ ⵓⵙⵥⵕⴼ ⵏ ⵉⵙⵏⴼⴰⵔⵏ ⵏⵏⵙ ⵓⵙⵍⵉⴳⵏ ⵍⵍⵉ ⵎⵉ ⵉⵎⵢⴰⴳⴰⵔ ⵓⵎⵓⵔⵙ ⵏⵏⵙⵏ. ⵉⴷⴷⵔ ⵜⵉⵙⵍⴰ ⵜⵓⴳⴷⵜ ⵏ ⵜⵓⴷⵔⵜ ⵏⵏⵙ ⴳ ⵜⵢⴼⵔⵉⵏ ⵏ ⵉⵙⵏⵙⴰ ⵏ ⵏⵢⵓ ⵢⵓⵔⴽ ⴰⵔ ⵜⴰⵏⴰⴼⵜ ⵏⵏⵙ. ⵉⵎⵎⵓⵜ ⵜⵉⵙⵍⴰ ⴳ 7 ⵉⵏⵏⴰⵢⵔ 1943. ⵉⵜⵜⵢⵓⴼⴼⵔ ⵓⴽⵜⵜⴰⵢ ⵏ ⵜⵡⵓⵔⵉⵡⵉⵏ ⵏⵏⵙ ⴹⴰⵕⵜ ⵏ ⵜⵎⵜⵜⴰⵏⵜ, ⴰⵔ ⴰⵙⴳⴳⵯⴰⵙ 1960 ⵍⵍⵉⴳ ⵉⴼⴽⴰ ⵓⴳⵔⴰⵡ ⴰⵎⴰⵜⴰⵢ ⵏ ⵉⵙⵜⴰⵍⵏ ⴷ ⵜⵎⵙⵖⴰⵍⵉⵏ ⵉⵙⵎ ⵏⵏⵙ ⵉ ⵢⴰⵜ ⵜⵢⵓⵡⵏⵜ ⵜⴰⴳⵔⴰⵖⵍⴰⵏⵜ ⵏ ⵓⵙⵖⴰⵍ ⵏ ⵜⵏⵥⵥⵉ ⵏ ⵢⵉⴳⵔ ⴰⵎⵖⵏⴰⵟⵉⵚ ⴰⵎ ⵢⴰⵏ ⵓⵙⵎⵖⵔ ⵙⵉⵙ. ⵙⴳ ⵜⵥⴰⵎⵔⴰⵡⵉⵏ ⵏ ⵜⵊⵕⵎⴰ ⵜⵉⵙ 20, ⵢⵓⵔⵔⵉ ⴷ ⵓⵙⵎⴽⵍ ⵏ ⵓⴽⴰⵎⴷ ⵙ ⵜⵉⵙⵍⴰ ⴷ ⵜⵡⵓⵔⵉⵡⵉⵏ ⵏⵏⵙ.

## ⵜⴰⵏⴽⵔⴰ

ⵉⵍⵓⵍ ⵜⵉⵙⵍⴰ ⴳ 10 ⵢⵓⵍⵢⵓⵣ 1856 ⴳ ⵢⴰⵜ ⵜⵡⵊⴰ ⵜⴰⵚⵉⵕⴱⵉⵢⵜ ⵍⵍⵉ ⴷ ⵉⴽⴽⴰⵏ ⴰⵜⴰⵔⴰⵎ ⵏ ⵚⵉⵕⴱⵢⴰ ⵍⵍⵉ ⵏⵏ ⵢⴰⵥⵏ ⵉ ⵓⴷⵔⴰⵔ ⴰⴱⵔⴽⴰⵏ, ⴷ ⵜⴽⴽⴰ ⵜⵜ ⵉⵏⵏ ⵜⵍⴰⵍⵉⵜ ⵏⵏⵙ ⴳ ⵓⵙⵓⵏ ⵏ ⵙⵎⵉⵍⵊⴰⵏ ⴳ ⵜⵎⵏⴽⴷⴰⵏⵜ ⵜⴰⵏⴰⵎⵙⴰⵡⵉⵜ (ⴽⵔⵓⵡⴰⵜⵢⴰ ⵏ ⵖⵉⵍⴰ). ⵉⴽⴽⴰ ⵜ ⵉⵏⵏ ⴱⴰⴱⴰⵙ ⵎⵉⵍⵓⵜⵉⵏ ⵜⵉⵙⵍⴰ ⴷ ⴰⴱⴰⴱⴱⴰⵙ (Prêtre) ⴳ ⵢⴰⵜ ⵜⵎⵥⵥⴰⵍⵓⵜ ⵜⴰⵕⵓⵎⵉⵜ ⵜⴰⴳⵎⵓⴹⴰⵏⵜ. ⵉⵎⵎⴰ ⵉⵏⵏⴰⵙ ⴷⵓⴽⴰ, ⵉⴽⴽⴰ ⵜⵜ ⵉⵏⵏ ⴱⴰⴱⴰⵙ ⴰⵡⴷ ⵏⵜⵜⴰ ⴷ ⴰⴱⴰⴱⴱⴰⵙ ⴰⵔⵜⵓⴷⵓⴽⵙⵉ, ⴷ ⵜⴽⴽⴰ ⵜⵜ ⵉⵏⵏ ⴷⴰⵔⵙ ⵢⴰⵜ ⵜⵎⴼⴽⵉⵜ ⴳ ⵜⵎⴳⵓⵔⵉ ⵏ ⵉⵎⴰⵙⵙⵏ ⵉⴱⵍⴷⴰⵢⵏ ⴷ ⴷ ⵡⴰⵍⵍⴰⵍⵏ ⵉⵎⵉⴽⴰⵏⵉⴽⵏ ⴷ ⵜⵣⵎⵔⵜ ⵏ ⵓⵃⵙⵙⵓ ⵏ ⵜⵎⴷⵢⴰⵣⵉⵏ ⵜⵉⵎⴹⴰⵍⵓⵚⵉⵏ ⵜⵉⵚⵉⵕⴱⵉⵢⵉⵏ. ⵓⵔ ⵜⵓⵎⵉⵥ ⵉⵏⵏⴰⵙ ⴽⵔⴰ ⵏ ⵓⵙⴳⵎⵉ ⴰⵎⴰⴷⴷⵓⴷ, ⵎⴰⵛⴰ ⵏⵉⴽⵓⵍⴰ ⵜⵉⵙⵍⴰ ⵉⵙⵡⴰⵍⴰ ⴷ ⴷ ⵉⵙⵙⵓⵔⵔⵉ ⴷ ⵜⵉⵎⴽⵜⵉⵜ ⵏⵏⵙ ⵜⴰⵎⵓⵍⴰⴼⵜ ⴷ ⵜⵣⵎⵎⴰⵔ ⵏⵏⵙ ⵜⵉⵎⵙⵏⴼⵍⵓⵍⵉⵏ ⵖⵔ ⵉⵊⵉⵏⵏ (genes) ⵏ ⵉⵏⵏⴰⵙ ⴷ ⵢⵉⴹⵉⵚ ⵏⵏⵙ.

ⵉⴽⴽⴰ ⵜ ⵏⵉⴽⵓⵍⴰ ⵜⵉⵙⵍⴰ ⵡⵉⵙ ⴽⴽⵓⵥ ⴳⵔ ⵙⵎⵎⵓⵙ ⵏ ⴰⵢⵜⵎⴰⵙ. ⴰⵢⵜⵎⴰⵙ ⴳⴰⵏ ⵜⵏ: ⴷⴰⵏ, ⵎⵉⵍⴽⴰ, ⴰⵏⵊⵉⵍⵉⵏⴰ, ⴷ ⵎⴰⵔⵉⴽⴰ. ⴷ ⵉⵜⵜⵓⵏⵖⴰ ⴷⴰⵏ ⴳ ⵢⴰⵏ ⵓⵏⴳⴰⵙ ⵏ ⵡⴰⵢⵢⵉⵙ ⵍⵍⵉⴳ ⵜ ⵉⵏⵏ ⵉⴽⴽⴰ ⵖⵓⵔ ⵏⵉⴽⵓⵍⴰ ⴳ ⵓⵡⵜⴰⵢ ⵏⵏⵙ ⵙⵎⵎⵓⵙ ⵉⵙⴳⴳⵯⴰⵙⵏ. ⴳ 1861, ⵢⵓⴷⴼ ⵏⵉⴽⵓⵍⴰ ⵙ ⵜⵉⵏⵎⵍ ⵜⴰⵎⵏⵣⵓⵜ ⴳ ⵓⵙⵓⵏ ⵏⵏⵙ, ⴷ ⵍⵍⵉⴳ ⴳⵉⵙ ⵉⵖⵔⴰ ⵜⴰⵍⵉⵎⴰⵏⵜ, ⵜⴰⵙⵏⵙⵉⴹⵏⵜ ⴷ ⵓⵙⴳⴷ. ⴳ ⵓⵙⴳⴳⵯⴰⵙ ⵍⵍⵉ ⵜ ⵉⴷ ⵉⴹⴼⵕⵏ, ⵜⵎⵎⵓⵜⵜⵉ ⵜⵡⵊⴰ ⵏⵏⵙ ⵖⵔ ⴳⵓⵙⴱⵉⵜⵛ, ⵖⵉⵏⵏ ⴰ ⴳ ⵉⵙⵡⵓⵔⵉ ⴱⴰⴱⴰⵙ ⴰⵎ ⵓⵎⴽⵙⴰ ⵏ ⵜⵎⵥⵥⴰⵍⵓⵜ ⵏ ⵉⵕⵓⵎⵉⵢⵏ, ⴷ ⵖⵉⵏⵏ ⴰ ⴳ ⵉⵎⴷ ⵏⵉⴽⵓⵍⴰ ⵜⵉⵖⵔⵉ ⵏⵏⵙ ⵜⴰⵎⵏⵣⵓⵜ.

ⴳ 1870, ⵉⵎⵎⵓⵜⵜⵉ ⵜⵉⵙⵍⴰ ⵖⵔ ⴽⴰⵔⵍⵓⴼⴰⵜⵛ, ⴰⴼⴰⴷ ⴰⴷ ⵢⵓⴷⴼ ⵙ ⵢⴰⵜ ⵜⵉⵏⵎⵍ ⵢⴰⵜⵜⵓⵢⵏ ⵍⵍⵉⴳ ⵉⵜⵜⵓⵣⵔⴰⵔ ⵙ ⵓⵙⵍⵎⴰⴷ ⵏ ⵜⵓⵙⵏⴰⴽⵜ ⵎⴰⵔⵜⵉⵏ ⵙⵉⴽⵓⵍⴼⵉⵜⵛ. ⵜⴽⴽⴰ ⵜⵜ ⵉⵏⵏ ⵜⵖⵔⵉ ⴳ ⵜⵉⵏⵎⵍ ⴰⵏⵏ ⵙ ⵜⵍⵉⵎⴰⵏⵜ. ⴷ ⵉⴽⴽⴰ ⵜⵜ ⵉⵏⵏ ⵜⵉⵙⵍⴰ ⵉⵥⴹⴰⵕ ⴰⴷ ⵉⵙⴽⴰⵔ ⵉⵙⵉⴹⵏⵏ ⵏ ⵓⵎⵣⵉⵔⵢⴰⵏ ⴷ ⵓⵖⵔⴷ ⴳ ⵜⴳⵔⵔⴰⵡⵜ ⵏⵏⵙ, ⴰⵢⵍⵍⵉ ⵢⵓⵊⵊⴰⵏ ⵉⵙⵍⵎⴰⴷⵏ ⴰⴷ ⵖⴰⵍⵏ ⵉⵙ ⴷⴰ ⵉⵜⵜⴽⵏⴰⴹ/ⵉⵜⵜⵅⵓⴹⵏ. ⵉⵎⴷ ⴽⴽⵓⵥ ⵉⵙⴳⴳⵯⴰⵙⵏ ⵏ ⵜⵖⵔⵉ ⵖⴰⵙ ⴳ ⴽⵕⴰⴹ ⵉⵙⴳⴳⵯⴰⵙⵏ, ⴷ ⵢⵓⵎⵥ ⴰⴷⵉⴱⵍⵓⵎ ⵏⵏⵙ ⴳ 1873, ⴰⴼⴰⴷ ⴰⴷ ⵢⵓⵔⵔⵉ ⵖⵔ ⵓⵙⵓⵏ ⵏⵏⵙ. ⵜⵉⵣⵉ ⵍⵍⵉⴳ ⴷ ⵢⵓⵔⵔⵉ, ⵉⵜⵜⵡⴰⴳⴰⵙ ⵙ ⵡⴰⵟⵟⴰⵏ ⵏ ⵓⴽⵓⵍⵉⵔⴰ, ⵉⵇⵇⵉⵎ ⴳ ⵜⴳⵎⵎⵉ ⵎⴰⴷ ⵉⵜⵜⴳⴳⴰⵏ ⵜⵥⴰ ⵏ ⵉⵢⵢⵉⵔⵏ ⴰⵍⵍⵉⴳ ⵏⵏ ⵢⴰⵥ ⵉ ⵜⵎⵜⵜⴰⵏⵜ. ⴳ ⵢⴰⵜ ⵜⵉⵣⵉ ⵏ ⵜⵖⵓⴼⵉⵜ, ⵉⴼⴽⴰ ⴱⴰⴱⴰⵙ ⵢⴰⵏ ⵓⵏⵎⵉⵜⴰⵔ ⵉ ⵢⵉⵡⵉⵙ ⵎⴰⵙ ⴷ ⵉⴳ ⵉⵊⵊⵉ ⵔⴰⴷ ⵜ ⵢⴰⵣⵏ ⵖⵔ ⵜⵉⵏⵎⵍ ⵜⴰⵎⵓⴼⴰⵢⵜ ⵏ ⵜⵏⵣⴳⴳⵉⵜ. (ⵉⴽⴽⴰ ⵜ ⵉⵏⵏ ⴰⴷⵍⵍⵉ ⴱⴰⴱⴰⵙ ⵉⵔⴰ ⴰⴷ ⵜ ⵉⵙⴽⵔ ⴷ ⴰⴱⴰⴱⴱⴰⵙ).
thumb|left|284x284px|ⵜⵉⵙⵍⴰ ⵍⵍⵉⴳ ⵉⵍⵙⴰ ⵜⵉⵎⵍⵙⵉⵜ ⵜⴰⴱⵍⴷⵉⵜ ⵏ ⵉⵏⴳⵎⴰⵔⵏ ⴳ 1880.
ⴳ 1874, ⵉⵔⵡⵍ ⵜⵉⵙⵍⴰ ⵙⴳ ⵓⵎⵢⴰⵣⴰⵔ ⵙ ⵜⵙⵔⴷⴰⵙⵜ ⵜⴰⵏⴰⵎⵙⴰⵡⵜ ⵜⴰⵀⵓⵏⴳⴰⵔⵉⵢⵜ ⴳ ⵙⵎⵉⵍⵊⴰⵏ, ⵉⵔⵡⵍ ⵖⵔ ⵜⵓⵎⵉⵏⴳⴰⵢ. ⵖⵉⵏⵏ, ⵉⴷⴷⴰ ⴳⵉⵙ ⵙ ⵉⴷⵔⴰⵔⵏ ⵙ ⵜⵎⵍⵙⵉⵜ ⵏ ⵉⵏⴳⵎⴰⵔⵏ ⴷ ⵉⴷⴷⵔ ⵖⵉⵏⵏ, ⴰⵢⵍⵍⵉ ⴰⵙ ⵉⴼⴽⴰⵏ ⵢⴰⵜ ⵜⴰⴳⴳⴰⵍⵜ ⵜⴰⵖⵙⵙⴰⵏⵜ ⴷ ⵜⵎⴳⵔⵔⴰⵡⵜ. ⵉⵖⵔⴰ ⴳ ⵜⵉⵣⵉ ⴰⵏⵏ ⴽⵉⴳⴰⵏ ⵏ ⵉⴷⵍⵉⵙⵏ ⵣⵓⵏ ⴷ ⵜⵉⵡⵓⵔⵉⵡⵉⵏ ⵏ ⵎⴰⵔⴽ ⵜⵓⵡⵉⵏ ⵍⵍⵉ ⴰⵙ ⵢⵓⵡⵙⵏ ⴳ ⵜⵊⵊⵉⵜ ⵏ ⵡⴰⵟⵟⴰⵏ ⵏⵏⵙ ⴰⵇⴱⵓⵔ. ⴳ 1875, ⵢⵓⴷⴼ ⵙ ⵜⵙⴷⴰⵡⵉⵜ ⵏ ⴳⵔⴰⵜⵣ ⵉ ⵜⴻⵜⵉⴽⵏⵓⵍⵓⵊⵉⵜ ⴳ ⵡⵓⵙⵜⵔⵉⵅ ⵙ ⵢⴰⵜ ⵜⴰⴳⴳⴰⵣⵜ ⵏ ⵜⵖⵓⵔⵉ. ⴳ ⵓⵙⴳⴳⵯⴰⵙ ⴰⵎⵣⵡⴰⵔⵓ, ⵓⵔ ⵊⵊⵉⵏ ⵉⵣⴳⵉⵍ ⴽⵔⴰ ⵏ ⵜⵎⵙⵉⵔⵜ, ⵢⵓⵎⵥ ⵜⵉⵇⵉⴼⴰ ⴰⴽⴽⵯ ⵢⴰⵜⵜⵓⵢⵏⵉⵏ, ⵉⵣⵣⵔⵉ 9 ⵏ ⵉⵔⵉⵎⵏ (ⵓⴳⴳⴰⵔ ⵏ ⵎⴰⴷ ⴼⵍⵍⴰⵙ ⵉⵍⵍⴰⵏ). ⵉⵙⵙⵔⵙⵍ ⴰⵡⴷ ⵢⴰⵏ ⵓⵙⴳⵔⴰⵡ ⴰⴷⵍⵙⴰⵏ ⴰⵚⵉⵕⴱⵉⵢ. ⵢⵓⵎⵥ ⵢⴰⵜ ⵜⴱⵔⴰⵜ ⵏ ⵓⵙⵖⵍⴼ ⵙⴳ ⵓⵏⵎⵀⴰⵍ ⵏ ⵜⵖⵉⵡⴰⵏⵜ ⵜⴰⵜⵉⵇⵏⵉⵜ ⵉ ⴱⴰⴱⴰⵙ, ⴷ ⵉⵏⵉⵏ ⴰⵙ: "ⵀⴰⵜ ⵉⵡⵉⴽ ⵏⵏⴽ ⵉⴳⴰ ⵉⵜⵔⵉ ⵙⴳ ⵜⵙⴽⵯⴼⵍⵜ ⵜⴰⵎⵣⵡⴰⵔⵓⵜ". ⵜⵉⵙⵍⴰ ⵉⵏⵏⴰ ⵎⴰⵙ ⴷ ⵉⴽⴽⴰ ⵜ ⵉⵏⵏ ⴷⴰ ⵉⵙⵡⵓⵔⵉ ⵙⴳ ⵜⵙⵔⴰⴳⵜ ⵜⵉⵙ ⴽⵕⴰⴹⵜ ⵏ ⵜⵉⴼⴰⵡⵜ ⴰⵔ ⵜⴰⵙⵔⴰⴳⵜ ⵜⵉⵙ ⵢⴰⵜ ⴷ ⵎⵔⴰⵡ ⵏ ⵢⵉⴹ/ⵜⴷⴳⴳⵯⴰⵜ, ⴷ ⵡⴰⵅⵅⴰ ⴳ ⵡⵓⵙⵙⴰⵏ ⵏ ⵓⵙⵓⵏⴼⵓ. ⴷ ⵉⵍⴰⵇⴰ ⵏⵉⴽⵓⵍⴰ ⵍⵍⵉⴳ ⵢⵓⴼⴰ ⵜⵓⴳⴷⵜ ⵏ ⵜⴱⵔⴰⵜⵉⵏ ⵏ ⵉⵙⵍⵎⴰⴷⵏ ⵏⵏⵙ ⵉ ⴱⴰⴱⴰⵙ ⴷⴰ ⵜ ⵜⵜⴽⴰⵣⵏ ⵙ ⵎⴰⵙ ⵉⴳ ⵓⵔ ⵉⴽⴽⵉⵙ ⵉⵡⵉⵙ ⵙⴳ ⵜⵉⵏⵎⵍ ⵔⴰⴷ ⵉⵎⵎⵜ ⵙ ⵓⵔⴼⵓⴼⵓⵏ ⵏⵖ ⵙ ⵜⵡⵏⵉ. ⴳ ⵓⵙⴳⴳⵯⴰⵙ ⵡⵉⵙ ⵙⵉⵏ, ⵉⵎⵢⴰⴳⴳⴰⵙ ⴷ ⵓⵙⵍⵎⴰⴷ ⵏⵏⵙ ⴱⵓⵛⵉⵍ ⵍⵍⵉⴳ ⴰⵙ ⵉⵏⵏⴰ ⵎⴰⵙ ⴷ ⵉⵎⴷⵙⵡⵍⵏ ⵏ ⵓⵎⴰⵣⵣⵍ ⴳ ⵓⵎⵙⵙⴰⵔⵓ ⵏ ⴳⵔⴰⵎ ⵓⵔ ⴳⵉⵏ ⴰⵛⵛⵉⵍ. ⴳ ⵜⴳⵉⵔⴰ ⵏ ⵓⵙⴳⴳⵯⴰⵙ ⵡⵉⵙ ⵙⵉⵏ, ⵜⴼⵜⴰ ⴰⵙ ⵜⴰⴳⴳⴰⵣⵜ ⵏ ⵜⵖⵓⵔⵉ ⴷ ⵉⴳ ⵏⵉⵜ ⴰⵎⵏⴳⴰⴹ ⵖⴼ ⵡⵓⵔⴰⵔⵏ ⵏ ⵉⴷⵔⵉⵎⵏ (ⵜⴰⵎⵙⵙⵔⵓⵙⵜ). ⴳ ⵓⵙⴳⴳⵯⴰⵙ ⵡⵉⵙ ⴽⵕⴰⴹ, ⴼⵜⴰⵏ ⴰⵙ ⵜⴰⴳⴳⴰⵣⵉⵏ ⵏ ⵜⵖⵓⵔⵉ ⵏⵏⵙ ⴷ ⵜⵎⵇⵕⴰⴹ ⵏⵏⵙ ⴳ ⵓⵎⵙⴰⵔⴰⵙ, ⵉⵍⵎⵎⴰ ⵉⵔⴰⵔ ⵜⵏⵜ ⴷ ⵙⵓⵔ, ⴷ ⵢⵓⵣⵏ ⵜⵓⴳⴷⵜ ⵏ ⵉⴷⵔⵉⵎⵏ ⵉ ⵜⵡⵊⴰ ⵏⵏⵙ. ⵜⵉⵣⵉ ⵍⵍⵉⴳ ⵍⴽⵎⵏ ⵉⵔⵉⵎⵏ, ⵓⵔ ⵜ ⵉⵏⵏ ⵉⴽⴽⵉ ⵉⵎⵎⵓⵜⵜⴳ ⴰⵙⵏ, ⴷ ⵉⵙⵙⵓⵜⵔ ⵙⴳⵉⵙⵏ ⴰⴷ ⴰⵙⵏ ⵙⴽⵔⵏ ⴰⵙⵎⵓⵜⵜⵉ ⴰⵔ ⴽⵉⵖ ⴰⵙⵏ ⵉⵎⵎⵓⵜⵜⴳ, ⵎⴰⵛⴰ ⴰⵙⵓⵜⵔ ⵏⵏⵙ ⵉⵜⵜⵢⵓⴳⵉ. ⴳ ⵜⴳⵉⵔⴰ, ⵓⵔ ⵉⵎⵓⵔⵙ ⵜⵉⵙⵍⴰ ⴳ ⵜⵙⴷⴰⵡⵉⵜ ⴷ ⵓⵔ ⵢⵓⵎⵉⵥ ⴰⴷⵉⴱⵍⵓⵎ ⵏⵏⵙ ⴳ ⵓⵙⴳⴳⵯⴰⵙ ⴰⵏⴳⴳⴰⵔⵓ.

ⴳ ⴷⵓⵊⴰⵏⴱⵉⵔ 1878, ⵉⴼⵍ ⵜⵉⵙⵍⴰ ⴳⵔⴰⵜⵣ, ⴷ ⵉⴱⴱⵉ ⵜⵓⵇⵇⵏⵉⵡⵉⵏ ⴰⴽⴽⵯ ⵏⵏⵙ ⴷ ⵜⵡⵊⴰ ⵏⵏⵙ ⴰⴼⴰⴷ ⴰⴷ ⵓⵔ ⴰⴽⵉⵣⵏ ⵎⴰⵙ ⵉⴼⵍ ⵜⵉⵏⵎⵍ. ⵉⵎⴷⴷⵓⴽⴽⴰⵍ ⵏⵏⵙ ⵖⴰⵍⵏ ⵎⴰⵙ ⵉⴳⴹ ⴳ ⵡⴰⵙⵉⴼ ⵏ ⵎⵓⵔ. ⵉⵎⵎⵓⵜⵜⵉ ⵖⵔ ⵎⴰⵔⵉⴱⵓⵔ (ⴳ ⵙⵍⵓⴼⵉⵏⵢⴰ ⵏ ⵖⵉⵍⴰ), ⵉⵡⵓⵔⵉ ⴷ ⴰⵎⵙⵙⵓⵏⵖ ⵏ ⵜⵡⵏⴰⵖⵉⵏ ⵙ 60 ⵏ ⴼⵍⵓⵔⵉⵏ ⴳ ⵡⴰⵢⵢⵓⵔ, ⵉⴽⴽⴰ ⵜ ⵉⵏⵏ ⴷⴰ ⵉⵜⵜⵓⵔⴰⵔ ⵜⴰⴽⴰⵕⴹⴰ ⴷ ⵉⵔⴳⴰⵣⵏ ⴳ ⵉⴱⵔⴷⴰⵏ. ⴳ ⵎⴰⵕⵚ 1879, ⵢⵓⵛⴽⴰ ⵏⵏ ⵎⵉⵍⵓⵜⵉⵏ ⵜⵉⵙⵍⴰ ⵖⵔ ⵎⴰⵔⵉⴱⵓⵔ ⴰⴼⴰⴷ ⴰⴷ ⵉⵙⵙⵓⵔⵔⵉ ⵉⵡⵉⵙ ⵖⵔ ⵜⴳⵎⵎⵉ ⵏⵏⵙⵏ, ⵎⴰⵛⴰ ⵢⵓⴳⵉ ⵏⵉⴽⵓⵍⴰ. ⴳ ⵜⵉⵣⵉ ⴰⵏⵏ ⵏⵉⵜ, ⵢⴰⵖ ⵜ ⵢⴰⵏ ⵓⵡⵟⵟⵓ ⴰⵏⵣⵍⵓⵎ. ⴳ 24 ⵎⴰⵕⵚ 1879, ⵉⵜⵜⵢⵓⵙⴽⴰⵔ ⴰⵙ ⵓⵙⵎⵓⵜⵜⵉ ⵖⵔ ⴳⵓⵙⴱⵉⵜⵛ ⴷⴷⴰⵡ ⵜⵓⴳⴳⵓⵥⵜ ⵏ ⵜⵎⵙⵓⵍⵜⴰ, ⴰⵛⴽⵓ ⵓⵔ ⵖⵓⵔⵙ ⵜⵍⵍⵉ ⵜⵓⵔⴰⴳⵜ ⵏ ⵜⵣⴷⵓⵖⵜ ⴰⴽⵓⴷⴰⵏⵏ. ⴳ 17 ⵉⴱⵔⵉⵔ 1879, ⵉⵎⵎⵓⵜ ⴱⴰⴱⴰⵙ ⵎⵉⵍⵓⵜⵉⵏ ⴳ ⵓⵡⵜⴰⵢ ⵏ ⵚⴹⵉⵎⵔⴰⵡ ⵏ ⵓⵙⴳⴳⵯⴰⵙ ⴱⵍⴰ ⴰⴷ ⵏⵙⵙⵏ ⵜⵓⵎⴰⵙⵜ ⵏ ⵜⵎⴰⴹⵓⵏⵜ ⵏⵏⵙ (ⵎⵇⵇⴰⵔ ⵍⵍⴰⵏ ⴽⵔⴰ ⵏ ⵉⵙⵓⴳⴰⵎ ⵏⵏⴰ ⵉⵜⵜⵉⵏⵉⵏ ⵎⴰⵙ ⵉⵎⵎⵓⵜ ⵙ ⵓⵙⵔⵉⴷⴷⵎ ⴰⵍⵍⵅⴼⴰⵏ). ⴷ ⵉⵜⵜⵡⴰⴳⴰⵙ ⴷ ⵉⵙⵙⵢⴰⴼⴰ ⵜⵉⵙⵍⴰ ⵙ ⵜⵥⵎⵉⵜ ⴹⴰⵕⵜ ⵏ ⵜⵎⵜⵜⴰⵏⵜ ⵏ ⴱⴰⴱⴰⵙ. ⴳ ⵓⵙⴳⴳⵯⴰⵙ ⴰⵏⵏ ⵏⵉⵜ, ⵉⵙⵙⵍⵎⴷ ⵜⵉⵙⵍⴰ ⴳ ⵜⵉⵏⵎⵍ ⵏⵏⵙ ⵜⴰⵇⴱⵓⵔⵜ ⴳ ⴳⵓⵙⴱⵉⵜⵛ.

ⴳ ⵢⵉⵏⵏⴰⵢⵔ 1880, ⴼⴽⴰⵏ ⴰⵙ ⵙⵉⵏ ⵙⴳ ⵉⵏⵜⵜⴰⵢⵏ ⵏⵏⵙ ⴽⵔⴰ ⵏ ⵉⴷⵔⵉⵎⵏ ⴰⴼⴰⴷ ⴰⴷ ⵉⴼⴼⴰⵖ ⵙⴳ ⴳⵓⵙⴱⵉⵜⵛ ⵖⵔ ⴱⵔⴰⴳ ⴰⴼⴰⴷ ⴰⴷ ⵉⵖⵔ. ⵎⴰⵛⴰ ⵓⵔ ⵏⵏ ⵉⵍⴽⵉⵎ ⵣⵉⴽ, ⴷ ⵙⵓⵔ ⵓⵔ ⵉⵥⴹⵉⵕ ⴰⴷ ⵢⵓⴷⴼ ⵙ ⵜⵙⴷⴰⵡⵉⵜ ⵏ ⴽⴰⵔⵍⵓⴼⴰ ⴳ ⴱⵔⴰⴳ. ⴷ ⵎⵇⵇⴰⵔ ⵓⵔ ⵉⵙⵙⵉⵏ ⵜⴰⵡⴳⵔⵉⴽⵜ ⵏⵖ ⵜⴰⵜⵛⵉⴽⵜ ⵏⵏⴰ ⵉⴳⴰⵏ ⵜⵉⴷⵙⵍⴰⵏⵉⵏ, ⵢⵓⴷⴼ ⴰⵎ ⵓⵎⵙⵙⴼⵍⵉⴷ, ⴷ ⵉⴽⵛⵎ ⴷⵉⴷⵙⵏ ⴳ ⴽⵔⴰ ⵏ ⵜⵎⵙⵉⵔⵉⵏ ⴱⵍⴰ ⵢⵓⵎⵥ ⴰⴷⵉⴱⵍⵓⵎ ⵏⵏⵙ. ⴳ 1881, ⵉⵎⵎⵓⵜⵜⵉ ⵜⵉⵙⵍⴰ ⵖⵔ ⴱⵓⴷⴰⴱⵉⵙⵜ ⴰⴼⴰⴷ ⴰⴷ ⵉⵙⵡⵓⵔⵉ ⴷ ⴼⵉⵔⵉⵏⴽ ⴱⵓⵛⴽⴰⵛ ⴳ ⵜⵎⵙⵙⵓⵔⵜ ⵏ ⴱⵓⴷⴰⴱⵉⵙⵜ ⵉ ⵡⴰⵙⵙⴰⵎ. ⵍⵍⵉⴳ ⵏⵏ ⵢⵓⵡⴹ, ⵢⴰⴼ ⴷ ⵜⴰⵎⵙⵙⵓⵔⵜ ⴰⵔ ⵓⴽⴰⵏ ⵙⵓⵔ ⵜⴻⵜⵜⵓⵥⴽⴰ, ⵉⵙⵡⵓⵔⵉ ⵏⵉⵜ ⴰⵎ ⵓⵎⵙⵙⵓⵏⵖ ⵏ ⵜⵡⵏⴰⵖⵉⵏ ⴳ ⵓⵙⵉⵔⴰ ⴰⵏⴰⵎⵎⴰⵙ ⵏ ⵡⴰⵙⵙⴰⵎ ⴳ ⴱⵓⴷⴰⴱⵉⵙⵜ. ⴹⴰⵕⵜ ⵏ ⴽⵔⴰ ⵏ ⵉⵢⵢⵉⵔⵏ, ⵜⵎⴷ ⵜⵓⵥⴽⴰ ⵏ ⵜⵎⵙⵙⵓⵔⵜ, ⵉⵜⵜⵓⵙⵜⴰⵢ ⵜⵉⵙⵍⴰ ⴰⵎ ⵓⵎⵓⵣⴰⵢ/ⴰⵎⵥⵍⴰⵢ ⵏ ⵓⵥⴰⵕⵓⵕ ⴰⴷⵙⵍⴰⵏ. ⴳ ⵜⵡⵓⵔⵉ ⵏⵏⵙ, ⵉⵔⵏⴰ ⴷ ⵜⵉⵙⵍⴰ ⴽⵉⴳⴰⵏ ⵏ ⵉⵙⴼⴰⵍⴽⵉⵜⵏ ⴷ ⵉⵙⵖⵓⴷⵓⵜⵏ ⵉ ⵡⴰⵍⵍⴰⵍⵏ ⵏ ⵜⵎⵙⵙⵓⵔⵜ, ⴷ ⵉⵜⵜⵢⵓⵏⵏⴰ ⵎⴰⵙ ⵉⵙⵏⵓⵍⴼⴰ ⵢⴰⵏ ⵓⵎⵓⴼⴼⴰⵢ ⵏ ⵓⵜⵉⵍⵉⴼⵓⵏ, ⵎⴰⵛⴰ ⵓⵔ ⵢⵓⵎⵉⵥ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⴼⵍⵍⴰⵙ.

### ⵜⴰⵡⵓⵔⵉ ⴷⴰⵔ ⵉⴷⵉⵙⵓⵏ

ⴳ 1882, ⵉⵎⵎⵓⵜⵜⵉ ⵜⵉⵙⵍⴰ ⵖⵔ ⴼⵕⴰⵏⵚⴰ ⴰⴼⴰⴷ ⴰⴷ ⵉⵙⵡⵓⵔⵉ ⴳ ⵜⵎⵙⵙⵓⵔⵜ ⵏ ⵢⵉⴷⵉⵙⵓⵏ ⴳ ⵜⵓⵕⵓⴱⵜ ⵉ ⵓⵙⵖⵉⵡⵙ ⴷ ⵓⵙⴱⵓⵖⵍⵓ ⵏ ⵡⴰⵍⵍⴰⵍⵏ ⵉⵎⵥⵥⴰⵕⵓⵕⵏ. ⴳ ⵢⵓⵏⵢⵓ 1884, ⵉⵣⵓⴳ ⵜⵉⵙⵍⴰ ⵖⵔ ⵏⵢⵓ ⵢⵓⵔⴽ ⴳ ⵉⵡⴰⵏⴽⵏ ⵉⵎⵓⵏⵏ, ⵍⵍⵉⴳ ⵜ ⵉⵙⵡⵓⵔⵉ ⵜⵓⵎⴰⵙ ⵉⴷⵉⵙⵓⵏ ⴳ "ⵜⴰⵎⵙⵙⵓⵔⵜ ⵏ ⵢⵉⴷⵉⵙⵓⵏ ⵉ ⵜⵡⵓⵔⵉⵡⵉⵏ ⵜⵉⵙⵏⴷⴷⵓⵜⵉⵏ ⴳ ⵎⴰⵏⵀⴰⵜⴰⵏ. ⵉⵙⵙⵏⵜⵉ ⵜⵉⵙⵍⴰ ⴰⵎ ⵓⵎⵜⵡⴰⵍ ⴰⵎⵥⵥⴰⵕⵓⵕ, ⵉⵎⵓⵔⵙ ⴷⵖⵢⴰ ⴳ ⵓⴼⵙⵙⴰⵢ ⵏ ⴽⵔⴰ ⵜⵎⵓⴽⵔⵉⵙⵉⵏ ⴱⴰⵀⵔⴰ ⵉⵛⵇⵇⴰⵏ ⴳ ⵜⵡⵉⵓⵔⵉ. ⵉⵍⵎⵎⴰ ⵜⴻⵜⵜⵓⴼⴽⴰ ⴰⵙ ⵢⴰⵜ ⵜⵙⵎⵉⴳⵍⵜ ⵏ ⵡⴰⵍⴰⵙ ⵏ ⵓⵙⵖⵉⵡⵙ ⵏ ⵉⵎⵙⵙⴰⵔⵓⵜⵏ ⵏ ⵓⵎⴰⵣⵣⵍ ⵉⵣⴷⵉⵏ ⵏ ⵜⵎⵙⵙⵓⵔⵜ ⵏ ⵢⵉⴷⵉⵙⵓⵏ. ⴳ 1885, ⴷ ⵉⵏⵏⴰ ⵜⵉⵙⵍⴰ ⵎⴰⵙ ⵉⵥⴹⴰⵕ ⴰⴷ ⵢⴰⵍⵙ ⵉ ⵓⵙⵖⵉⵡⵙ ⵏ ⵉⵎⵙⵙⴰⵔⵓⵜⵏ ⴷ ⵜⵎⵉⴽⴰⵏⵉⵣⵎⵉⵏ ⵏ ⵢⵉⴷⵉⵙⵓⵏ ⵍⵍⵉ ⵓⵔ ⵉⵙⵡⵓⵔⵉⵏ ⵎⴽⵍⵍⵉ ⵙ ⴷ ⵉⵇⵇⴰⵏ (ⵣⵄⵎⴰ ⴳⴰⵏ ⵜⴰⵔⵢⴰⴼⵓⵜ/ⵜⴰⵔⵉⵕⵡⵉ), ⵙ ⵢⴰⵜ ⵜⵕⵡⵉ ⵜⴰⴷⵎⵙⴰⵏⵜ. ⵙ ⵓⵙⴽⵓⵜⵜⵉ ⵖⴼ ⵜⵉⵙⵍⴰ, ⵉⵏⵏⴰ ⴰⵙ ⵉⴷⵉⵙⵓⵏ: "ⵔⴰⴷ ⴰⴽ ⴼⴽⵖ ⵙⵎⵎⵓⵎⵔⴰⵡ ⵏ ⵢⵉⴼⴹ ⵏ ⴷⵓⵍⴰⵔ ⵉⴳ ⵜ ⵜⵙⴽⵔⴷ". ⴷ ⵜⴽⴽⴰ ⵜⵜ ⵉⵏⵏ ⵜⵎⵙⵙⵓⵔⵜ ⵏ ⵢⵉⴷⵉⵙⵓⵏ ⵜⴳⴰ ⵜⴰⵇⵎⵎⴰⵛⵜ ⴳ ⵎⴰⴷ ⵉⵥⵍⵉⵏ ⵙ ⵜⵖⵔⴰⴷ ⵏ ⵉⵎⵙⵡⵓⵔⵉⵢⵏ ⴷ ⵜⴽⴽⴰ ⵜⵜ ⵉⵏⵏ ⴷⴰ ⵜⴻⵜⵜⴰⵍⴱⵓⴱ ⴳ ⵢⴰⵜ ⵜⴷⵔⵙⵉ ⴳ ⵓⵇⴰⵕⵉⴹ. ⴹⴰⵕⵜ ⵏ ⴽⵔⴰ ⵏ ⵉⵢⵢⵉⵔⵏ, ⵉⵎⴷ ⵜⵉⵙⵍⴰ ⵜⴰⵙⵎⵉⴳⵍⵜ ⵏⵏⵙ ⴷ ⵉⵙⵙⵓⵜⵔ ⴰⵔⵔⴰⵣ/ⵜⵉⵖⵔⴰⴷ ⵏⵏⵙ. ⵢⵓⴳⵉ ⵉⴷⵉⵙⵓⵏ ⵢⵉⵏⵉ ⴰⵙ: "ⵜⵉⵙⵍⴰ, ⵢⵓⵎⴰⵏ ⵉⵢⵉ ⵉⵙ ⵓⵔ ⵜⵔⵎⵉⵙⴷ ⵜⴰⴱⵔⵖⴰⵣⵜ ⵜⴰⵎⵉⵔⵉⴽⴰⵏⵜ". ⴷ ⴳ ⵓⴷⵖⴰⵔ ⵏ ⵜⵙⵎⵖⵓⵔⵜ ⴰⵏⵏ, ⵉⵙⵙⵓⵎⵔ ⴼⵍⵍⴰⵙ ⵉⴷⵉⵙⵓⵏ ⵢⴰⵜ ⵜⵎⵔⵏⵉⵡⵜ ⵏ 10 ⵏ ⴷⵓⵍⴰⵔ ⴳ ⵉⵎⴰⵍⴰⵙⵙ ⵖⴼ ⵜⵖⵔⴰⴷ ⵏⵏⵙ (18 ⵏ ⴷⵓⵍⴰⵔ). ⵢⵓⴳⵉ ⵜⵉⵙⵍⴰ ⴷ ⵉⴼⴼⴰⵖ ⵏⵉⵜ ⵜⴰⵎⵙⵙⵓⵔⵜ ⴰⵏⵏ.

### ⵉⵙⴳⴳⵯⴰⵙⵏ ⵏ ⵓⴱⵓⵖⵍⵓ
ⴹⴰⵕⵜ ⵏ ⵎⴰⴷ ⵉⴼⵍ ⵜⴰⵎⵙⵙⵓⵔⵜ ⵏ ⵢⵉⴷⵉⵙⵓⵏ, ⵉⵎⵙⴽⴰⵔ ⵜⵉⵙⵍⴰ ⴳ 1886 ⴷ ⵙⵉⵏ ⵉⵙⴱⴱⴰⴱⵏ ⵔⵓⴱⵉⵔⵜ ⵍⵉⵏ ⴷ ⴱⵏⵊⴰⵎⵉⵏ ⴼⵉⵍ, ⵍⵍⵉ ⴷ ⵉⵎⵛⵓⵛⴽⴰⵏ ⵖⴼ ⵓⵙⵥⵕⴼ ⵏ ⵢⴰⵜ ⵜⵎⵙⵙⵓⵔⵜ ⵏ ⵓⵙⵙⴼⴰⵡ ⴰⵎⵥⵥⴰⵕⵓⵕ ⵍⵍⵉ ⵎⵉ ⵉⵙⵎⵎⴰ ⵜⵉⵙⵍⴰ "ⵜⴰⵎⵙⵙⵓⵔⵜ ⵏ ⵜⵉⵙⵍⴰ ⵉ ⵓⵙⵙⴼⴰⵡ/ⵡⴰⵙⵉⴷⴷ ⴰⵎⵥⵥⴰⵕⵓⵕ ⴷ ⵜⵙⵎⴳⵓⵔⵉ". ⵜⵙⴱⴷⴷ ⵜⵎⵙⵙⵓⵔⵜ ⴰⴷ ⵉⵏⴳⵔⴰⵡⵏ ⵏ ⵓⵙⵙⴼⴰⵡ ⵙ ⵜⵙⵓⴼⴰ ⵜⵉⵎⴽⵏⴰⵏⵏⵓⵜⵉⵏ ⵜⵉⵎⵥⵥⴰⵕⵓⵕⵉⵏ (arc lamps) ⵍⵍⵉ ⵉⵙⵖⵉⵡⵙ ⵜⵉⵙⵍⴰ. ⵉⵙⵖⵉⵡⵙ ⴰⵡⴷ ⵜⵉⵙⵓⵔⴰ ⵏ ⵓⵙⵏⴼⵍ ⵏ ⵉⵎⵙⵙⴰⵔⵓⵜⵏ ⵏ ⵓⴷⵉⵏⴰⵎⵓ, ⵍⵍⵉ ⵉⴳⴰⵏ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ ⵜⴰⵎⵣⵡⴰⵔⵓⵜ ⴳ ⵉⵡⴰⵏⴽⵏ ⵉⵎⵓⵏⵏ.

ⵓⵔ ⵜ ⵉⵡⵉⵏ ⴱⴰⵀⵔⴰ ⵉⵎⵙⵙⵖⵍⵍⴰⵜⵏ ⴰⵏⵏ ⴳ ⵜⵡⵏⴳⵉⵎⵉⵏ ⵏ ⵜⵉⵙⵍⴰ ⵖⴼ ⵡⴰⵏⴰⵡⵏ ⵉⵎⴰⵢⵏⵓⵜⵏ ⵏ ⵉⵎⵙⵙⴰⵔⵓⵜⵏ ⴷ ⵡⴰⵍⵍⴰⵍⵏ ⵏ ⵓⵙⵎⵓⵜⵜⵉ ⴰⵎⵥⵥⴰⵕⵓⵕ, ⴰⵛⴽⵓ ⵔⴰⵏ ⵏⵜⵜⵏⵉ ⴰⴷ ⵉⵜⵜⵢⵓⵙⴽⴰⵔ ⵓⵙⴱⵓⵖⵍⵓ ⵏ ⵜⵏⵓⴼⴰ ⵜⵉⵎⵥⵥⴰⵕⵓⵕⵉⵏ ⵖⴼ ⵓⵙⵏⵓⵍⴼⵓ ⵏ ⵉⵏⴳⵔⴰⵡⵏ ⵉⵎⴰⵢⵏⵓⵜⵏ. ⵙ ⵓⵢⴰ, ⵟⵟⴰⵢⵏ ⵏⵉⵜ ⵜⵉⵙⵍⴰ ⴱⵍⴰ ⴰⵙ ⴼⴽⴰⵏ ⴰⵎⵢⴰ, ⴷ ⴰⵡⴷ ⵉⵣⵍⴰ ⴰⵙ ⵓⵣⵔⴼ ⵏ ⵓⴱⴰⴹ ⴳ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ. ⴷ ⵉⵜⵜⵢⵓⴱⵣⵣⴰⵣ ⴼⵍⵍⴰⵙ ⴰⴷ ⵉⵙⵡⵓⵔⵉ ⴳ ⵜⵡⵓⵔⵉⵡⵉⵏ ⵏ ⵜⵏⵟⵟⵓⴼⵜ ⵜⴰⵎⵥⵥⴰⵕⵓⵕⵜ, ⴷ ⵓⵎⴰⵖⴰⵣ ⵏ ⵉⴷⵔⵔⴰⵙⵏ ⵙ 2 ⴷⵓⵍⴰⵔ ⵉ ⵡⴰⵙⵙ. ⵜⴽⴽⴰ ⵜⵜ ⵉⵏⵏ ⵜⴳⵔⵙⵜ ⵏ 1886/1887 ⴷ ⵢⴰⵏ ⵓⵣⵎⵣ ⵏ "ⵉⵖⵏⵛⴰ ⵏ ⵢⵉⵖⴼ ⵏ ⵜⴳⴰⴷⵉⵏ ⴷ ⵉⵎⵟⵟⴰⵡⵏ ⵕⵥⴰⴳⵏⵉⵏ", ⴷ ⴳ ⵜⵉⵣⵉ ⴰⵏⵏ, ⵉⵎⵙⵇⵙⴰ ⵜⵉⵙⵍⴰ ⴷ ⵢⵉⵖⴼ ⵏⵏⵙ ⵖⴼ ⵡⴰⵜⵉⴳ ⵏ ⵓⵙⴳⵎⵉ ⴷ ⵓⵙⵙⵍⵎⴷ ⵏⵏⵙ.

### ⴰⵎⴰⵣⵣⵍ ⴰⵎⵍⴻⵍⵍⴰⵢ ⴷ ⵓⵏⵙⵎⴰⵙⵙⵓ ⴰⵎⵍⵡⴰⵢ
thumb|306x306px|ⵜⴰⵡⵏⴰⵖⵜ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵎⵉⵔⵉⴽⴰⵏ ⵓⵟⵟⵓⵏ 381,968 ⵍⵍⵉ ⵉⵎⵎⴰⵍⵏ ⴰⵎⵏⵣⴰⵢ ⵏ ⵜⵉⵙⵍⴰ ⴳ ⵓⵙⵡⵓⵔⵉ ⵏ ⵓⵏⵙⵎⴰⵙⵙⵓ ⴰⵎⵍⵡⴰⵢ ⴱⵓ ⵓⵎⴰⵣⵣⵍ ⴰⵎⵍⴻⵍⵍⴰⵢ.
thumb|left|253x253px|ⵜⴰⵡⵏⴰⵖⵜ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵜⴰⵎⴰⵔⵉⴽⴰⵏⵜ ⵓⵟⵟⵓⵏ 390,721 ⵉ ⵓⵎⵙⵙⴰⵔⵓ ⵏ ⵜⵉⵙⵍⴰ ⴰⵎⵥⵥⴰⵕⵓⵕ ⴱⵓ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵍⵍⵉ ⵢⵓⵎⵥ ⴳ 1888.
ⴳ ⵜⴳⵉⵔⴰ ⵏ ⵓⵙⴳⴳⵯⴰⵙ 1886, ⵉⵎⵎⴰⴳⴳⴰⵔ ⵜⵉⵙⵍⴰ ⴷ ⵓⵍⴼⵔⵉⴷ ⴱⵔⴰⵡⵏ, ⴰⵎⵙⵡⵓⴷⴷⵓ ⴳ ⵡⵉⵙⵜⵉⵔⵏ ⵢⵓⵏⵢⵓⵏ, ⴷ ⵜⵛⴰⵔⵍⵣ ⴱⵉⴽ, ⴰⵏⴼⴳⵓⵔ ⵓⵍⴳⵉⵏ ⵏ ⵏⵢⵓ ⵢⵓⵔⴽ. ⴽⴽⴰⵏ ⵜ ⵉⵏⵏ ⵉⵔⴳⴰⵣⵏ ⴰⴷ ⵙⵙⵏⵏ ⵎⴰⵏⵉⴽ ⵙ ⴷⴰ ⵜⵜⵓⵙⵙⵔⵙⴰⵍⵏⵜ ⵜⵎⵙⵙⵓⵔⵉⵏ, ⴷ ⴷⴰ ⵜⵜⴰⵙⵉⵏ ⵉⵙⵏⵓⵍⴼⵓⵜⵏ ⴷ ⵜⵣⵣⵉⴷⴳⵉⵡⵉⵏ ⵏⵏⵙⵏ ⴰⴼⴰⴷ ⴰⴷ ⴰⵡⵉⵏ ⴰⵔⵔⴰⵣ ⴰⵥⵕⴼⴰⵏ. ⵎⵛⵓⵛⴽⴰⵏ  ⴷ ⴰⴷ ⴼⴽⵏ ⵢⴰⵏ ⵡⴰⵏⵏⴰⵍ ⴰⵥⵕⴼⴰⵏ ⵉ ⵜⵉⵙⵍⴰ. ⴷ ⵙⵙⵔⵙⵍⵏ ⴽⵕⴰⴹ ⴰⴷ "ⵜⴰⵎⵙⵙⵓⵔⵜ ⵏ ⵜⵉⵙⵍⴰ ⵏ ⵓⵥⴰⵕⵓⵕ" ⴳ ⵢⵉⴱⵔⵉⵔ 1887 ⴹⴰⵕⵜ ⵎⴰⴷ ⵎⵛⵓⵛⴽⴰⵏ ⴰⴷ ⴱⴹⵓⵏ ⴰⵔⵔⴰⵣ ⵏ ⵜⵣⵣⵉⴷⴳⵉⵡⵉⵏ ⵏ ⵓⵙⵏⵓⵍⴼⵓ; ⴰⴼⴽⵕⴰⴹ ⵉ ⵜⵉⵙⵍⴰ, ⴰⴼⴽⵕⴰⴹ ⵉ ⵉⵎⴷⵔⴰⵡⵏ ⵏⵏⵙ, ⴷ ⵢⴰⵏ ⵓⴼⴽⵕⴰⴹ ⵔⴰⴷ ⵉⵜⵜⵓⵔⵏⵓ ⵖⵔ ⵓⴷⴳⴰⵔ ⵏ ⵜⵎⵙⵙⵓⵔⵜ. ⵙⵙⵔⵙⵍⵏ ⵢⴰⵏ ⵓⵙⴰⵔⵎ ⵉ ⵜⵉⵙⵍⴰ ⴳ 89 ⵏ ⵓⵙⵓⴽ ⵏ ⵜⵍⴻⵍⵍⵉ ⴳ ⵎⴰⵏⵀⴰⵜⴰⵏ, ⵖⵉⵏⵏ ⴰ ⴳ ⵉⵙⵡⵓⵔⵉ ⵖⴼ ⵓⵙⴱⵓⵖⵍⵓ ⴷ ⵓⵙⵖⵉⵡⵙ ⵏ ⵜⵓⴳⴷⵜ ⵏ ⵡⴰⵏⴰⵡⵏ ⵉⵎⴰⵢⵏⵓⵜⵏ ⵏ ⵉⵎⵙⵙⴰⵔⵓⵜⵏ ⵉⵎⵥⵥⴰⵕⵓⵕⵏ ⴷ ⴽⵔⴰ ⵏ ⵡⴰⵍⵍⴰⵍⵏ ⵢⴰⴹⵏ.

ⴳ 1887, ⵉⵙⴱⵓⵖⵍⴰ ⵜⵉⵙⵍⴰ ⵢⴰⵏ ⵓⵏⵙⵎⴰⵙⵙⵓ ⴰⵎⵍⵡⴰⵢ (Induction motor) ⵍⵍⵉ ⵉⵙⵡⵓⵔⵓⵢⵏ ⵙ ⵓⵎⴰⵣⵣⵍ ⴰⵎⵍⴻⵍⵍⴰⵢ (AC), ⵍⵍⵉ ⵉⴳⴰⵏ ⴰⵏⴳⵔⴰⵡ ⵏ ⵜⵥⴹⴰⵕⵜ ⵍⵍⵉ ⵎⵉ ⵉⵙⵙⵏⵜⵉ ⵓⵙⵙⵎⵔⵙ ⵏⵏⵙ ⴳ ⵜⵓⵕⵓⴱⵜ ⴷ ⵉⵡⴰⵏⴽⵏ ⵉⵎⵓⵏⵏ ⵙ ⵓⵙⵔⴰⴳ ⵏ ⵜⵎⵥⵍⴰⵢ ⵏⵏⵙ ⴳ ⵓⵙⵎⵓⵜⵜⵉ ⵏ ⵓⵎⴰⵣⵣⵍ ⵏ ⵡⵓⴷⵓⵣ ⵢⴰⵜⵜⵓⵢⵏ ⵉ ⵉⵣⴰⵔⵓⵜⵏ ⵖⵣⵣⵉⴼⵏⵉⵏ. ⵉⵙⵙⵎⵔⵙ ⵓⵏⵙⵎⴰⵙⵙⵓ ⴰⴷ ⵢⴰⵏ ⵓⵎⴰⵣⵣⵍ ⴰⴳⵜⵉⴼⵢⵉⵔⵉⵏ (ⴰⴳⵜⴰⴼⵢⵉⵔ) ⵍⵍⵉ ⵉⵙⵙⵢⴰⴼⵓⵏ ⵢⴰⵏ ⵢⵉⴳⵔ ⴰⵎⵖⵏⴰⵟⵉⵚ ⵉⵙⵙⵓⵜⵓⵍⵏ (ⵉⵕⵥⴰⵏ/ⴰⵎⵙⵙⵓⵜⵓⵍ) ⴰⴼⴰⴷ ⴰⴷ ⵉⵙⵡⵓⵔⵉ ⴰⵏⵙⵎⴰⵙⵙⵓ. ⵢⵓⵎⵥ ⵜⵉⵙⵍⴰ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵓⵏⵙⵎⴰⵙⵙⵓ ⴰⵎⵥⵥⴰⵕⵓⵕ ⴰⴷ ⴳ ⵎⴰⵢⵢⵓ 1888, ⵍⵍⵉ ⵉⵜⵜⵓⵙⵖⵉⵡⵙⵏ ⴰⴼⴰⴷ ⴰⴷ ⵉⵙⵡⵓⵔⵓⵢ ⵙ ⵓⵡⵓⵔⵎⴰⵏ ⴱⵍⴰ ⵏⵙⵖⴰⵡⵙⴰ ⵙ ⴽⵔⴰ ⵏ ⵓⵎⵙⵏⴼⴰⵍ ⴰⵎⵥⵥⴰⵕⵓⵕ, ⵙ ⵓⵢⴰ ⵓⵔ ⵉⵙⵖⴰⵡⵙⴰ ⵙ ⵓⴼⴰⵔⵙ ⵏ ⴽⵔⴰ ⵏ ⵓⵇⵇⵣⵉⵡ ⵏ ⵓⵙⵏⵜⵉ ⴷ ⵓⵔ ⵉⵙⵖⴰⵡⵙⴰ ⵙ ⵜⵏⵟⵟⵓⴼⵜ ⵜⴰⵣⵎⵣⴰⵏⵜ ⵏ ⵓⵙⵏⴼⵍ ⵏ ⵜⵚⴼⴰⴹ ⵜⵉⵎⵉⴽⴰⵏⵉⴽⵉⵏ.

ⴳ 1888, ⵉⵙⵏⵎⴰⵍⴰ ⵜⵓⵎⴰⵙ ⴽⵓⵎⵔⴼⵓⵔⴷ ⵎⴰⵔⵜⵉⵏ, ⴰⵎⵙⵏⴼⵍ ⵏ ⵜⵙⵖⵓⵏⵜ "ⴰⵎⴰⴹⴰⵍ ⵏ ⵓⵥⴰⵕⵓⵕ", ⵢⴰⵏ ⵓⵏⵎⵓⵇⵇⴰⵔ ⴷ ⵜⵉⵙⵍⴰ ⴰⴼⴰⴷ ⴰⴷ ⵉⵙⵙⴼⵔⵓ ⴰⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵍⵍⵉ ⵉⵙⵏⵓⵍⴼⴰ ⴷ ⵜⵙⵏⵙⵉ ⵏⵏⵙ ⵖⴼ ⵓⵏⵙⵎⴰⵙⵙⵓ ⴰⵎⵍⵡⴰⵢ ⴳ ⵎⵏⵉⴷ ⵏ ⵓⵙⵉⵏⴰⴳ ⴰⵎⵉⵔⵉⴽⴰⵏ ⵏ ⵉⵎⵜⵡⴰⵍⵏ ⵏ ⵓⵥⴰⵕⵓⵕ (IEEE ⵏ ⵖⵉⵍⴰ). ⵙⴳⵓⵔⵉⵏ ⴽⵔⴰ ⵏ ⵉⵎⵜⵡⴰⵍⵏ ⴳ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ ⵉ ⵓⵥⴰⵕⵓⵕ ⴷ ⵜⵎⴳⵓⵔⵉ ⵉ ⵊⵓⵔⵊ ⵡⵉⵙⵜⵉⵏⴳⵀⴰⵡⵙ ⵖⴼ ⵓⵏⵙⵎⴰⵙⵙⵓ ⵏ ⵜⵉⵙⵍⴰ ⵍⵍⵉ ⵉⵍⴰⵏ ⵢⴰⵏ ⵢⵉⵎⴰⵍ ⵉⴼⴰⵡⵏ ⴷ ⵓⵏⴳⵔⴰⵡ ⵏ ⵜⴼⴰⵙⴰ/ⵜⵥⴹⴰⵕⵜ ⵏⵏⴰ ⵉⵣⴷⵉⵏ ⴷⵉⵙ, ⴰⵢⵏⵏⴰ ⴰⴷ ⵉⵎⵉⵍ ⵉⵙⵉⴳⴳⵉⵍ ⵡⵉⵙⵜⵉⵏⴳⵀⴰⵡⵙ, ⴰⴷ ⵢⴰⵎⵥ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ. ⴷ ⵉⴽⴽⴰ ⵜ ⵉⵏⵏ ⴰⴷⵍⵍⵉ ⵡⵉⵙⵜⵉⵏⴳⵀⴰⵡⵙ ⴷⴰ ⵉⵙⵡⵓⵔⵉ ⵖⴼ ⵡⴰⵎⵎⴰⵥ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵓⵏⵙⵎⴰⵙⵙⵓ ⴰⵎⵍⵡⴰⵢ ⴱⵓ ⵢⵉⴳⵔ ⴰⵎⵖⵏⴰⵟⵉⵚ ⴰⵎⵙⵙⵓⵜⵓⵍ ⴷ ⵓⵎⴷⵙⵡⵍ ⵍⵍⵉ ⵖⴼ ⵉⵙⴰⵡⵍ ⵓⵎⴰⵙⵙⴰⵏ ⵓ ⵟⴰⵍⵢⴰⵏ ⴳⴰⵍⵉⵍⵢⵓ ⴼⵉⵔⴰⵔⵉⵙ ⴳ ⵢⴰⵏ ⵓⵎⴰⴳⵔⴰⴷ (ⵜⴰⴼⵔⵜ ⵜⴰⵎⵔⵣⵓⵜ) ⴳ ⵎⴰⵕⵚ 1888, ⵎⴰⵛⴰ ⵉⴼⵔⴽ ⵎⴰⵙ ⴷ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵜⵉⵙⵍⴰ ⵔⴰⴷ ⵜ ⵜⴰⵊⵊ ⴰⴷ ⵉⴱⴰⴹ ⵖⴼ ⵓⴳⴰⴷⴰⵣ.

ⴳ ⵢⵓⵍⵢⵓⵣ 1888, ⵉⵎⵙⴰⵙⴰ/ⵉⵎⵀⴰⵡⴰⴹ ⴱⵔⴰⵡⵏ ⴷ ⴱⵉⴽ ⴷ ⵡⵉⵙⵜⵉⵏⴳⵀⴰⵡⵙ ⵖⴼ ⵓⵙⵓⵔⴳ ⵉ ⵡⵉⵙⵜⵉⵏⴳⵀⴰⵡⵙ ⵙ ⵓⵙⵖⵍⵍⴰ ⵏ ⵉⵖⴰⵡⴰⵙⵏ ⵏ ⵜⵉⵙⵍⴰ ⵉ ⵓⵏⵙⵎⴰⵙⵙⵓ ⴷ ⵓⵎⵙⵎⴰⵜⵜⴰⵢ/ⵓⵙⵏⴼⴰⵍ ⵉⵎⴰⵍⵡⴰⵢⵏ ⵏ "ⴰⴳⵜⵉⴼⵢⵉⵔⵉⵏ" ⵙ 60,000 ⵏ ⴷⵓⵍⴰⵔ ⴰⵎⵉⵔⵉⴽⴰⵏ ⴷ 2.5 ⵏ ⴷⵓⵍⴰⵔ ⵉ ⴽⵓ ⵜⴰⴳⴳⴰⵍⵜ ⵏ ⵡⴰⵢⵢⵉⵙ-ⴰⵔⴰⴳⴳⵓ (ch) ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵏⵏⴰ ⵉⵜⵜⴼⴰⵔⴰⵙⵏ ⵙⴳ ⴽⵓ ⴰⵏⵙⵎⴰⵙⵙⵓ. ⴷ ⴰⵡⴷ ⵉⵙⵡⵓⵔⵉ ⵜⵉⵙⵍⴰ ⴷⴰⵔ ⵡⵉⵙⵜⵉⵏⴳⵀⴰⵡⵙ ⵢⴰⵏ ⵓⵙⴳⴳⵯⴰⵙ ⵙ ⵜⵖⵔⴰⴷ ⵏ 2,000 ⵏ ⴷⵓⵍⴰⵔ ⴳ ⵡⴰⵢⵢⵓⵔ (ⴰⵜⵜⴰⵢⵏ ⵏ 52,700 ⵏ ⴷⵓⵍⴰⵔ ⴰⵙⵙ ⴰⴷ) ⴰⵎ ⵓⵎⵛⵛⵉⵡⵕ ⴳ ⵉⵙⴰⵔⵎⵏ ⵏ ⵜⵎⵙⵙⵓⵔⵜ ⴳ ⴱⵉⵜⵙⴱⵓⵔⴳ.

ⴳ ⵓⵙⴳⴳⵯⴰⵙ ⴰⵏⵏ, ⵢⵓⵡⵙ ⵜⵉⵙⵍⴰ ⴳ ⵓⴼⴰⵔⵙ ⵏ ⵓⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵉ ⵓⵙⵎⵓⵙⵙⵓ ⵏ ⵓⵜⵔⴰⵎ (tram) ⵏ ⵜⵎⴷⵉⵏⵜ. ⵎⴰⵛⴰ ⵉⴽⴽⴰ ⵜ ⵉⵏⵏ ⵜⵉⵙⵍⴰ ⵉⵙⵙⵢⴰⴼⴰ ⵙ ⵢⴰⵏ ⵓⴼⴷⴰⵎ ⴳ ⵜⵉⵣⵉ ⴰⵏⵏ, ⴹⴰⵕⵜ ⵏ ⵎⴰⴷ ⵉⵎⵎⴰⵖ ⴷ ⵉⵎⵜⵡⴰⵍⵏ ⵢⴰⴹⵏ ⵏ ⵜⵎⵙⵙⵓⵔⵜ ⵍⵍⵉⴳ ⴷ ⵎⵛⵓⵛⴽⴰⵏ ⴳ ⵜⵣⵡⵉⵔⵉ ⵖⴼ ⵓⵙⵙⵎⵔⵙ ⵏ ⵓⵏⴳⵔⴰⵡ ⵏ 60 ⵏ ⵡⴰⵍⵍⵓⵙ/ⵜⵙⵓⵜⵍⵜ ⵍⵍⵉ ⵉⵙⵙⵓⵎⵔ ⵜⵉⵙⵍⴰ ⴰⴼⴰⴷ ⴰⴷ ⵉⵎⵙⴰⵙⴰ ⴷ ⵓⵙⵏⴰⴳⴰⵔ ⵏ ⵓⵏⵙⵎⴰⵙⵙⵓ ⵏⵏⵙ, ⵎⴰⵛⴰ ⴹⴰⵕⵜ ⵏ ⵢⴰⵜ ⵜⵉⵣⵉ ⵉⴷⵔⵓⵙⵏ ⵢⵓⴼⴰ ⵎⴰⵙ ⵓⵔ ⵉⵕⵡⵉ ⵉ ⵓⵜⵔⴰⵎ, ⴰⵛⴽⵓ ⴰⵏⵙⵎⴰⵙⵙⵓ ⵏ ⵜⵉⵙⵍⴰ ⴷⴰ ⵉⵙⵡⵓⵔⵉ ⵖⴰⵔ ⵙ ⵢⴰⵜ ⵜⵎⵎⵔⵉ ⵉⵣⴳⴰⵏ. ⴳ ⵜⴳⵉⵔⴰ, ⵎⵛⵓⵛⴽⴰⵏ ⴷ ⵙⵓⵔ ⵖⴼ ⵓⵙⵎⵔⵙ ⵏ ⵓⵏⵙⵎⴰⵙⵙⵓ ⵏ ⵓⵍⴷⴰⵢ ⴱⵓ ⵓⵎⵣⴰⵣ ⵉⵎⵣⵣⴳⵉ.

### ⵉⵎⵏⵖⵉ ⵏ ⵉⵎⴰⵣⵣⵍⵏ
ⴹⴰⵕⵜ ⵏ ⵎⴰ ⵉⴼⴽⴰ ⵜⵉⵙⵍⴰ ⴰⵙⴼⵔⵓ ⵖⴼ ⵓⵏⵙⵎⴰⵙⵙⵓ ⵏⵏⵙ ⴰⵎⵍⵡⴰⵢ ⴷ ⵡⴰⵎⵎⴰⵥ ⵏ ⵡⵉⵙⵜⵉⵏⴳⵀⴰⵡⵙ ⵏ ⵉⵣⵔⴼⴰⵏ ⵏ ⵓⵙⵖⵍⵍⴰ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ ⴳ 1888, ⵢⵓⴷⴼ ⵜⵉⵙⵍⴰ ⵙ ⵢⴰⵏ ⵡⵓⴷⵎ ⵓⵏⵚⵉⴱ ⴳ ⵢⵉⵎⵏⵖⵉ ⵏ ⵉⵎⴰⵣⵣⵍⵏ ⴳ ⵜⵙⴳⴰ ⵏ ⴰⵢⵜ ⵓⵎⴰⵣⵣⵍ ⴰⵎⵍⴻⵍⵍⴰⵢ. ⵉⵏⵜⵉ ⵢⵉⵎⵏⵖⵉ ⵏ ⵓⴱⵟⵟⵓ ⴰⵎⵥⵥⴰⵕⵓⵕ ⴳⵔ ⵜⵓⵎⴰⵙ ⵉⴷⵉⵙⵓⵏ ⴷ ⵊⵓⵔⵊ ⵡⵉⵙⵜⵉⵏⴳⵀⴰⵡⵙ ⵍⵍⵉ ⵉⵙⵙⵏⵜⵉⵏ ⵙ ⵓⵎⴷⴰⵔⴰⵢ ⴳ 1886 ⵍⵍⵉⴳ ⵉⵙⵙⵎⵔⵙ ⵡⵉⵙⵜⵉⵏⴳⵀⴰⵡⵙ ⴰⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵜⵉⴽⴽⵍⵜ ⵜⴰⵎⵣⵡⴰⵔⵓⵜ. ⵉⵍⵎⵎⴰ ⵜⵏⴽⵔ ⵜⵎⵃⵉⵣⵡⵔⵜ ⴳⵔ ⵙⵉⵏ ⵉⵏⴳⵔⴰⵡⵏ ⵏ ⵓⵙⵙⴼⴰⵡ, ⴳⵔ ⵉⴷⵉⵙⵓⵏ ⴷ ⵓⵎⴰⵣⵣⵍ ⵏⵏⵙ ⵉⵣⴷⵉⵏ ⴷ ⵜⵙⴰⴼⵓⵜ ⵜⴰⵏⵓⵍⴼⵓⵜ (ⵉⵏⴼⵓⴼⴼⴷⵏ), ⴷ ⵓⴼⵏⴰ ⵏⵏⵙ ⵡⵉⵙⵜⵉⵏⴳⵀⴰⵡⵙ ⵍⵍⵉ ⵉⵙⵙⵎⵔⴰⵙⵏ ⴰⵎⴰⵣⵣⵍ ⴰⵎⵍⴻⵍⵍⴰⵢ ⵉ ⵓⵙⵡⵓⵔⵉ ⵏ ⵜⵙⵓⴼⴰ ⵜⵉⵎⴽⵏⴰⵏⵏⵓⵜⵉⵏ ⴷ ⴽⵔⴰ ⵏ ⵜⵙⵓⴼⴰ ⵜⵉⵏⵓⵍⴼⵓⵜⵉⵏ ⵢⴰⴹⵏ ⵉⵜⵜⵓⵙⵏⴼⵍⵏ ⵙ ⵢⴰⵏ ⵉⵎⵉⴽⴽ ⴰⴼⴰⴷ ⴰⴷ ⵉⵙⵉⵣⴷⵉⵡ ⵖⴼ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵉⴷⵉⵙⵓⵏ.

ⵜⴽⴽⴰ ⵜⵜ ⵉⵏⵏ ⵜⵉⵍⵉⵜ (ⴰⵎⵄⴰⵏ) ⵏ ⵡⵉⵙⵜⵉⵏⴳⵀⴰⵡⵙ ⵖⴼ ⵉⵣⵔⴼⴰⵏ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵓⵏⵙⵎⴰⵙⵙⵓ ⴱⵓ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴷ ⴰⵥⵕⵓ ⵏ ⵜⵖⵎⵔⵜ ⵉ ⵓⵥⴽⵓ ⵏ ⵢⴰⵏ ⵓⵏⴳⵔⴰⵡ ⵓⵎⵎⵉⴷ/ⴰⵏⵎⴷⵓ ⵉⵙⵡⵓⵔⵓⵢⵏ ⵙ ⵓⵎⴰⵣⵣⵍ ⴰⵎⵍⴻⵍⵍⴰⵢ, ⵎⴰⵛⴰ ⵓⴷⵓⵣⵏ ⵉⵥⵕⴼⴰⵏⵏ ⵙ ⵓⵙⵔⴰⴳ ⵏ ⵜⵎⵙⴰⵖⵜ ⵏ ⵜⵣⵣⵉⴷⴳⵉⵡⵉⵏ ⵏ ⵉⵙⵏⵓⵍⴼⵓⵜⵏ ⴷ ⵓⵙⵖⴰⵏ ⵏ ⵉⵎⵜⵡⴰⵍⵏ ⵉ ⵓⵣⵣⴳⵉⵔ ⵏⵏⵙ, ⵢⵓⵡⵉ ⵜ ⵖⵔ ⵓⵙⵏⴱⵓⵜⵜⵍ ⵏ ⵓⵙⴱⵓⵖⵍⵓ ⵏ ⵓⵏⵙⵎⴰⵙⵙⵓ ⵏ ⵜⵉⵙⵍⴰ ⵉ ⵢⴰⵜ ⵜⵉⵣⵉ. ⵜⴰⵢⴰⴼⵓⵜ ⵏ ⵜⵎⵃⵉⵣⵡⵔⵜ ⴰⴷ ⵜⴳⴰ ⵜⵜ ⴰⵙⵡⴰⵍⴰ ⵏ ⵉⴷⵉⵙⵓⵏ ⵖⵔ ⵓⵙⵎⵔⵙ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴳ 1890, ⴷ ⴳ 1892 ⵓⵔ ⵙⵓⵔ ⵉⵎⵄⵉⵏ ⵜⵓⵎⴰⵙ ⵉⴷⵉⵙⵓⵏ ⵖⴼ ⵜⵎⵙⵙⵓⵔⵜ ⵏⵏⵙ ⵜⵓⵙⵍⵉⴳⵜ ⵍⵍⵉ ⵙⵓⵔ ⵉⵜⵜⵓⵙⵓⵎⵓⵏ ⴳ ⵓⴳⵣⴷⵓ/ⵓⵙⵎⵍⵉⵍ ⵏ "ⵊⵉⵏⵉⵔⴰⵍ ⵉⵍⵉⴽⵜⵔⵉⴽ" ⴷ ⵜⵏⴼⵍ ⵙ ⵜⵉⵎⵎⴰⴷ ⵖⵔ ⵓⵙⵎⵔⵙ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ.
thumb|233x233px|ⴰⴼⵙⴰⵔ ⵉ ⵓⵏⴳⵔⴰⵡ ⵏ ⵜⵉⵙⵍⴰ ⴰⴳⵜⵉⴼⵢⵉⵔⵉⵏ ⴳ ⵓⵙⴼⵙⵔ ⴰⴽⵓⵍⵓⵎⴱⵉⵢ ⴳ ⵛⵉⴽⴰⴳⵓ ⴳ 1893.

### ⴰⵏⴳⵔⴰⵡ ⵏ ⵜⵉⵙⵍⴰ ⴰⴳⵜⵉⴼⵢⵉⵔⵉⵏ
ⴳ ⵜⵣⵡⵉⵔⵉ ⵏ 1893, ⵉⵙⴽⵔ ⴱⵏⵊⴰⵎⵉⵏ ⵍⴰⵎ, ⴰⵎⵜⵡⴰⵍ ⴳ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ, ⵢⴰⵏ ⵓⵣⵣⵉⴳⵣ ⴰⵅⴰⵜⴰⵔ ⴳ ⵓⵙⴱⵓⵖⵍⵓ ⵏ ⵢⴰⵜ ⵜⵓⵏⵖⵉⵍⵜ ⵉⵕⵡⴰⵏ ⵏ ⵓⵏⵙⵎⴰⵙⵙⵓ ⴰⵎⵍⵡⴰⵢ ⵏ ⵜⵉⵙⵍⴰ, ⴷ ⵜⵙⵙⵏⵜⵉ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ ⴰⵙⵉⵙⵙⵏ (ⵉⵏⵣⵣⴰⵏ) ⵙ ⵓⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴰⴳⵜⵉⴼⵢⵉⵔⵉⵏ ⴷⴷⵓ ⵏ ⵢⵉⵙⵎ ⵏ "ⴰⵏⴳⵔⴰⵡ ⵏ ⵜⵉⵙⵍⴰ ⴰⴳⵜⵉⴼⵢⵉⵔⵉⵏ". ⵉⵖⴰⵍ ⵡⵉⵙⵜⵉⵏⴳⵀⴰⵡⵙ ⵎⴰⵙ ⴷ ⵉⵙⵏⵓⵍⴼⵓⵜⵏ ⵏ ⵜⵉⵙⵍⴰ ⴼⴽⴰⵏ ⴰⵙ ⵢⴰⵜ ⵜⵣⵡⴰⵔⴰⵢⵜ/ⵓⵙⵉⵣⵡⵔ ⴳⵔ ⵡⴰⵏⴰⵡⵏ ⵉⵎⵣⴰⵔⴰⵢⵏ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ.

ⴳ ⵓⵙⴳⴳⵯⴰⵙ 1893, ⵉⵎⵓⵔⵙ/ⵉⵔⵣⴰ ⵊⵓⵔⵊ ⵡⵉⵙⵜⵉⵏⴳⵀⴰⵡⵙ ⴳ ⵜⵎⵙⴽⵜⴰⵎⵜ ⵏ ⵡⴰⵙⵉⴷⴷ ⵏ ⵓⵙⴼⵙⵔ ⴰⵎⴰⴹⵍⴰⵏ ⴰⴽⵓⵍⵓⵎⴱⵉⵢ ⴳ ⵛⵉⴽⴰⴳⵓ ⵙ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵎⴳⴰⵍ ⵏ ⵓⵙⴽⴰⵏ ⵏ "ⵊⵉⵏⵉⵔⴰⵍ ⵉⵍⵉⴽⵜⵔⵉⴽ", ⴷ ⵜⴻⵜⵜⵓⵥⵍⴰⵢ ⵢⴰⵜ ⵜⵓⵥⴽⴰ ⵏ ⵉⵙⴽⴽⵉⵏⵏ ⵉⵎⵥⵥⴰⵕⵓⵕⵏ ⴳ ⵓⵙⴼⵙⵔ ⴰⴷ ⴰⵎⴰⴹⵍⴰⵏ. ⵜⴽⴽⴰ ⵜⵜ ⵉⵏⵏ ⵜⵎⵙⴰⵔⵜ ⴰⴷ ⵜⴳⴰ ⵜⴰⵎⵖⵜⴰⵙⵜ ⴳ ⵓⵎⵣⵔⵓⵢ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ, ⵍⵍⵉⴳ ⵉⵎⵍⴰ ⵡⵉⵙⵜⵉⵏⴳⵀⴰⵡⵙ ⵉ ⵉⵎⵉⵔⵉⴽⴰⵏⵉⵢⵉⵏ ⵜⴰⵏⴼⵔⵓⵜ ⴷ ⵜⴼⵍⵙⵜ ⴷ ⵜⵕⵡⵉ ⵏ ⵓⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ. ⵉⵙⵙⴼⵔⴰ ⵜⵉⵙⵍⴰ ⵜⵓⴳⴷⵜ ⵏ ⵉⵎⵔⵙⴰⵏ ⵉⵎⵥⵥⴰⵕⵓⵕⵏ ⴳ ⵓⵙⴼⵙⵔ ⴰⴽⵓⵍⵓⵎⴱⵉⵢ, ⴷⴷⵓ ⵏ ⵢⴰⵜ ⵜⵎⴰⵜⴰⵔⵜ ⵉⵙⵙⵎⵉⵔⵏ ⵙ "ⴰⵏⴳⵔⴰⵡ ⵏ ⵜⵉⵙⵍⴰ ⴰⴳⵜⵉⴼⵢⵉⵔⵉⵏ", ⵍⵍⵉ ⵢⴰⴷ ⵉⵙⵙⴼⵔⴰ ⴳ ⵓⵎⴰⴹⴰⵍ ⵏ ⵜⵙⴳⴳⵉⵡⵉⵏ ⵏ ⵎⴰⵔⵉⴽⴰⵏ ⴷ ⵜⵓⵕⵓⴱⵜ, ⵢⵓⵎⴰ ⵓⵢⴰ ⴰⵙⵎⵔⵙ ⵏ ⵡⵓⴷⵓⵣ ⵢⴰⵜⵜⵓⵢⵏ, ⴷ ⵓⵙⵎⵔⵙ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴱⵓ ⵓⵙⵏⴰⴳⴰⵔ ⵢⴰⵜⵜⵓⵢⵏ ⵉ ⵡⴰⵙⵉⴷⴷ ⵏ ⵢⴰⵜ ⵜⵙⴰⴼⵓⵜ ⵜⴰⵎⵙⵙⵅⵡⵓⵜ ⵙ ⵓⴳⴰⵣ ⵙ ⵢⴰⵜ ⵜⵡⵉⵍⴰ ⵜⴰⵔⵉⴼⵉⵍⵉ.

ⵉⵙⵙⴼⵔⴰ ⵜⵉⵙⵍⴰ ⴰⵡⴷ ⵉⵎⵏⵣⴰⵢⵏ ⵏ ⵢⵉⴳⵔ ⴰⵎⵖⵏⴰⵟⵉⵚ ⴰⵎⵙⵙⵓⵜⵓⵍ ⴳ ⵓⵏⵙⵎⴰⵙⵙⵓ ⴰⵎⵍⵡⴰⵢ ⵙ ⵓⵙⴼⵔⵓ ⵏ ⵎⴰⵏⵉⴽ ⵙ ⴷⴰ ⵉⵜⵜⴱⵉⴷⴷⴰⴷ ⵢⴰⵜ ⵜⴳⵍⴰⵢⵜ ⵏ ⵡⴰⵏⴰⵙ ⵖⴼ ⵜⵙⵉⵍⴰ ⵏⵏⵙ ⵙ ⵓⵙⵎⵔⵙ ⵏ ⵢⴰⵏ ⵡⴰⵍⵍⴰⵍ ⵍⵍⵉ ⵉⵙⴽⵔ ⴷ ⵉⵙⵎⵎⴰ ⴰⵙ "ⵜⴰⴳⵍⴰⵢⵜ ⵏ ⴽⵓⵍⵓⵎⴱⵓⵙ".

### ⵉⵎⵓⵣⵣⴰⵔ ⵏ ⵏⵢⴰⴳⴰⵕⴰ ⴷ ⵜⵣⵣⵉⴷⴳⵉⵡⵉⵏ ⵏ ⵓⵙⵏⵓⵍⴼⵓ
ⴳ ⵓⵙⴳⴳⵯⴰⵙ 1893, ⵉⵙⵙⵉⵅⴼ ⵔⵉⵜⵛⴰⵔⴷ ⴷⵉⵏ ⴰⴷⴰⵎⵣ ⵜⴰⵎⵙⵙⵓⵔⵜ ⵏ ⵉⵎⵓⵣⵣⴰⵔ ⵏ ⵏⵢⴰⴳⴰⵕⴰ ⵉ ⵉⴽⴰⵔⴰⵙⵏ, ⴷ ⵢⵓⵙⵉ ⵜⴰⵏⵏⴰⵢⵜ ⵏ ⵜⵉⵙⵍⴰ ⵖⴼ ⵓⵏⴳⵔⴰⵡ ⴰⵎⵓⴼⴰⵢ ⵉ ⵓⵙⵎⵓⵜⵜⵉ ⵏ ⵜⵥⴹⴰⵕⵜ ⵍⵍⵉ ⴷ ⵉⵜⵜⴼⴼⵓⵖⵏ ⵙⴳ ⵉⵎⵓⵣⵣⴰⵔ. ⴳ ⵜⵓⴳⴷⵜ ⵏ ⵉⵙⴳⴳⵯⴰⵙⵏ, ⵜⴽⴽⴰ ⵜⵜ ⵉⵏⵏ ⵜⵍⵍⴰ ⵜⵓⴳⴷⵜ ⵏ ⵜⵙⵓⵎⴰⵔ ⴷ ⵢⴰⵜ ⵜⵎⵃⵉⵣⵡⵔⵜ ⵉⵏⵏⵓⵕⵥⵎⵏ ⵖⴼ ⵜⵖⴰⵔⴰⵙⵜ ⵜⴰⵎⵓⴼⴰⵢⵜ ⵉ ⵓⵙⵖⵍⵍⴰ ⵏ ⵜⵥⴹⵕⵜ ⵏ ⵉⵎⵓⵣⵣⴰⵔ. ⵙⵙⵎⵏⵉⴷⵏⵜ ⵜⵓⴳⴷⵜ ⵏ ⵜⵎⵙⵙⵓⵔⵉⵏ ⵜⵉⵎⵉⵔⵉⴽⴰⵏⵉⵏ ⴷ ⵜⵡⵕⵓⴱⴱⵉⵢⵉⵏ ⵜⵉⵙⵓⵎⴰⵔ ⵏⵏⵙⵏⵜ ⵉ ⵓⵙⵖⵍⵍⴰ ⵏ ⵜⵥⴹⴰⵕⵜ ⴰⵏⵏ ⵙ ⵓⵙⵎⵔⵙ ⵏ ⵉⵏⴳⵔⴰⵡⵏ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴰⵙⵉⵏⴼⵢⵉⵔⵉⵏ ⴷ ⵓⴽⵔⴼⵢⵉⵔⵉⵏ ⴷ ⵓⵎⴰⵣⵣⵍ ⵉⵎⵣⵣⴳⵉ ⴱⵓ ⵡⵓⴷⵓⵣ ⵢⴰⵜⵜⵓⵢⵏ ⴷ ⵓⵏⴳⵔⴰⵡ ⵏ ⵡⴰⴹⵓ ⵉⵜⵜⵢⵓⵥⵢⵢⵕⵏ/ⴰⵎⵓⵙⵙⵉⴷ. ⵢⵓⵣⵏ ⴰⴷⴰⵎⵣ ⵉ ⵜⵉⵙⵍⴰ ⴽⵔⴰ ⵏ ⵡⵓⵎⵍⴰⵏ ⵖⴼ ⵉⵏⴳⵔⴰⵡⵏ ⵍⵍⵉ ⵙⵙⵓⵎⵔⵏⵜ ⵜⵎⵙⵙⵓⵔⵉⵏ, ⴷ ⵉⵙⵎⵎⵜⵔ ⴰⵙ ⵜⵉⵙⵍⴰ ⴰⴷ ⵉⵙⵙⵎⵔⵙ ⴰⵎⴰⵣⵣⵍ ⴰⵎⵍⴻⵍⵍⴰⵢ ⴰⵙⵉⵏⴼⵢⵉⵔⵉⵏ ⵍⵍⵉ ⵉⴳⴰⵏ ⵡⴰⴷ ⴱⴰⵀⵔⴰ ⵉⵍⴰⵏ ⵜⴰⴼⵍⵙⵜ, ⴷ ⵙ ⵓⵙⵔⴰⴳ ⵏ ⵜⵉⵍⵍⵉⵜ ⵏ ⵓⵏⴳⵔⴰⵡ ⵏ ⵡⵉⵙⵜⵉⵏⴳⵀⴰⵡⵙ ⵉ ⵓⵙⵙⴼⴰⵡ ⵏ ⵜⵙⵓⴼⴰ ⵜⵉⵏⵓⵍⴼⵓⵜⵉⵏ ⵙ ⵓⵙⵎⵔⵙ ⵏ ⵓⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴰⵙⵉⵏⴼⵢⵉⵔⵉⵏ. ⵜⵙⴽⵔ ⵜⵎⵙⵙⵓⵔⵜ ⵏ ⵉⵎⵓⵣⵣⴰⵔ ⵢⴰⵜ ⵜⵎⵢⴰⵇⵇⴰⵏⵜ ⴷ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ ⴰⴼⴰⴷ ⴰⴷ ⵜⵙⴱⴷⴷ ⵢⴰⵏ ⵓⵏⴳⵔⴰⵡ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ ⴰⵙⵉⵏⴼⵢⵉⵔⵉⵏ ⴷⴰⵔ ⵉⵎⵓⵣⵣⴰⵔⵏ ⵙ ⵓⵙⴽⵓⵜⵜⵉ ⵖⴼ ⵓⵙⵎⵎⵜⵔ ⵏ ⵜⵉⵙⵍⴰ, ⴷ ⵉⵙⵙⴼⵔⴰ ⵡⵉⵙⵜⵉⵏⴳⵀⴰⵡⵙ ⴳ ⵓⵙⴼⵙⵔ ⴰⴽⵓⵍⵓⵎⴱⵉⵢ ⵜⴰⵣⵎⵔⵜ ⵏ ⵜⵎⵙⵙⵓⵔⵜ ⵏⵏⵙ ⵖⴼ ⵓⵙⴱⴷⴷⵉ ⵏ ⵢⴰⵏ ⵓⵏⴳⵔⴰⵡ ⵓⵎⵎⵉⴷ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ. ⵜⵙⴽⵔ ⴰⵡⴷ ⵜⵎⵙⵙⵓⵔⵜ ⵢⴰⵜ ⵜⵎⵢⴰⵇⵇⴰⵏⵜ ⵢⴰⴹⵏ ⴷ ⵜⵎⵙⵙⵓⵔⵜ "ⵊⵉⵏⵉⵔⴰⵍ ⵉⵍⵉⴽⵜⵔⵉⴽ" ⴰⴼⴰⴷ ⴰⴷ ⵜⵙⵙⵔⵙⵍ ⵢⴰⵏ ⵓⵏⴳⵔⴰⵡ ⵉ ⵓⴱⵟⵟⵓ ⵏ ⵓⵎⴰⵣⵣⵍ ⴰⵎⵍⴻⵍⵍⴰⵢ.

ⴳ ⵜⵓⵥⵥⵓⵎⵜ ⵏ ⵜⵚⴹⵉⵎⵔⴰⵡⵜ ⵜⴰⵎⴳⴳⴰⵔⵓⵜ ⵏ ⵜⵊⵕⵎⴰ ⵜⵉⵙ ⵜⵥⴰ ⴷ ⵎⵔⴰⵡ, ⵜⵓⴷⴼ ⵜⵎⵙⵙⵓⵔⵜ ⵏ "ⵊⵉⵏⵉⵔⴰⵍ ⵉⵍⵉⴽⵜⵔⵉⴽ" ⵍⵍⵉ ⵉⵏⵏⴰⵍ ⵓⵏⵙⵥⵕⴰⴼ ⵊⵓⵏ ⴱⵉⵔⴱⵓⵏⵜ ⵎⵓⵔⴳⴰⵏ ⴳ ⵢⴰⵏ ⵓⵎⵡⴰⵜ ⵏ ⵓⵏⴱⴰⴹ ⴷ ⵓⵏⵀⵉⵜⵜⴼ ⵏ ⵜⵣⵣⵉⴷⴳⵉⵡⵉⵏ ⵏ ⵓⵙⵏⵓⵍⴼⵓ ⴷ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ ⵉ ⵓⵥⴰⵕⵓⵕ. ⵎⴰⵛⴰ ⵎⵛⵓⵛⴽⴰⵏ ⴷ ⴰⴷ ⴱⴹⵓⵏ ⵜⵉⵣⵣⵉⴷⴳⵉⵡⵉⵏ ⴳ 1896, ⵎⴰⵛⴰ ⴷⴷⴰⵡ ⵏ ⵡⵓⴷⵓⵣ ⵏ ⵓⵕⵟⵟⴰⵍ, ⵢⵓⵛⵛⵍ ⴼ ⵡⵉⵙⵜⵉⵏⴳⵀⴰⵡⵙ ⴰⴷ ⵢⴰⵍⵙ ⵉ ⵓⵙⵡⵉⵏⴳⵎ ⴳ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ ⵜⵉⵙⵍⴰ ⵉ ⵓⵎⴰⵣⵣⵍ ⴰⵎⵍⴻⵍⵍⴰⵢ. (ⴳ ⵜⵉⵣⵉ ⴰⵏⵏ, ⵉⴽⴽⴰ ⵜ ⵉⵏⵏ ⵡⵉⵙⵜⵉⵏⴳⵀⴰⵡⵙ ⵉⴼⴽⴰ ⵢⴰⴷ ⴰⵜⵜⴰⵢⵏ ⵏ 200,000 ⵏ ⴷⵓⵍⴰⵔ ⴰⵎⴰⵔⵉⴽⴰⵏ ⵉ ⵜⵉⵙⵍⴰ ⴷ ⴱⵔⴰⵡⵏ ⴷ ⴱⵉⴽ ⵎⴳⴰⵍ ⵏ ⵢⴰⵏ ⵓⵙⵓⵔⴳ ⴼⵍⵍⴰⵙ ⵙ ⵓⵙⵎⵔⵙ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ.) ⴳ ⵓⵙⴳⴳⵯⴰⵙ 1897, ⵉⵙⵙⴼⵔⴰ ⵡⵉⵙⵜⵉⵏⴳⵀⴰⵡⵙ ⵉ ⵜⵉⵙⵍⴰ ⴰⴷⴷⴰⴷ ⵏⵏⵙ ⴰⵥⵕⴼⴰⵏ, ⴷ ⵉⵎⵍⴰ ⴰⵙ ⵎⴰⵙ ⵉⴳ ⵉⵙⵓⵍ ⵡⴰⴷⴷⴰⴷ ⴰⵏⵏ, ⵓⵔ ⵔⴰⴷ ⵙⵓⵔ ⵜⵙⵓⵍ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ ⵉ ⵓⵥⴰⵕⵓⵕ, ⴷ ⵔⴰⴷ ⵉⴳ ⴱⵣⵣⵉⵣ ⵖⴼ ⵜⵉⵙⵍⴰ ⴰⴷ ⵉⵎⵢⴰⴳⴳⴰ ⴷ ⵉⴱⴰⵏⴽⵏ ⴰⴼⴰⴷ ⴰⴷ ⵢⴰⵎⵥ ⵜⵉⴱⵖⵓⵔⵉⵏ ⵏ ⵜⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ. ⵉⵙⵙⵏⵥⵓ ⵡⵉⵙⵜⵉⵏⴳⵀⴰⵡⵙ ⵜⵉⵙⵍⴰ ⴰⴷ ⵉⵙⵙⵎⵓⵔ ⴰⵎⵎⵓⵇⵇⵏ ⵏ ⵜⵎⵙⵙⵓⵔⵜ ⵙ ⵓⴼⵔⵔⵓ ⵉ ⵜⵉⵙⵍⴰ ⵎⴳⴰⵍ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ, ⴷ ⵉⵙⵙⵓⵎⵔ ⵖⴼ ⵜⵉⵙⵍⴰ ⵜⴰⵎⵙⴰⵖⵜ ⵏ ⵜⵣⵣⵉⴷⴳⴰ ⵙ ⵜⵉⵎⵎⴷⴰ ⴰⴽⴽⵯ ⵙ 216,000 ⵏ ⴷⵓⵍⴰⵔ ⴰⵎⴰⵔⵉⴽⴰⵏ. ⵙ ⵓⵎⵢⴰⵇⵇⴰⵏ ⴰⴷ, ⵉⴼⵓⴽⴽⴰ ⵡⵉⵙⵜⵉⵏⴳⵀⴰⵡⵙ ⴰⵎⵓⴽⵔⵉⵙ ⵏ ⵓⴼⵔⵔⵓ ⵏ 2.5 ⵏ ⴷⵓⵍⴰⵔ ⴰⵎⴰⵔⵉⴽⴰⵏ ⵉ ⵜⵉⵙⵍⴰ ⵉ ⴽⵓ ⵜⴰⴳⴳⴰⵍⵜ ⵏ ⵡⴰⵢⵢⵉⵙ ⵙⴳ ⵓⵎⴰⵣⵣⵍ ⴰⵎⵍⴻⵍⵍⴰⵢ ⵍⵍⵉ ⵜ ⵉⵙⵙⵕⵎⵉⵏ ⵙ ⵓⴽⵎⴰⵎ ⴹⴰⵕⵜ ⵏ ⵢⴰⵏ ⵓⵎⵓⵔⵙ ⵉⵣⵔⴱⵏ ⴷ ⵜⵙⵓⵙⵏⵜ ⵍⵍⵉ ⵢⵓⵎⵥ ⵓⵎⴰⵣⵣⵍ ⴰⵎⵍⴻⵍⵍⴰⵢ.

### ⵜⴰⵖⵍⴰⵏⵜ ⵜⴰⵎⵉⵔⵉⴽⴰⵏⵜ
ⴳ 30 ⵢⵓⵍⵢⵓⵣ 1891, ⵢⴰⵖⵓⵍ ⵜⵉⵙⵍⴰ ⴷ ⴰⵏⵎⵓⵔⵉ ⴰⵎⴰⵔⵉⴽⴰⵏ, ⴳ ⵜⵉⵣⵉ ⵍⵍⵉⴳ ⵖⵓⵔⵙ ⵜⵍⵍⴰ ⴳ ⵓⵡⵜⴰⵢ ⵏⵏⵙ ⴽⵕⴰⵎⵔⴰⵡ ⵙ ⵙⵎⵎⵓⵙ ⵏ ⵓⵙⴳⴳⵯⴰⵙ. ⵉⵙⵙⵔⵙⵍ ⵜⵉⵙⵍⴰ ⴰⵙⴰⵔⵎ ⵏⵏⵙ ⴳ ⵢⵉⴼⴼⵓⵙ ⵏ ⵓⵙⵓⴽ ⵡⵉⵙ ⵙⵎⵎⵓⵙ ⴳ ⵜⵎⴷⵉⵏⵜ ⵏ ⵏⵢⵓ ⵢⵓⵔⴽ, ⵉⵍⵎⵎⴰ ⵉⵙⵙⵔⵙⵍ ⵢⴰⵏ ⵢⴰⴹⵏ ⴳ 46 ⴰⵙⵓⴽ ⵏ ⵀⵢⵓⵙⵜⵓⵏ ⴳ ⵎⴰⵏⵀⴰⵜⴰⵏ. ⵉⵙⵙⴼⴰⵡ ⵜⵉⵙⵍⴰ ⵜⵉⵙⵓⴼⴰ ⵙ ⵜⵡⵉⵍⴰ ⵜⴰⵔⵉⴼⵉⵍⵉ, ⴰⴼⴰⴷ ⴰⴷ ⵉⵎⵍ ⵜⴰⵥⴹⴰⵕⵜ ⵏ ⵓⵙⵎⵓⵜⵜⵉ ⵏ ⵜⵥⴹⴰⵕⵜ ⵙ ⵜⵡⵉⵍⴰ ⵜⴰⵔⵉⴼⵉⵍⵉ. ⴳ ⵓⵙⴳⴳⵯⴰⵙ ⴰⵏⵏ ⵏⵉⵜ, ⵉⵙⵏⵓⵍⴼⴰ ⵜⵉⵙⵍⴰ "ⴰⴼⴰⵢⵍⵓ ⵏ ⵜⵉⵙⵍⴰ" (Tesla coil). ⵢⵓⵎⵥ ⵜⵉⵙⵍⴰ ⴰⴷⵖⴰⵔ ⵏ ⵓⵎⴰⵔⵉ ⵏ ⵓⵏⵙⵙⵉⵅⴼ ⵏ ⵓⵙⵉⵏⴰⴳ ⴰⵎⵉⵔⵉⴽⴰⵏⵉ ⵏ ⵉⵎⵜⵡⴰⵍⵏ ⵏ ⵓⵥⴰⵕⵓⵕ ⴳⵔ ⵉⵙⴳⴳⵯⴰⵙⵏ 1892-1894, ⵍⵍⵉ ⵉⴳⴰⵏ ⴰⵙⵉⵏⴰⴳ ⵍⵍⵉ ⵙⴳ ⴷ ⵜⴼⴼⵓⵖ ⵜⵎⵙⵎⵓⵏⵜ ⵏ ⵉⵎⵜⵡⴰⵍⵏ ⵏ ⵓⵥⴰⵕⵓⵕ ⴷ ⵉⵍⵉⴽⵜⵔⵓⵏⵉⵢⵉⵏ (ⴰⴽⴷ ⵓⵙⵉⵏⴰⴳ ⵏ ⵉⵎⵜⵡⴰⵍⵏ ⵏ ⵓⵕⴰⴹⵢⵓ).
thumb|285x285px|ⵢⴰⵜ ⵜⵡⵍⴰⴼⵜ ⵏⵏⴰ ⵉⵙⵙⵓⵍⴼ ⵜⵉⵙⵍⴰ ⵙ ⵜⵥⵏⵥⵕⵙⵓⵍⴼⵜ ⵏⵖ ⵙ ⵉⵥⵏⵥⵕⵏ ⵏ X.

### ⵜⵓⵔⵎⵉⵏ ⵜⵉⵥⵏⵥⵕⵙⵓⵍⴼⵉⵏ (ⵜⵓⵔⵎⵉⵏ ⵏ ⵉⵥⵏⵥⵕⵏ ⵏ X)
ⵙⴳ ⵓⵙⴳⴳⵯⴰⵙ 1894, ⵉⵙⵙⵏⵜⵉ ⵜⵉⵙⵍⴰ ⴰⵔⵣⵣⵓ ⵖⴼ ⵎⴰⵢⴷ ⵉⴳⵍⵎ ⵙ ⵜⵥⴹⴰⵕⵜ ⵜⴰⵎⵥⵏⵥⵕⵜ "ⵓⵔ ⵉⵜⵜⵓⵥⵕⵕⴰⵏ" ⴹⴰⵕⵜ ⵎⴰ ⵉⵥⵕⴰ ⴰⵙⴷⴳⴷⴳ/ⴰⵙⴼⵓⵜⵓ ⵏ ⵢⴰⵏ ⵓⴼⵉⵍⵎ ⴳ ⵓⵙⴰⵔⵎ ⵏⵏⵙ ⴳ ⵢⴰⵏ ⵙⴳ ⵜⵔⵎⵉⵜⵉⵏ ⵏⵏⵙ ⵉⵣⵔⵉⵏ (ⵜⴻⵜⵜⵓⵡⴰⵙⵙⵏ ⴹⴰⵕⵜ ⵏ ⵓⵢⴰ ⵙ ⵢⵉⵙⵎ ⵏ "ⵉⵥⵏⵥⵕⵏ ⵏ ⵔⵓⵏⵜⴳⵏ" ⵏⵖ "ⵉⵥⵏⵥⵕⵏ ⵏ X"). ⵉⵙⵙⵎⵔⵙ ⵜⵉⵙⵍⴰ ⴳ ⵜⵔⵎⵉⵜⵉⵏ ⴰⵏⵏ ⵏⵏⵙ ⵉⵙⵍⴷⴰⵢⵏ ⵏ ⴽⵔⵓⴽⵙ, ⵍⵍⵉ ⵉⴳⴰⵏ ⵉⵙⵍⴷⴰⵢⵏ ⵚⵎⵎⵉⴹⵏⵉⵏ ⵏ ⵓⵙⵅⵡⵓ ⴰⵎⵥⵥⴰⵕⵓⵕ. ⴹⴰⵕⵜ ⵏ ⵢⴰⵜ ⵜⵉⵣⵉ ⵏⵏⴰ ⴱⴰⵀⵔⴰ ⵓⵔ ⵉⵖⵣⵣⵉⴼⵏ, ⵊⵍⴰⵏ ⵉ ⵜⵉⵙⵍⴰ ⵜⵉⵎⴰⴹ ⵏ ⵉⵔⵣⵣⵓⵜⵏ ⵏⵏⵙ ⵉⵎⵣⵡⵓⵔⴰ ⵖⴼ ⵉⵣⵓⵔⵜⵏ ⵏ ⵉⵙⵏⵓⵍⴼⵓⵜⵏ ⴷ ⵜⵡⵏⴰⵖⵉⵏ ⴷ ⵜⵖⴹⴼⵉⵏ ⴷ ⵉⵙⴼⴽⴰ ⵏ ⵓⵙⴰⵔⵎ ⴷ ⴽⵔⴰ ⵏ ⵜⵡⵍⴰⴼⵉⵏ ⵍⵍⵉ ⵉⵙⵡⴰⵏ 50,000 ⵏ ⴷⵓⵍⴰⵔ ⴳ ⵢⴰⵏ ⵓⴽⵎⵎⵓⴹ ⵏⵏⴰ ⵉⵎⵙⴰⵔⵏ ⴳ ⵎⴰⵕⵚ 1895 ⴳ ⵓⵙⴰⵔⵎ ⵏⵏⵙ ⴳ ⵓⵙⵓⴽ ⵡⵉⵙ ⵙⵎⵎⵓⵙ. ⵜⵏⵏⴰ ⵏⵢⵓ ⵢⵓⵔⴽ ⵜⴰⵢⵎⵣ ⵖⴼ ⵜⵉⵙⵍⴰ ⵍⵍⵉ ⴳ ⵉⵏⵏⴰ: «ⴰⵔ ⵙⵙⵢⴰⴼⴰⵖ ⵙ ⵢⴰⵏ ⵓⴳⵓⴷⵉ ⵏ ⵜⴳⵓⴹⵉ ⴰⵍⵍⵉⴳ ⴰⴽⴽⵯ ⵙⵓⵔ ⵓⵔ ⵔⵉⵖ ⴰⴷ ⵙⴰⵡⴰⵍⵖ. ⵎⴰ ⵔⴰⴷ ⵙⵓⵔ ⵜⵜⵉⵏⵉⵖ?». ⵉⵙⵓⵍⴼ ⵜⵉⵙⵍⴰ ⵙ ⵓⵙⵎⵎⴰ ⵢⴰⵜ ⵜⵡⵍⴰⴼⵜ ⵙ ⵉⵥⵏⵥⵕⵏ ⵏ X - ⴷⴰⵜ ⵏ ⴽⵔⴰ ⵏ ⵉⵎⴰⵍⴰⵙⵙⵏ ⵏ ⵓⵍⵖⵓ ⵏ ⴼⵉⵍⵀⵉⵍⵎ ⴽⵓⵏⵔⴰⴷ ⵔⵓⵏⵜⴳⵏ ⴳ ⴷⵓⵊⴰⵏⴱⵉⵔ 1895 ⵖⴼ ⵓⵙⴼⵓⴽⴽⵔ/ⵜⵡⴰⴼⵉⵜ ⵏⵏⵙ ⵉ ⵉⵥⵏⵥⵕⵏ ⵏ X - ⴳ ⵜⵉⵣⵉ ⵍⵍⵉⴳ ⵢⵓⵔⵎ ⴰⵙⵓⵍⴼ ⵏ ⵎⴰⵔⴽ ⵜⵓⵡⵉⵏ ⵙ ⵜⵡⵉⵍⴰ ⵜⴰⵎⴰⴼⴰⵡⵜ ⵙ ⵓⵙⵎⵔⵙ ⵏ ⵢⴰⵏ ⵓⵙⵍⴷⴰ ⵏ ⴳⴰⵢⵙⵍⵔ, ⵢⴰⵏ ⵙⴳ ⵡⴰⵏⴰⵡⵏ  ⵉⵇⴱⵓⵔⵏ ⵏ ⵉⵙⵍⴷⴰⵢⵏ ⵏ ⵓⴳⴰⵣ ⵉⵜⵜⵓⵙⵅⵡⴰⵏ. ⵎⴰⵛⴰ, ⵜⴰⵖⴰⵡⵙⴰ ⵍⵍⵉ ⴷ ⵢⵓⵎⴰⵏⵏ ⴳ ⵜⵡⵍⴰⴼⵜ ⵜⴳⴰ ⵜⵜ ⵜⴰⵡⵍⴰⴼⵜ ⵏ ⵓⴱⵔⵖⵉ ⴰⵎⵖⵓⵣ ⵍⵍⵉ ⵉⵜⵜⵓⵙⵎⵔⴰⵙⵏ ⵉ ⵓⵔⴳⴰⵍ ⵏ ⵜⵍⵉⵏⵜⵉⵜ ⵏ ⵜⴽⴰⵎⵉⵕⴰⵜ.

ⴳ ⵎⴰⵕⵚ 1896, ⴹⴰⵕⵜ ⵎⴰ ⵉⵙⵙⵏ ⵜⵉⵙⵍⴰ ⵙ ⵓⵙⴼⵓⴽⴽⵔ ⵏ ⵔⵓⵏⵜⴳⵏ ⵉ ⵉⵥⵏⵥⵕⵏ ⵏ X (ⵜⴰⵥⵏⵥⵕⵙⵓⵍⴼⵜ), ⵉⴹⴼⵕ ⵜⵉⵙⵍⴰ ⵜⵉⵔⵎⵉⵜⵉⵏ ⵏⵏⵙ ⵖⴼ ⵜⵥⵏⵥⵕⵙⵓⵍⴼⵜ, ⵉⵙⵖⵉⵡⵙ ⵏⵉⵜ ⵢⴰⵏ ⵓⴳⵉⵏⴰⵏ (ⵜⴰⵙⴹⵕⵜ) ⵉⵜⵜⵓⵙⵅⵡⴰⵏ ⴱⵓ ⵓⵙⵏⴰⴳⴰⵔ ⵢⴰⵜⵜⵓⵢⵏ ⴷ ⵢⴰⵜ ⵜⵛⵏⴱⵉⵜ ⵏⵏⴰ ⵓⵔ ⵉⵙⵙⵎⵔⴰⵙⵏ ⵢⴰⵏ ⵓⵍⵉⴽⵜⵔⵓⴱⵔⵉⴷ ⴰⵎⵥⵥⴰⵕⵓⵕ ⴰⵎ ⴽⵔⴰ ⵓⵡⵜⵜⴰⵙ, ⴷ ⴷⴰ ⵉⵙⵡⵓⵔⵉ ⵙ ⵜⵥⴹⴰⵕⵜ ⵍⵍⵉ ⴷ ⵉⵜⵜⴼⴼⵓⵖⵏ ⵙⴳ ⵓⴼⴰⵢⵍⵓ ⵏ ⵜⵉⵙⵍⴰ (ⴰⵔⵎⵎⵓⵙ ⴰⵜⵔⴰⵔ ⵉ ⵓⵙⵎⵎⵉ ⵏ ⵜⵓⵎⴰⵏⵜ ⴰⴷ ⵉⴳⴰ ⵜ "ⵉⵥⵏⵥⴰⵕⵏ ⵏ ⵜⵙⵡⵍⵜ"). ⴳ ⵜⴼⵔⵜ ⵏⵏⵙ ⵏ ⵓⵔⵣⵣⵓ, ⵉⵙⵏⵓⵍⴼⴰ ⵜⵉⵙⵍⴰ ⵜⵓⴳⴷⵜ ⵏ ⵡⴰⵍⵍⴰⵍⵏ ⵉⵏⴰⵔⴰⵎⵏ ⵉ ⵓⴼⴰⵔⵙ ⵏ ⵉⵥⵏⵥⵕⵏ ⵏ X. ⵉⵏⵏⴰ ⵜⵉⵙⵍⴰ: «ⵔⴰⴷ ⵏⵉⵥⴹⵉⵕ ⵙ ⵡⴰⵍⵍⴰⵍ ⴰⴷ ⴰⴷ ⵏⵙⵙⴰⵔⵓ ⵉⵥⵏⵥⴰⵕⵏ ⵏ ⵔⵓⵏⵜⴳⵏ ⵙ ⵢⴰⵜ ⵜⴰⴳⴳⴰⵍⵜ ⵢⵓⴳⵔⵏ ⵜⵉⵏ ⵡⴰⵍⵍⴰⵍⵏ ⵉⵎⴰⴳⵏⵓⵜⵏ.»

ⵉⵖⴹⴼ ⵜⵉⵙⵍⴰ ⵙ ⵉⵎⵉⵣⴰⵏ ⵏ ⵜⵡⵓⵔⵉ ⵍⵍⵉ ⴷ ⵉⵜⵜⴼⴼⵓⵖⵏ ⵙⴳ ⵡⴰⵍⵍⴰⵍⵏ ⵍⵍⵉ ⵉⵙⵙⵢⴰⴼⵓⵏ ⵉⵥⵏⵥⵕⵏ ⵏ X. ⴳ ⵜⵉⵣⵉ ⵏ ⵜⵔⵎⵉⵜⵉⵏ ⵏⵏⵙ ⵖⴼ ⵜⵓⵎⴰⵏⵜ ⴰⴷ, ⵉⵙⵙⴰⵖⵓⵍ ⵜⵉⵙⵍⴰ ⴰⵙⵔⴰⴳ ⵏ ⵢⵉⵎⵕⵥⵉ ⵏ ⵢⵉⵍⵎ ⵙ ⵎⵏⵏⴰⵡ ⵉⵎⵏⵜⵉⵍⵏ. ⵉⴽⴽⴰ ⵜ ⵉⵏⵏ ⵉⵖⴰⵍ ⵎⴰⵙ ⴷ ⵉⵎⵕⵥⵉ ⵏ ⵢⵉⵍⵎ ⴰⵙⵔⴰⴳ ⵏⵏⵙ ⵉⴳⴰ ⵜ ⵓⵥⵓⵏ ⴷ ⵓⵔ ⴷ ⵉⵥⵏⵥⴰⵕⵏ ⵏ ⵔⵓⵏⵜⴳⵏ, ⴷ ⴰⵡⴷ ⵉⴹⵉⵚ ⵉⵜⵜⵓⵙⵡⵓⵜⵜⴰⵏ ⵏ ⵓⵙⵎⵎⴰⵎ/ⵓⵙⵎⴻⵎ ⵏ ⵏⵏⵉⵜⵔⵓⵣ. ⴷ ⵉⵣⴳⵍ ⴰⵡⴷ ⵜⵉⵙⵍⴰ ⵍⵍⵉⴳ ⵉⵖⴰⵍ ⵎⴰⵙ ⴷ ⵉⵥⵏⵥⵕⵏ ⵏ X ⴳⴰⵏ ⵜⵉⵢⵢⵓⵖⵉⵏ ⵜⵉⵖⵣⵣⴰⴼⵉⵏ ⵣⵓⵏ ⴷ ⵜⵉⵢⵢⵓⵖⵉⵏ ⵍⵍⵉ ⴷ ⵉⵜⵜⴼⴼⵓⵖⵏ ⵙⴳ ⵓⴱⵍⴰⵣⵎⴰ, ⴷ ⵎⴰⵙ ⴷ ⵜⵉⵢⵢⵓⵖⵉⵏ ⵏ ⵓⴱⵍⴰⵣⵎⴰ ⴰⵏⵏ ⵉⵥⴹⴰⵕ ⴰⴷ ⵎⵙⴰⵔⵏⵜ ⴳ ⵉⴳⵔⴰⵏ ⵉⵎⵖⵏⴰⵟⵉⵚⵏ ⵏⵏⴰ ⴳⴰⵏⵉⵏ ⵜⴰⵔⴰⴳⴳⴰⵍⵜ.

ⴳ 11 ⵢⵓⵍⵢⵓⵣ 1934, ⵜⴼⵙⵔ ⵜⵙⵖⵓⵏⵜ "ⵏⵢⵓ ⵢⵓⵔⴽ ⵀⵉⵔⴰⵍⴷ ⵜⵔⵉⴱⵢⵓⵏ" ⵢⴰⵏ ⵓⵎⴰⴳⵔⴰⴷ ⵉ ⵜⵉⵙⵍⴰ, ⵉⴳⵍⵎ ⴳⵉⵙ ⵢⴰⵜ ⵜⵎⵙⴰⵔⵜ ⵍⵍⵉ ⴰⵙ ⵉⵎⵙⴰⵔⵏ ⴳ ⴽⵔⴰ ⵏ ⵜⴽⴽⴰⵍ ⵍⵍⵉⴳ ⴷⴰ ⵉⵙⴽⴰⵔ ⵜⵉⵔⵎⵉⵜⵉⵏ ⵏⵏⵙ ⵙ ⵓⵙⵎⵔⵙ ⵏ ⵉⵙⵍⴷⴰⵢⵏ ⵉⵙⵙⵓⴼⵓⵖⵏ ⵉⴷ ⴱⵓ ⵢⴰⵏ ⵓⵍⵉⴽⵔⵜⵓⴱⵔⵉⴷ, ⵍⵍⵉⴳ ⴷⴰ ⵕⵥⵥⴰⵏⵜ ⴽⵔⴰ ⵏ ⵜⴼⴽⴽⵉⵡⵉⵏ ⵜⵉⵎⵏⵖⴰⴷ ⵜⴰⴽⵓⵟⵟⵓⵜ (cathode) ⴷ ⴼⴼⵓⵖⵏⵜ ⴷ ⵙⴳ ⵓⵙⵍⴷⴰⵢ ⴷ ⵓⵜⵏⵜ ⵜ ⴳ ⵜⴼⴽⴽⴰ ⵏⵏⵙ. ⴷ ⵉⵏⵏⴰ ⵜⵉⵙⵍⴰ ⵖⴼ ⵓⵢⴰⵏⵏ: «ⵙⵙⵢⴰⴼⴰⵖ ⵙ ⵢⴰⵏ ⵢⵉⵇⵇⵉⵇ ⵉⵎⵙⴰⴷⵏ ⴷ ⵉⵜⵜⵇⵇⵙⵏ ⵍⵍⵉⴳ ⴷ ⴽⵛⵎⵏⵜ ⵖⵔ ⵜⴼⴽⴽⴰ ⵉⵏⵓ, ⵍⵍⵉ ⵉⴳⴰⵏ ⵢⴰⵏ ⵢⵉⵇⵇⵉⵇ ⵍⵍⵉ ⴷⴰⵖ ⵉⵜⵜⵡⴰⵍⵙⵏ ⵜⵉⴽⴽⵍⵜ ⵢⴰⴹⵏ ⴳ ⵓⴷⵖⴰⵔ ⵍⵍⵉ ⴳ ⴰⴷⵍⵍⵉ ⵣⵔⵉⵏⵜ.». ⴷ ⵙ ⵓⵙⵎⵣⴰⵣⴰⵍ ⵏ ⵜⴼⴽⴽⵉⵡⵉⵏ ⴰⴷ ⴰⴽⴷ ⵉⴳⵣⵎⴰⵏ ⵏ ⵓⵎⵖⵓⵣ ⵍⵍⵉ ⵉⵙⵡⴰⵍⴰ ⵓⴼⵔⴷⵉ ⵏⵏⵙ ⴰⵎⵥⵥⴰⵕⵓⵕ, ⵉⵏⵏⴰ ⵜⵉⵙⵍⴰ: «ⵜⵉⵏⵛⵜⵉⵡⵉⵏ ⴳ ⵓⵥⵏⵥⴰⵕ ⵏ ⵜⴰⴳⴳⴰⵍⵜ ... ⵔⴰⴷ ⵎⵎⴰⵜⵜⵉⵏⵜ ⵙ ⵢⴰⵜ ⵜⵎⵎⵔⵉ ⵢⵓⴳⵔⵏ ⴱⴰⵀⵔⴰ ⵜⵉⵏ ⵜⴼⴽⴽⵉⵡⵉⵏ ⴰⵏⵏ ... ⴷ ⵔⴰⴷ ⵎⵎⴰⵜⵜⵉⵏⵜ ⴳ ⵜⴳⵔⵓⵎⵎⵉⵡⵉⵏ.».
[thumb|281x281px|ⴳ 1898, ⵉⵙⵏⵓⵍⴼⴰ ⵜⵉⵙⵍⴰ ⵢⴰⵏ ⵡⴰⵍⵍⴰⵍ ⵉⵜⵜⵏⴱⵡⴰⴹⵏ ⴳ ⵓⵖⵔⵔⴰⴱⵓ ⵙ ⵜⵢⵢⵓⵖⵉⵏ ⵏ ⵓⵕⴰⴹⵢⵓ https://patents.google.com/patent/US613809 U.S. Patent 613,809]

### ⴰⵕⴰⴹⵢⵓ
ⴷⴰ ⵜⵜⵓⵖⴰⵍⵏⵜ ⵜⵥⵕⵉⵢⵉⵏ ⵏ ⵜⵉⵙⵍⴰ ⵖⴼ ⵜⵙⵇⵇⴰⵔⵜ ⵏ ⵓⵙⵎⵓⵜⵜⵉ ⵏ ⵜⵢⵢⵓⵖⵉⵏ ⵏ ⵓⵕⴰⴹⵢⵓ ⵖⵔ ⵜⵉⵏⴰⵡⵉⵏ ⵏⵏⵙ ⵍⵍⵉ ⵉⴼⴽⴰ ⴳ ⵓⵙⴳⴳⵯⴰⵙ 1893 ⴳ ⵙⴰⵏⵜ ⵍⵓⵡⵉⵙ, ⵎⵉⵣⵓⵔⵉ, ⴷ ⴳ ⵓⵙⵉⵏⴰⴳ ⵏ ⴼⵔⴰⵏⴽⵍⵉⵏ ⴳ ⴼⵉⵍⴰⴷⵉⵍⴼⵢⴰ, ⴱⵏⵙⵍⴼⴰⵏⵢⴰ, ⴷ ⵜⵎⵙⵎⵓⵏⵜ ⵜⴰⵏⴰⵎⵓⵔⵜ ⵉ ⵓⵙⵙⴼⴰⵡ ⴰⵎⵥⵥⴰⵕⵓⵕ. ⵜⵜⵓⴼⵙⴰⵔⵏ ⵉⵙⴼⵔⵓⵜⵏ ⴷ ⵉⵎⵏⵣⴰⵢⵏ ⵍⵍⵉ ⵢⵓⵎⵥ ⵜⵉⵙⵍⴰ ⵖⴼ ⵜⵓⴳⴷⵜ ⵏ ⵉⵎⴰⵙⵙⵏ ⵏ ⵓⵙⵏⵖⵎⵙ ⴳ ⵜⵉⵣⵉ ⴰⵏⵏ. ⵎⴽⵍⵍⵉ ⵜⵜⵓⵙⵎⵔⴰⵙⵏ ⴽⵉⴳⴰⵏ ⵏ ⵉⵙⵏⵓⵍⴼⵓⵜⵏ ⵏⵏⵙ, ⵣⵓⵏ ⴷ "ⴰⴼⴰⵢⵍⵓ ⵏ ⵜⵉⵙⵍⴰ", ⴳ ⵓⵙⴱⵓⵖⵍⵓ ⵏ ⵓⵕⴰⴹⵢⵓ.

ⴳ ⵓⵙⴳⴳⵯⴰⵙ 1898, ⵉⵙⵏⵓⵍⴼⴰ ⵜⵉⵙⵍⴰ ⵢⴰⵏ ⵡⴰⵍⵍⴰⵍ ⵉⵜⵜⵏⴱⴰⴹⵏ ⵖⴼ/ⴳ ⵢⴰⵏ ⵓⵖⵔⵔⴰⴱⵓ ⵙ ⵜⵢⵢⵓⵖⵉⵏ ⵏ ⵓⵕⴰⴹⵢⵓ (U.S. Patent 613,809). ⵉⵙⴽⵔ ⵜⵉⵙⵍⴰ ⵜⵉⵔⵎⵉⵜⵉⵏ ⵏⵏⵙ ⵖⴼ ⵓⵕⴰⴹⵢⵓ ⴳ 1896 ⴳ ⵓⵙⵏⵙⵓ ⵏ ⴳⵉⵔⵍⵜⵛ, ⵖⵉⵍⵍⵉ ⴳ ⵉⵣⴷⵖ. ⴳ 1898, ⵉⵙⵙⴼⵔⴰ ⵜⵉⵙⵍⴰ ⴳ ⵎⵏⵉⴷ ⵏ ⵓⴳⴷⵓⴷ ⵎⴰⵏⵉⴽ ⵙ ⴷⴰ ⵉⵜⵜⵏⴱⴰⴹ ⴳ ⵢⴰⵏ ⵓⵖⵔⵔⴰⴱⵓ ⵙ ⵜⵢⵢⵓⵖⵉⵏ ⵏ ⵓⵕⴰⴹⵢⵓ ⴳ ⵜⵓⵔⵜⵉⵜ ⵏ ⵎⴰⴷⵉⵙⵓⵏ. ⴳⵍⵎⵏ ⵎⴷⴷⵏ ⵍⵍⵉ ⵥⵕⴰⵏⵉⵏ ⵜⴰⵔⵎⵉⵜ ⴰⵏⵏ ⵎⴰⵙ ⵉⴳⴰ ⵓⵢⴰⵏⵏ ⴰⵎ ⴽⵔⴰ ⵏ ⵓⵃⵛⴽⵓⵍ ⵏⵖ ⴽⵔⴰ ⵏ ⵉⵙⴽⴽⵉⵔⵏ. ⵢⵓⵔⵎ ⵜⵉⵙⵍⴰ ⴰⴷ ⵉⵣⵣⵏⵣ ⵜⴰⵡⵏⴳⵉⵎⵜ ⵏⵏⵙ ⵉ ⵓⵙⵔⴷⴰⵙ ⴰⵎⴰⵔⵉⴽⴰⵏ ⴳ ⵓⴳⵔⴰⵡ ⵏ ⵜⵎⵣⴰⴳⴳⵉⵢⵜ ⵉⵜⵜⵓⵙⵡⴰⵍⴰⵏ ⵙ ⵓⵕⴰⴹⵢⵓ, ⵎⴰⵛⴰ ⵓⵔ ⵜ ⴳⵉⵙ ⵉⵡⵉⵏ ⴰⴽⵓⴷⴰⵏⵏ. ⵜⵇⵇⵉⵎ ⵜⵡⵏⴳⵉⵎⵜ ⵏ ⵜⵎⵣⴰⴳⴳⵉⵢⵜ ⴷ ⵜⵉⵎⵉⵥⵉⵕⵜ ⴰⵔ ⵉⵎⵏⵖⵉ ⴰⵎⴰⴹⵍⴰⵏ ⴰⵎⵣⵡⴰⵔⵓ ⴷ ⵎⴰⴷ ⵜ ⵉⴷ ⵉⴹⴼⵕⵏ ⴳ ⵜⵉⵣⵉ ⵍⵍⵍⵉⴳ ⵜⵜ ⵙⵙⴽⵛⵎⵏ ⴽⵔⴰ ⵏ ⵉⵡⴰⵏⴽⵏ ⵉ ⵉⵖⴰⵡⴰⵙⵏ ⵏⵏⵙ ⵉⵙⵔⴷⴰⵙⵏ. ⵢⵓⵔⵎ ⵜⵉⵙⵍⴰ ⴰⴷ ⴷⴰⵖ ⵉⵙⴽⵔ ⴰⵙⵉⵙⵙⵏ (ⴰⵙⵏⵉⵡⴷⴷⵓ) ⵜⵉⴽⴽⵍⵜ ⵢⴰⴹⵏ ⵉ ⵜⵡⵏⴳⵉⵎⵜ ⵏⵏⵙ ⵖⴼ ⵓⵏⴱⴰⴹ ⵙⴳ ⵜⵓⴳⴳⵓⴳⵜ ⵍⵍⵉⴳ ⵉⵎⵎⵓⴷⴷⴰ ⵖⵔ ⴽⵓⵍⵓⵔⴰⴷⵓ ⵙⴱⵔⵉⵏⴳⵣ ⴳ 13 ⵎⴰⵢⵢⵓ 1899.

ⴳ 1900, ⵜⴻⵜⵜⵓⴼⴽⴰ ⵉ ⵜⵉⵙⵍⴰ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏ "ⴰⵏⴳⵔⴰⵡ ⵏ ⵓⵙⵎⵓⵜⵜⵉ ⵏ ⵜⵥⴹⴰⵕⵜ ⵜⴰⵎⵥⵥⴰⵕⵓⵕⵜ" ⴷ "ⴰⵎⵣⵣⵔⴰⵢ ⴰⵎⵥⵥⴰⵕⵓⵕ". ⵍⵍⵉⴳ ⵉⵙⴽⵔ ⴳⵓⵍⵢⵉⵍⵎⵓ ⵎⴰⵔⴽⵓⵏⵉ ⵜⵉⵔⵎⵉⵜ ⵏⵏⵙ ⵉⵜⵜⵡⴰⵙⵙⵏⵏ ⵉ ⵓⵙⵎⵓⵜⵜⵉ ⵏ ⵜⵢⵢⵓⵖⵉⵏ ⵏ ⵓⵕⴰⴹⵢⵓ ⴳⵔ ⵓⴳⴰⵔⴰⵡ ⵏ ⵡⴰⵟⵍⴰⵙ ⴳ 1901, ⴷ ⵉⵏⵏⴰ ⵜⵉⵙⵍⴰ ⵎⴰⵙ ⵉⵙⴽⵔ ⴳⵓⵍⵢⵉⵍⵎⵓ ⵜⵉⵔⵎⵉⵜ ⵏⵏⵙ ⵙ ⵓⵙⵖⵍⵍⴰ ⵏ 17 ⵏ ⵜⵣⵣⵉⴷⴳⵉⵡⵉⵏ ⵏ ⵜⵉⵙⵍⴰ, ⵎⵇⵇⴰⵔ ⵓⵔ ⵉⴼⴽⵉ ⵉⵙⵓⴳⴰⵎ ⵇⵇⴰⴷⴷⴰⵏⵉⵏ ⵖⴼ ⵓⵢⴰⵏⵏ. ⵜⴽⴽⴰ ⵜⵜ ⵉⵏⵏ ⵜⴰⴷ ⴰⴷ ⵉⴳⴰⵏ ⵜⵉⵣⵡⵉⵔⵉ ⵏ ⵉⵙⴳⴳⵯⴰⵙⵏ ⵏ ⵉⵎⵜⵡⵉⵢⵏ ⵉⵣⵔⴼⴰⵏⵏ ⵖⴼ ⵜⵣⵣⵉⴷⴳⵉⵡⵉⵏ ⵏ ⵓⵙⵏⵓⵍⴼⵓ ⵏ ⵓⵕⴰⴹⵢⵓ ⵍⵍⵉ ⴳ ⵙⵓⵔ ⵉⵏⵔⴰ ⵜⵉⵙⵍⴰ ⴳ 1903, ⵉⵍⵎⵎⴰ ⵉⵙⵙⵓⵜⵔ ⵎⴰⵔⴽⵓⵏⵉ ⴰⵍⴰⵙ ⵏ ⵓⵙⵉⴹⵏ ⵏⵖ ⵉ ⵓⵣⵣⵔⴰⵢ ⴷ ⵉⵏⵔⴰ ⵙⵓⵔ ⴳ 1904. ⴳ 1943, ⵜⴱⴹⴰ ⵙⵓⵔ ⵜⵙⵏⴱⴹⴰⵢⵜ ⵜⴰⵎⴰⵜⵜⴰⵢⵜ ⵏ ⵉⵡⴰⵏⴽⵏ ⵉⵎⵓⵏⵏ ⵙ ⵓⵙⵡⴰⵍⴰ ⵏ ⵜⵣⵣⵉⴷⴳⵉⵡⵉⵏ ⵏ ⵓⵙⵏⵓⵍⴼⵓ ⵏ ⵓⵕⴰⴹⵢⵓ ⵉ ⵜⵉⵙⵍⴰ ⴷ ⵓⵍⵉⴼⵔ ⵍⵓⴷⵊ ⴷ ⵊⵓⵏ ⵙⵟⵓⵏ. ⴷ ⵜⵙⵙⴼⵔⴰ ⵜⵙⵏⴱⴹⴰⵢⵜ ⵎⴰⵙ ⴷ ⵜⴰⵖⵜⴰⵙⵜ ⵏⵏⵙ ⵓⵔ ⴷⴰ ⵜⵙⵙⵉⴷⵔⵓⵙ ⵙⴳ ⵓⵣⵔⴼ ⵏ ⵎⴰⵔⴽⵓⵏⵉ ⵎⴰⵙ ⵉⴳⴰ ⴰⵎⵣⵡⴰⵔⵓ ⵍⵍⵉ ⵉⵙⴽⵔⵏ ⴰⵣⵓⵣⵣⵔ ⴰⵏⵣⵡⴰⵢ. (ⵉⵍⵍⴰ ⵢⴰⵏ ⵓⵏⴰⵜⴰⵍ ⵏⵏⴰ ⵉⵜⵜⵉⵏⵉⵏ ⵎⴰⵙ ⴷ ⵜⴰⵖⵜⴰⵙⵜ ⵏ ⵜⵙⵏⴱⴹⴰⵢⵜ ⵜⴽⴽⴰ ⵜⵜ ⵉⵏⵏ ⵜⵡⴰⵜⵜⵙ ⴰⴷ ⵜⵙⵙⵎⵙⵓ ⵉⵙⵓⵜⵔⵏ ⵏ ⵜⵎⵙⵙⵓⵔⵜ ⵏ ⵎⴰⵔⴽⵓⵏⵉ ⴳ ⵜⵉⵣⵉ ⵏ ⵢⵉⵎⵏⵖⵉ ⴰⵎⴰⴹⵍⴰⵏ ⴰⵎⵣⵡⴰⵔⵓ ⵉ ⴽⵔⴰ ⵏ ⵉⵣⵔⴼⴰⵏ ⵏⵏⵙ ⵙⴳ ⴷⴰⵔ ⵜⵏⴱⴰⴹⵜ ⵏ ⵉⵡⴰⵏⴽⵏ ⵉⵎⵓⵏⵏ ⵙ ⵜⵉⴽⴽⵉ ⵏ ⵜⵉⵍⵉⵜ ⵏ ⵜⵣⵣⵉⴷⴳⵉⵡⵉⵏ ⵏ ⵉⵙⵏⵓⵍⴼⵓⵜⵏ ⵉ ⵜⵉⵙⵍⴰ).
thumb|ⵢⴰⵜ ⵙⴳ 68 ⵏ ⵜⵡⵍⴰⴼⵜ ⵏⵏⴰ ⵉⵙⵙⵓⵍⴼ ⵓⵎⵙⴽⵏⴰⵡ/ⵓⵎⵙⵙⵓⵍⴼ ⵏ ⵜⵙⵖⵓⵏⵜ ⵏ ⵜⵊⵕⵎⴰ ⴷⵉⴽⵏⵙⵓⵏ ⴰⵍⵉ ⵉ ⵜⵉⵙⵍⴰ ⵍⵍⵉⴳ ⵉⴳⴳⵉⵡⵔ ⴳ ⵓⵙⴰⵔⵎ ⵏⵏⵙ ⴳ ⴽⵓⵍⵓⵎⴱⵓⵙ ⵙⴱⵔⵉⵏⴳⵔⵣ ⴳ ⵜⴰⵎⴰ ⵏ ⵓⵎⵣⵣⵔⴰⵢ ⴰⵎⵓⴼⴼⴰⵢ ⵍⵍⵉ ⵉⵙⵙⴰⵔⵓⵏ ⵉⵎⵍⵢⵓⵏⵏ ⵏ ⵉⴼⵓⵍⵜⵏ, ⵓⵔ ⵜⵜ ⵉⵏⵏ ⴽⴽⴰⵏⵜ ⵜⵙⴽⵉⵡⵉⵏ ⵎⵎ ⵙⴰ ⵏ ⵎⵉⵜⵔⵓ ⴳ ⵜⵖⵣⵉ ⴽⵔⴰ ⵏ ⵓⴳⵣⵣⵓⵎ ⴰⴷⵍⵍⵉ ⴳ ⵜⵔⵎⵉⵜ, ⵎⴰⵛⴰ ⵜⵜⵓⵙⵎⵔⴰⵙⵏⵜ ⵉ ⵓⵙⵏⴼⵍ ⵏ ⵓⵎⴳⴰⵍ ⵏ ⵜⵥⴹⴰⵕⵜ ⵙ ⵢⴰⵜ ⵜⵡⵉⵍⴰ ⵉⵣⵔⴱⵏ.

### ⴽⵓⵍⵓⵔⴰⴷⵓ ⵙⴱⵔⵉⵏⴳⵣ
ⴳ 17 ⵎⴰⵢⵢⵓ 1899, ⵉⵎⵎⵓⵜⵜⵉ ⵜⵉⵙⵍⴰ ⵖⵔ ⴽⵓⵍⵓⵔⴰⴷⵓ ⵙⴱⵔⵉⵏⴳⵣ, ⵍⵍⵉⴳ ⵉⵙⴽⵔ ⵜⵉⵔⵎⵉⵜⵉⵏ ⵏⵏⵙ ⵖⴼ ⵡⵓⴷⵓⵣ ⵢⴰⵜⵜⵓⵢⵏ ⴷ ⵓⵙⵏⴰⴳⴰⵔ ⵢⴰⵜⵜⵓⵢⵏ. ⴷ ⵉⴽⴽⴰ ⵜ ⵉⵏⵏ ⵓⵙⴰⵔⵎ ⵏⵏⵙ ⵢⴰⵥ ⵉ ⵓⵙⵓⴽ ⵏ ⴼⵓⵜⵉ ⵉⴼ ⴷ ⴽⵉⵡⴰ, ⴷ ⵉⵙⵜⵉ ⵜⵉⵙⵍⴰ ⴰⴷⵖⴰⵔ ⴰⴷ ⵙ ⵓⵙⵔⴰⴳ ⵏ ⵜⵉⵍⵍⵉⵜ ⵏ ⵓⵏⴳⵔⴰⵡ ⵏ ⵓⴱⵟⵟⵓ ⵏ ⵜⵥⴹⴰⵕⵜ ⴱⵓ ⵓⵎⴰⵣⵣⵍ ⴰⴳⵜⵉⴼⵢⵉⵔⵉⵏ ⵍⵍⵉ ⵔⴰⴷ ⴰⵙ ⵉⴼⴽ ⵜⴰⵥⴹⴰⵕⵜ ⵍⵍⵉ ⵙ ⵉⵙⵖⴰⵡⵙⴰ ⴳ ⵜⵔⵎⵉⵜⵉⵏ ⵏⵏⵙ. ⴳ 15 ⵢⵓⵏⵢⵓ 1899, ⵉⵙⴽⵔ ⵜⵉⵙⵍⴰ ⵜⵉⵔⵎⵉⵜⵉⵏ ⵏⵏⵙ ⵜⵉⵎⵣⵡⵓⵔⴰ ⴳ ⵓⵙⴰⵔⵎ ⵏⵏⵙ, ⵍⵍⵉⴳ ⵉⵥⵕⴰ ⴰⵇⵣⵣⵉⵡ ⴰⵎⵣⵡⴰⵔⵓ ⵙ ⵜⵖⵣⵉ ⵏ 5 ⵏ ⵉⴱⵓⵚⵏ ⴷ ⵉⴹⵏⵉ ⴱⴰⵀⵔⴰ ⴷ ⴰⵔ ⵉⵙⴽⴰⵔ ⵉⵕⵉⵥ.

ⵉⵖⵔⴰ ⵜⵉⵙⵍⴰ ⴰⵥⴰⵕⵓⵕ ⵏ ⵜⴳⵏⵡⵜ ⵍⵍⵉⴳ ⵉⵥⵕⴰ ⵜⵉⵢⵢⴰⵜ ⵏ ⵡⵓⵙⵎⴰⵏ ⵙ ⵓⵙⵎⵔⵙ ⵏ ⵉⵏⴰⵎⴰⵥⵏ ⵏⵏⵙ. ⴷ ⵉⵣⵎⵎⴻⵎ ⵎⴰⵙ ⴳⵉⵙⵏ ⵉⴹⵓⴼ ⴽⵔⴰ ⵜⵢⵢⵓⵖⵉⵏ ⵜⵉⴳⵍⵍⴰⵍⵉⵏ. ⴷ ⵜⵙⵙⵍⴽⵏ ⵜⵣⵔⴰⵡⵜ ⵏ ⵜⵉⵙⵍⴰ ⵖⴼ ⵎⴰⵙ ⴷ ⴰⴽⴰⵍ ⵉⵍⴰ ⵜⴰⵏⴰⵏⴰ.

ⵉⵙⵏⵓⵍⴼⴰ ⵜⵉⵙⵍⴰ ⵢⴰⵏ ⵡⵓⵙⵎ ⴰⵙⵎⴳⵓⵔ ⴱⵓ ⵉⵎⵍⵢⵓⵏⵏ ⵏ ⴼⵓⵍⵜ ⴷ ⵓⵇⵣⵣⵉⵡ ⵏⵏⵙ ⵙ ⵜⵖⵣⵉ ⵏ 135 ⵏ ⵓⴱⴰⵛⵉⵍ (pied). ⴷ ⵉⵜⵜⵓⵙⵍⵍⴰ ⵢⵉⵎⵙⵍⵉ ⵏ ⵡⵓⵙⵎ ⴰⴷ ⵙⴳ ⵎⴰⴷ ⵉⵜⵜⴳⴳⴰⵏ 15 ⵏ ⵎⵉⵍ ⴳ ⴽⵔⵉⴱⵍ ⴽⵔⵉⴽ. ⴷ ⵥⵕⴰⵏ ⵎⴷⴷⵏ ⵏⵏⴰ ⵉⵍⵍⴰⵏ ⴳ ⴱⵕⵕⴰ ⴽⵔⴰ ⵏ ⵉⵇⵣⵣⵉⵡⵏ ⵖⴼ ⵡⴰⴽⴰⵍ ⴷ ⴳ ⴳⵔ ⵉⴹⴰⵕⵏ ⵏⵏⵙⵏ. ⴷ ⴼⴰⵡⵏⵜ ⵜⵙⵓⴼⴰ ⴳ ⵢⴰⵜ ⵜⵥⴰⵢⵕⵜ ⵏⵏⴰ ⵎⵉ ⵉⴳⴰ ⵓⵣⴳⵏⵡⵓⵎ ⵏⵏⵙ 100 ⵏ ⵓⴱⴰⵛⵉⵍ ⵙⴳ ⵓⵙⴰⵔⵎ ⵡⴰⵅⵅⴰ ⵍⵍⴰⵏ ⴳ ⵡⴰⴷⴷⴰⴷ ⵏ ⵓⵔⴳⴳⵍ. ⴷ ⵓⵎⵥⵏ ⵉⵙⴰⵏ ⴽⵔⴰ ⵏ ⵜⵙⴽⵜⵓⵔⵉⵏ ⵜⵉⵎⵥⵥⴰⵕⵓⵕⵉⵏ ⵙ ⵜⵛⴹⵉⵢⵉⵏ ⵏⵏⵙⵏ ⵏ ⵓⵎⵖⵓⵣ. ⴷ ⴳ ⵜⵔⵎⵉⵜ ⴰⵏⵏ; ⵉⵣⵍⴰ ⵜⵉⵙⵍⴰ ⴱⵍⴰ ⵉⵙⵙⵢⴰⴼⴰ ⴰⵙⵔⵙ ⵏ ⵓⵙⵙⴰⵔⵓ ⵏ ⵓⵥⴰⵕⵓⵕ, ⴰⵢⵍⵍⵉ ⵉⵙⵔⴳⵏ ⴳ ⵡⵓⴱⵓⵢ ⵏ ⵜⵥⴹⴰⵕⵜ. ⴷ ⵉⵙⵙⴼⵔⴰ ⵙⵓⵔ ⵜⵉⵙⵍⴰ ⵎⴰⵢⴷ ⵉⵎⵙⴰⵔⵏ ⴳ ⵖⵓⵛⵜ 1917 ⴳ The Electrical Experimenter.

ⴳ ⵜⵉⵣⵉ ⵏ ⵜⵡⵓⵔⵉ ⵏⵏⵙ, ⵉⴹⵓⴼ ⵜⵉⵙⵍⴰ ⴽⵔⴰ ⵉⵙⵎⴰⵍⵏ ⵏⵏⴰ ⵓⵔ ⵉⴳⵉⵏ ⵜⵉⵙⵏⵏⵓⵎⵉⵏ ⵙ ⵉⵏⴰⵎⴰⵥⵏ ⵏⵏⵙ ⵍⵍⵉ ⵉⵙⵙⴼⵔⴰ ⵎⴰⵙ ⵉⵣⵎⵔ ⴰⴷ ⴳⵏ ⵉⵎⵙⴰⵡⴰⴹⵏ ⵙⴳ ⴽⵔⴰ ⵏ ⵓⵎⵜⵉⵡⴳ ⵢⴰⴹⵏ. ⵢⵓⵔⴰ ⵜⵉⵙⵍⴰ ⵢⴰⵜ ⵜⴱⵔⴰⵜ ⵖⴼ ⵓⵢⴰⴷ ⵉ ⵓⵏⵖⵎⴰⵙ ⵊⵓⵍⵢⴰⵏ ⵀⴰⵡⵜⵛⵓⵔⵏ ⴳ 8 ⴷⵓⵊⴰⵏⴱⵉⵔ 1899, ⴷ ⴳ ⴷⵓⵊⴰⵏⴱⵉⵔ 1900, ⵢⵓⵣⵏ ⵢⴰⵜ ⵜⴱⵔⴰⵜ ⵢⴰⴹⵏ ⵉ ⵜⵎⵙⵎⵓⵏⵜ ⵏ ⵓⵏⵛⴰ ⴰⵣⴳⴳⵯⴰⵖ ⵖⴼ ⵜⵡⴰⴼⵉⵜⵉⵏ ⵍⵍⵉ ⵙ ⵉⵣⵎⵔ ⴰⴷ ⵉⵍⵉⵏⵜ ⴳ ⵜⵊⵕⵎⴰ ⵜⴰⵎⴰⵢⵏⵓⵜ, ⴷ ⵉⵎⵍⴰ ⴳⵉⵙ ⵜⵉⴱⵔⴰⵜⵉⵏ "ⵙⴳ ⵓⵎⴰⴹⴰⵍ ⵢⴰⴹⵏ". ⵎⵢⴰⴳⴳⴰⵏ ⵉⵏⵖⵎⴰⵙⵏ ⴷ ⵜⵏⵇⵇⵉⵙⵜ ⴰⴷ ⵜⴰⵏⴱⴷⴰⵔⵜ, ⴷ ⵍⴽⵎⵏ ⵉ ⵢⴰⵜ ⵜⵏⵥⵉ ⵏ ⵎⴰⵙ ⴷ ⵜⵉⵙⵍⴰ ⴷⴰ ⵉⵜⵜⴰⵎⵥ ⵉⵙⵎⴰⵍⵏ ⵙⴳ ⵢⵉⵎⵣⵉⵡⵖ. ⵉⵙⵙⵉⵖⵣⵉⴼ ⵜⵉⵙⵍⴰ ⴰⵡⴰⵍ ⵖⴼ ⵉⵙⵎⴰⵍⵏ ⴰⴷ ⴳ 9 ⴱⵕⴰⵢⵕ 1901 ⴳ ⵓⵎⴰⴳⵔⴰⴷ ⵏⵏⵙ "ⴰⵎⵙⴰⵡⴰⵍ ⴷ ⵉⵎⵜⵉⵡⴳⵏ" ⵍⵍⵉⴳ ⵉⵏⵏⴰ ⵎⴰⵙ ⵓⵔ ⴰⵙ ⵉⴼⴰⵡ ⵉⴳ ⴰⴷⵍⵍⵉ ⴳⴰⵏ "ⵉⵙⵎⴰⵍⵏ ⵍⵍⵉ ⵉⵜⵜⵓⵏⴱⴰⴹⵏ ⵙ ⵜⵖⵉⵙⵜ" ⵍⵍⵉ ⴷ ⵢⵓⵎⵥ ⵙⴳ ⵢⵉⵎⵣⵉⵡⵖ ⵏⵖ ⴰⵎⴰⴹⴰⵏ ⵏⵖ ⴽⵔⴰ ⵏ ⵓⵎⵜⵉⵡⴳ ⵢⴰⴹⵏ. ⵜⵍⵍⴰ ⵢⴰⵜ ⵜⵓⵔⴷⴰ ⵉⵜⵜⵉⵏⵉⵏ ⵎⴰⵙ ⴷ ⴳ 1899, ⵉⴼⴽⴰ ⵊⵓⵏ ⵊⴰⴽⵓⴱ ⴰⵙⵜⵓⵔ ⵡⵉⵙ ⴽⴽⵓⵥ ⵉ ⵜⵉⵙⵍⴰ $100,000 ⴰⴼⴰⴷ ⴰⴷ ⵉⵙⴱⵓⵖⵍⵓ ⵢⴰⵏ ⵓⵏⴳⵔⴰⵡ ⴰⵎⴰⵢⵏⵓ ⵏ ⵓⵙⵙⴼⴰⵡ/ⵡⴰⵙⵉⴷⴷ. ⵉⵙⵙⵎⵔⵙ ⵜⵉⵙⵍⴰ ⴰⵇⴰⵕⵉⴹ ⴰⴷ ⴰⴼⴰⴷ ⴰⴷ ⵉⵙⵥⵕⴼ ⵜⵉⵔⵎⵉⵜⵉⵏ ⵏⵏⵙ ⴳ ⴽⵓⵍⵓⵔⴰⴷⵓ ⵙⴱⵔⵉⵏⴳⵣ. ⴳ 1904, ⵉⵅⵍⴰ ⴷ (ⵉⵜⵜⵡⴰⵏⴷⴰⵍ) ⵓⵙⴰⵔⵎ ⵏⵏⵙ. ⵜⵙⵔⴳ ⵜⵔⵎⵉⵜ ⵏ ⴽⵓⵍⵓⵔⴰⴷⵓ ⵉ ⵜⵉⵙⵍⴰ ⴰⴷ ⵉⵙⵙⵔⵙⵍ ⵜⴰⵎⵔⵙⵍⵜ ⵏ ⵡⴰⵔⴷⵏⴽⵍⵉⴼ ⴳ ⵍⵓⵏⴳ ⴰⵢⵍⴰⵏⴷ.

### ⵉⵙⴳⴳⵯⴰⵙⵏ ⵏ ⵡⴰⵔⴷⵏⴽⵍⵉⴼ
ⴳ ⵓⵙⴳⴳⵯⴰⵙ 1900, ⵉⵙⵙⵏⵜⵉ ⵜⵉⵙⵍⴰ ⵙ ⵎⴰⴷ ⵉⵜⵜⴳⴳⴰⵏ $150,000 ($5,669,400 ⵙ ⵡⴰⵜⵉⴳ ⵏ ⴷⵓⵍⴰⵔ ⵏ ⵡⴰⵙⵙ ⴰⴷ, 51% ⴳⵉⵙ ⵉⴼⴽⴰ ⴰⵙ ⵜ ⴱⵉⵔⴱⵓⵏⵜ ⵎⵓⵔⴳⴰⵏ), ⴰⵙⵖⵉⵡⵙ ⵉ ⵜⵓⵥⴽⴰ ⵏ ⵓⵔⴳⴳⵓⴱ ⵏ ⵡⴰⵔⴷⵏⴽⵍⵉⴼ ⴳ ⵛⵓⵔⵀⴰⵎ, ⵏⵢⵓ ⵢⵓⵔⴽ, ⵖⴼ ⵡⴰⵜⵜⴰⵢⵏ ⵏ 100 ⵏ ⵓⵎⵉⵍ ⴰⴳⵎⵓⴹⴰⵏ ⴷ ⵏⵢⵓ ⵢⵓⵔⴽ ⴳ ⵓⴼⵜⴰⵙ ⵏ ⵉⵥⵥⵍⵎⴹ ⵏ ⵍⵓⵏⴳ ⴰⵢⵍⴰⵏⴷ. ⵉⵍⵎⵎⴰ ⵉⵙⵙⵓⵜⵔ ⵜⵉⵙⵍⴰ ⵙⴳ ⵎⵓⵔⴳⴰⵏ ⴹⴰⵕⵜ ⵏ ⵓⵢⴰⴷ ⴰⴷ ⴰⵙ ⵉⴼⴽ ⴽⵔⴰ ⵏ ⵉⴷⵔⵉⵎⵏ ⴷⴰⵖ ⴷ ⴰⴷ ⵉⴳⵓⵜⵏ ⵜⵉⴽⴽⵍⵜ ⴰⴷ ⴰⴼⴰⴷ ⴰⴷ ⵉⵥⴽⵓ ⵢⴰⵏ ⵓⵎⵣⵣⵔⴰⵢ ⵉⴷⵓⵙⵏ. ⵍⵍⵉⴳ ⵜ ⵉⵙⵇⵙⴰ ⵎⵓⵔⴳⴰⵏ ⵎⴰⵏⵣⴰ ⵉⴷⵔⵉⵎⵏ ⵍⵍⵉ? ⵉⵔⵓⵔ ⴰⵙ ⴷ ⵜⵉⵙⵍⴰ ⵙ ⵎⴰⵙ ⵉⵜⵜⵓⵣⵔⴰⵔ ⵙ ⵜⵡⴷⴰ ⵜⴰⵥⵕⴼⴰⵏⵜ ⵏ 1901, ⵍⵍⵉ ⴳ ⵉⵙⵔⴳ ⵎⵓⵔⴳⴰⵏ ⵏⵉⵜ ⵙ ⵢⵉⵖⴼ ⵏⵏⵙ. ⵉⴽⵚⵓⴹ ⵎⵓⵔⴳⴰⵏ ⵙⴳ ⵜⵎⵔⴰⵔⵓⵜ ⵏ ⵜⵉⵙⵍⴰ, ⴷ ⵙⴳ ⵓⵙⵓⵜⵔ ⵏⵏⵙ ⵙ ⵎⴰⵙ ⵉⵔⴰ ⵉⴷⵔⵉⵎⵏ ⵢⴰⴹⵏ. ⵢⵓⵔⴰ ⵜⵉⵙⵍⴰ ⵜⵉⴽⴽⵍⵜ ⵢⴰⴹⵏ ⵉ ⵎⵓⵔⴳⴰⵏ ⴰⴼⴰⴷ ⴰⴷ ⴰⵙ ⵉⴼⴽ ⵉⴷⵔⵉⵎⵏ, ⵎⴰⵛⴰ ⵢⵓⴳⵉ. ⴷ ⵉⴽⴽⴰ ⵜ ⵉⵏⵏ ⵎⵓⵔⴳⴰⵏ ⵓⵔ ⵜⴰ ⵉⴼⵔⵉ ⵉ ⵜⵉⵙⵍⴰ ⵉⴷⵔⵉⵎⵏ ⴰⴽⴽⵯ ⵏ ⵓⵎⵢⴰⵇⵇⴰⵏ ⴰⵥⵖⵓⵕⴰⵏ ⵍⵍⵉ ⵙⴽⵔⵏ, ⴰⵢⵍⵍⵉ ⵢⵓⵊⵊⴰⵏ ⵜⵉⵙⵍⴰ ⴰⴷ ⵢⴰⵎⵥ ⵜⴰⴷⴳⴳⴰⵔⵜ ⴷⴰⵜ ⴰⴷ ⵉⵙⵙⵏⵜⵉ ⵜⵓⵥⴽⴰ ⵏ ⵓⵔⴳⴳⵓⴱ.

ⴳ ⴷⵓⵊⴰⵏⴱⵉⵔ 1901, ⵉⵎⵓⵔⵙ ⴳⵓⵍⵢⵉⵍⵎⵓ ⵎⴰⵔⴽⵓⵏⵉ ⴳ ⵓⵙⵎⵓⵜⵜⵉ ⵏ ⵓⵙⴽⴽⵉⵍ "S" ⵙⴳ ⵏⵏⴳⵍⵉⵣ ⵖⵔ ⵏⵢⵓⴼⴰⵡⵏⴷⵍⴰⵏⴷ ⴷ ⵍⴰⴱⵔⴰⴷⵓⵔ ⵙ ⵜⵡⵉⵍⴰ ⵜⴰⵔⵉⴼⵉⵍⵉ, ⴰⴼⴰⴷ ⴰⴷ ⵉⵣⵡⵓⵔ ⵜⵉⵙⵍⴰ, ⴷ ⵢⴰⵖⵓⵍ ⴷ ⴰⵎⵣⵡⴰⵔⵓ ⵍⵍⵉ ⵉⵙⵎⵓⵜⵜⵉⵏ ⵙ ⵜⵡⵉⵍⴰ ⵜⴰⵔⵉⴼⵉⵍⵉ ⴳ ⵓⴳⴰⵔⴰⵡ ⵏ ⵡⴰⵟⵍⴰⵙ. ⴳ ⵙⵎⵎⵓⵙ ⵉⵙⴳⴳⵯⴰⵙⵏ ⵍⵍⵉ ⴷ ⵉⴷⴷⴰⵏ, ⵢⵓⵔⴰ ⵜⵉⵙⵍⴰ ⵓⴳⴳⴰⵔ ⵏ 50 ⵏ ⵜⴱⵔⴰⵜ ⵉ ⵎⵓⵔⴳⴰⵏ ⴰⵔ ⵜ ⵉⵙⵙⵓⵜⵓⵔ ⴰⴼⴰⴷ ⴰⴷ ⴰⵙ ⵉⴼⴽ ⵜⵓⴳⴷⵜ ⵏ ⵉⴷⵔⵉⵎⵏ ⴰⴼⴰⴷ ⴰⴷ ⵉⵙⵎⴷ ⵜⵓⵥⴽⴰ ⵏ ⵓⵔⴳⴳⵓⴱ ⵍⵍⵉ ⵏⵏⵙ. ⵙⴳ ⵜⵙⴳⴰ ⵢⴰⴹⵏ, ⵉⴹⴼⵕ ⵜⵉⵙⵍⴰ ⵜⵉⵡⵓⵔⵉⵡⵉⵏ ⵏ ⵜⵓⵥⴽⴰ ⵏ ⵓⵔⴳⴳⵓⴱ ⵉ ⵜⵥⴰ ⵏ ⵉⵢⵢⵉⵔⵏ ⴳ ⵓⵙⴳⴳⵯⴰⵙ 1902, ⴰⵍⵍⵉⴳ ⵜⵍⴽⵎ ⵜⵖⵣⵉ ⵏⵏⵙ ⵜⴰⵏⴳⴳⴰⵔⵓⵜ ⵙ ⵜⴰⵜⵜⵓⵢⵜ ⵏ 57 ⵏ ⵎⵉⵜⵔⵓ. ⴳ ⵢⵓⵍⵢⵓⵣ 1903, ⵢⵓⵔⴰ ⴷⴰⵖ ⵜⵉⵙⵍⴰ ⵉ ⵎⵓⵔⴳⴰⵏ ⵎⴰⵙ ⴷ ⵏⵏⵉⴳ ⵏ ⵓⵎⵢⴰⵡⴰⴹ ⴰⵔⵉⴼⵉⵍⵉ, ⵀⴰⵜ ⴰⵔⴳⴳⵓⴱ ⵏ ⵡⴰⵔⴷⵏⴽⵍⵉⴼ ⵉⵥⴹⴰⵕ ⴰⴷ ⵉⵙⵎⴰⵜⵜⵉ ⵜⴰⵥⴹⴰⵕⵜ ⵙ ⵜⵡⵉⵍⴰ ⵜⴰⵔⵉⴼⵉⵍⵉ. ⴳ 14 ⴽⵟⵓⴱⵕ 1904, ⵉⵔⵓⵔ ⴷ ⵎⵓⵔⴳⴰⵏ ⵉ ⵜⵉⵙⵍⴰⴷ ⵉⵏⵏⴰ ⴰⵙ: «ⴰⴷ ⴰⴽⴽⵯ ⵓⵔ ⵜⴻⵜⵜⵡⴰⵔⴳⴰⴷ ⵀⴰⵜ ⵓⵔ ⵔⴰⴷ ⴰⴽ ⵙⵓⵔ ⴼⴽⵖ ⵢⴰⵜ ⴳ ⵎⴰⴷ ⵉⵥⵍⵉⵏ ⵙ ⵜⵎⵙⵍⴰⵢⵜ ⴰⴷ/ⵀⴰⵜ ⵉⴳⴰ ⴷⴰⵔⵉ ⴰⵎⴰⵔⵉⵍⵉ ⴰⴷ ⵙⵓⵔ ⴼⴽⵖ ⵓⴳⴳⴰⵔ ⴳ ⵜⵎⵙⵍⴰⵢⵜ ⴰⴷ», ⴹⴰⵕⵜ ⵏ ⵎⴰⴷ ⴷⵉⴷⵙ ⵉⵎⵢⴰⵣⴰⵏ ⵜⵉⵙⵍⴰ ⵍⵍⵉⴳ ⵜ ⵉⵏⵏ ⵉⴽⴽⴰ ⵎⵓⵔⴳⴰⵏ ⵉⵎⵓⵏ ⴷ ⵓⴱⵉⵛⵓⴱ ⵏ ⴽⴰⵏⵜⵔⴱⵓⵔⵉ.

ⴳ ⵢⵓⵏⵢⵓ 1902, ⵉⵙⵎⵓⵜⵜⵉ ⵜⵉⵙⵍⴰ ⴰⵙⴰⵔⵎ ⵏⵏⵙ ⵙⴳ ⵓⵙⵓⴽ ⵏ ⵀⵢⵓⵙⵜⵓⵏ ⵖⵔ ⵡⴰⵔⴷⵏⴽⵍⵉⴼ. ⴳ ⵜⴼⵓⴳⵍⴰ ⵏ ⵓⵡⵜⴰⵢ ⵏⵏⵙ ⵏ 50 ⵏ ⵓⵙⴳⴳⵯⴰⵙ ⴳ 1906, ⵉⵙⴽⵔ ⵜⵉⵙⵍⴰ ⵜⵉⵔⵎⵉⵜ ⵏⵏⵙ ⵉ ⵓⵜⵓⵔⴱⵉⵏ ⵏ ⵜⵉⵙⵍⴰ ⴱⵓ ⵜⴰⴳⴳⴰⵍⵜ ⵏ 200 ⵏ ⵡⴰⵢⵢⵉⵙ, ⴷ ⵜⵎⵎⵔⵉ ⵏ 16,000 ⵏ ⵜⵙⵓⵜⵍⵜ/ⵜⵓⵙⴷⵉⴷⵜ. ⴳ ⵉⵙⴳⴳⵯⴰⵙⵏ 1910–1911, ⵜⵜⵡⴰⵔⵎⵏ ⵉⵜⵓⵔⴱⵉⵏⵏ ⵏⵏⵙ ⴳ ⵓⵙⵔⵙ ⵏ ⵜⵥⴹⴰⵕⵜ ⵏ ⵡⴰⵎⴰⵏ ⴳ ⵏⵢⵓ ⵢⵓⵔⴽ ⵙ ⵜⴰⴳⴳⴰⵍⵉⵏ ⵙⴳ 100–5,000 ⵏ ⵡⴰⵢⵢⵉⵙ.
thumb|ⴰⵙⴰⴽⵯⵏ ⵏ ⵡⴰⵔⴷⵏⴽⵍⵉⴼ ⴳ ⵍⵓⵏⴳ ⴰⵢⵍⴰⵏⴷ ⴳ 1904. ⵙⴳⵉⵙ ⴰ ⴳ ⵢⵓⵔⵎ ⵜⵉⵙⵍⴰ ⴰⴷ ⵉⵙⵙⵉⵖⵥⵉⵏ ⵜⴰⵣⵎⵔⵜ ⵏ ⵓⵙⵎⵓⵜⵜⵉ ⵏ ⵜⵥⴹⴰⵕⵜ ⵙ ⵡⴰⵔⵉⴼⵉⵍⵉ ⴳⵔ ⵓⴳⴰⵔⴰⵡ ⵏ ⵡⴰⵟⵍⴰⵚ.
ⵉⵙⵏⵓⵍⴼⴰ ⵜⵉⵙⵍⴰ ⵢⴰⵏ ⵓⵎⵊⴳⵓⴳⵍ ⴰⵎⵉⴽⴰⵏⵉⴽ ⵉⵙⵡⵓⵔⵓⵢⵏ ⵙ ⵜⴰⴳⴳⴰⵍⵜ ⵏ ⵓⵔⴰⴳⴳⵓ — ⴰⵎⵊⴳⵓⴳⵍ ⵏ ⵜⵉⵙⵍⴰ. ⴳ ⵜⵉⵣⵉ ⵏ ⵜⵔⵎⵉⵜⵉⵏ ⵏⵏⵙ ⵙ ⵓⵙⵎⵔⵙ ⵏ ⵉⵎⵊⴳⵓⴳⵍⵏ ⵏⵏⵙ ⵉⵎⵉⴽⴰⵏⵉⴽⵏ ⴳ ⵓⵙⴰⵔⵎ ⵏⵏⵙ ⴳ ⵓⵙⵓⴽ ⵏ ⵀⵢⵓⵙⵜⵓⵏ, ⵉⵙⵔⴳ ⵜⵉⵙⵍⴰ ⴳ ⵓⵙⵙⴰⵔⵓ ⵏ ⵢⴰⵜ ⵜⵏⴰⵏⴰ ⴳ ⵎⵏⵏⴰⵡⵜ ⵜⵓⵥⴽⵉⵡⵉⵏ. ⴹⴰⵕⵜ ⵎⴰ ⵜⵔⵏⴰ ⵜⵎⵎⵔⵉ, ⵜⵖⵍⵓⵍ ⵜⵎⴰⵛⵉⵏⵜ ⵙ ⵢⴰⵏ ⵓⴷⵡⴰⵙ ⵉⵙⵔⴳⵏ ⴳ ⵢⴰⵏ ⵢⵉⵎⵉⵣⵉ ⴰⵅⴰⵜⴰⵔ, ⴰⵢⵍⵍⵉ ⵉⵙⴱⵣⵣⴻⵣⵏ ⵖⴼ ⵜⵉⵙⵍⴰ ⴰⴷ ⵉⵙⵙⵎⵔⵙ ⵢⴰⵜ ⵜⵣⴷⵓⵣⵜ ⵉⵥⵥⴰⵢⵏ ⴰⴼⴰⴷ ⴰⴷ ⵉⵙⵙⵎⵓⵔ ⵜⴰⵔⵎⵉⵜ ⴹⴰⵕⵜ ⵏⵏ ⵎⴰⴷ ⴷ ⵜⵓⵛⴽⴰ ⵜⵎⵙⵓⵍⵜⴰ. ⴳ ⴱⵕⴰⵢⵕ 1912, ⵢⵓⵔⴰ ⴰⵍⴰⵏ ⴱⵏⵙⵓⵏ ⴳ ⵓⵎⴰⴳⵔⴰⴷ "ⵏⵉⴽⵓⵍⴰ ⵜⵉⵙⵍⴰ, ⴱⵓ ⵜⵡⴰⵔⴳⵉⵜ" ⵍⵍⵉ ⵜⴼⵙⵔ ⵜⵙⵖⵓⵏⵜ "ⴰⵎⴰⴹⴰⵍ ⴰⵙⵙ ⴰⴷ", ⵍⵍⵉ ⵢⵓⵎⴰⵏ ⵢⴰⵏ ⵓⵙⵓⵏⵖ ⴰⵙⵓⴳⵏⴰⵏ ⵍⵍⵉ ⵉⵎⵎⴰⵍⵏ ⴰⴽⴰⵍ ⵉⴱⴹⴰ ⵖⵔ ⵙⵉⵏ ⵉⴳⵣⵎⴰⵏ, ⴷ ⵢⵉⵏⵉ: «ⵉⵏⵏⴰ ⵜⵉⵙⵍⴰ ⵎⴰⵙ ⵉⵥⴹⴰⵕ ⴳ ⴽⵔⴰ ⵏ ⵉⵎⴰⵍⴰⵙⵙⵏ ⴰⴷ ⵢⴰⵡⴹ ⵙ ⵜⴼⵔⴽⵉⵜ ⵏ ⵡⴰⴽⴰⵍ ⵖⵔ ⵢⴰⵏ ⵡⴰⴷⴷⴰⴷ ⵏ ⵓⵔⵎⵉⵎⵎⵉ ⵍⵍⵉ ⵔⴰⴷ ⵜⵜ ⵢⴰⵊⵊ ⴰⴷ ⵜⴰⵍⵉ ⴷ ⴰⴷ ⵜⴳⴳⵯⵉⵣ ⵙ ⵜⵎⴰⴹ ⵏ ⵉⴱⴰⵛⵉⵍⵏ, ⴷ ⴰⴷ ⵜⴻⵜⵜⵓⵙⴷⵍⴰ ⵜⵖⵔⵎⴰ ⴰⴽⴽⵯ/ⵙ ⵓⵎⴰⵀⵍⴰⵏ. ⴷ ⵉⴳ ⵜⵙⵓⵍ ⵜⵎⵀⵍⵜ ⴰⵏⵏ, ⵉⵏⵏⴰ ⵜⵉⵙⵍⴰ, ⴳ ⵜⴳⵉⵔⴰ ⵔⴰⴷ ⵉⴱⴹⵓ ⵡⴰⴽⴰⵍ ⵖⵔ ⵙⵉⵏ ⵉⴳⵣⵎⴰⵏ».

ⵉⵖⴰⵍ ⵜⵉⵙⵍⴰ ⵙ ⵢⵉⵎⵉⵥⵉⵕ ⵎⴰⵙ ⴷ ⵉⴳ ⵉⵜⵜⵡⴰⵜ ⵓⵏⵍⵍⵉ ⵙ ⵓⵥⴰⵕⵓⵕ, ⵔⴰⴷ ⵉⵙⵖⵓⴷⵓ ⵜⵉⵖⵉⵙⵜ ⵏⵏⵙ. ⴳ ⵓⵙⴳⴳⵯⴰⵙ 1912, ⵉⵙⵖⵉⵡⵙ ⵜⵉⵙⵍⴰ ⴰⴼⴰⴷ ⴰⴷ ⵉⵙⴽⵔ ⵙⴳ ⵉⵏⵍⵎⴰⴷⵏ ⵉⵎⵏⴹⵓⵕⵏ ⵉⵎⵉⵖⵉⵙⵏ ⵙ ⵓⵙⵙⵊⵉⵡⵏ ⵏⵏⵙⵏ ⵙ ⵓⵥⴰⵕⵓⵕ ⴱⵍⴰ ⵙⵙⵢⴰⴼⴰⵏ, ⵙ ⵓⵙⵉⵡⴹ/ⵓⵙⵍⴽⵎ ⵏ ⵉⵖⵔⴱⴰⵏ ⵏ ⵜⴷⴰⵍⴰ ⵏ ⵜⵖⵓⵔⵉ ⵙ ⵓⵥⴰⵕⵓⵕ, ⴷ ⵓⵣⵣⵔⴰⵢ ⵏ ⵜⵢⵢⵓⵖⵉⵏ ⵜⵉⵎⵥⵥⴰⵕⵓⵕⵉⵏ ⵍⵍⵉ ⵉⵜⵜⴱⵖⵔⵓⵅⵙⵓⵢⵏ ⵙ ⵢⴰⵏ ⵓⵙⵏⴰⴳⴰⵔ ⵢⴰⵜⵜⵓⵢⵏ. ⵜⵏⴼⵍ ⵜⴷⴰⵍⴰ ⴰⴽⴽⵯ, ⵙ ⵓⵡⵏⵏⵉ ⵏ ⵜⵉⵙⵍⴰ, ⵖⵔ ⵢⴰⵏ ⵢⵉⴳⵔ ⴰⵥⴰⵕⵓⵎⴰⴳⵏⵉⵜ ⴰⵎⵙⵙⴱⵖⵙ ⴷ ⵓⵎⵏⴼⴽ ⵏ ⵜⴷⵓⵙⵉ. ⴷ ⵉⵎⵛⵓⵛⴽⴰ ⴷ ⵙⵓⵔ ⵜⵉⵙⵍⴰ ⴷ ⵓⵏⵎⵀⴰⵍ ⵏ ⵜⵉⵏⵎⴰⵍ ⵏ ⵜⵎⴷⵉⵏⵜ ⵏ ⵏⵢⵓ ⵢⵓⵔⴽ ⵡⵉⵍⵢⴰⵎ ⵎⴰⴽⵙⵡⵉⵍ ⵖⴰⵙ ⵖⴼ ⵢⴰⵜ ⵜⵖⴰⵡⴰⵙⵜ ⵙⴳ ⵜⵖⴰⵡⴰⵙⵉⵏ ⵏ ⵜⵉⵙⵍⴰ.

ⴷⴰⵜ ⵏ ⵢⵉⵎⵏⵖⵉ ⴰⵎⴰⴹⵍⴰⵏ ⴰⵎⵣⵡⴰⵔⵓ, ⵉⵙⵉⴳⴳⵍ ⵜⵉⵙⵍⴰ ⴰⴷ ⴷ ⵉⵍⴷⵉ ⵉⵎⵙⵙⵢⴰⴼⵓⵜⵏ ⵉⴱⵕⵕⴰⵏⵉⵢⵏ. ⴰⴽⴷ ⵜⵣⵡⵉⵔⵉ ⵏ ⵢⵉⵎⵏⵖⵉ, ⵉⵣⵍⴰ ⵜⵉⵙⵍⴰ ⴰⵙⵥⵕⴼ ⵏ ⵉⵡⵕⵓⴱⴱⵉⵢⵏ. ⴳ ⵜⴳⵉⵔⴰ, ⵉⵣⵣⵏⵣⴰ ⵡⴰⵔⴷⵏⴽⵍⵉⴼ ⵙ $20,000 ($627,800 ⵙ ⵡⴰⵜⵉⴳ ⵏ ⵡⴰⵙⵙ ⴰⴷ). ⴳ ⵓⵙⴳⴳⵯⴰⵙ 1917, ⴳ ⵜⵉⵣⵉ ⵍⵍⵉ ⴳ ⴷ ⵉⵅⵍⴰ ⵓⵔⴳⴳⵓⴱ ⵏ ⵡⴰⵔⴷⵏⴽⵍⵉⴼ ⴰⴼⴰⴷ ⴰⴷ ⵜⵜⵓⵥⴽⵓⵏⵜ ⵜⵓⵥⴽⵉⵡⵉⵏ, ⵢⵓⵎⵥ ⵜⵉⵙⵍⴰ ⴰⵙⵎⵖⵔ ⴰⴽⴽⵯ ⵢⴰⵜⵜⵓⵢⵏ ⵙⴳ ⵖⵓⵔ ⵓⵙⵉⵏⴰⴳ ⴰⵎⴰⵔⵉⴽⴰⵏ ⵏ ⵉⵎⵜⵡⴰⵍⵏ ⵏ ⵓⵥⴰⵕⵓⵕ ⵍⵍⵉ ⵉⴳⴰⵏ "ⴰⴷⵍⴰⴳ ⵏ ⵉⴷⵉⵙⵓⵏ. ⴳ ⵓⵟⵟⵓⵏ ⵏ ⵖⵓⵛⵜ 1917 ⵏ ⵜⵙⵖⵓⵏⵜ Electrical Experimenter, ⵢⵓⵔⴷⴰ ⵜⵉⵙⵍⴰ ⵎⴰⵙ ⵉⵥⴹⴰⵕ ⵓⵥⴰⵕⵓⵕ ⴰⴷ ⵉⵜⵜⵓⵙⵎⵔⵙ ⵉ ⵓⵙⵓⵜⵜⵓ/ⵓⵥⵍⴰⵢ ⵏ ⵡⴰⵏⵙⴰ ⵏ ⵜⵏⵜⵟⴰⴱⵜ ⵙ ⵓⵙⵎⵔⵙ ⵏ ⵓⵙⵎⴷⵔⵏ ⵏ ⵉⵥⵏⵥⴰⵕⵏ ⵉⵎⵥⵥⴰⵕⵓⵕⵏ ⴱⵓ ⵓⵙⵏⴰⴳⴰⵔ ⴰⵅⴰⵜⴰⵔ, ⴷ ⵓⵙⵏⵓⴱⴳ ⵏ ⵉⵙⵎⴰⵍ ⴷ ⵓⵙⴼⵙⵔ/ⵓⵙⴽⴰⵏ ⵏⵏⵙⵏ ⵖⴼ ⵢⴰⵏ ⵓⵎⵉⵥⴰⵕ (screen) ⴰⴼⵍⵓⵔⵉ (ⴰⵏⴳⵔⴰⵡ ⵍⵍⵉ ⵉⵔⵡⴰⵙⵏ ⴳ ⵓⵎⵏⵣⴰⵢ ⵏⵏⵙ ⴰⵕⴰⴹⴰⵕ ⴰⵜⵔⴰⵔ). ⵓⵔ ⵉⵖⵥⵉⵏ ⵜⵉⵙⵍⴰ ⴳ ⵜⵓⵔⴷⴰ ⵏⵏⵙ ⵖⴼ ⵜⵣⵎⵔⵜ ⵏ ⵜⵢⵢⵓⵖⵉⵏ ⵏ ⵓⵕⴰⴹⵢⵓ ⴱⵓ ⵓⵙⵏⴰⴳⴰⵔ ⵢⴰⵜⵜⵓⵢⵏ ⵖⴼ ⵓⴽⵛⵛⵓⵎ/ⵓⵔⵛⴰⴳ ⵏ ⵡⴰⵎⴰⵏ. ⵎⴰⵛⴰ ⵉⵎⵉⵍ ⴳⵉⵔⴰⵔⴷⵓ ⵍⵍⵉ ⵢⵓⵡⵙⵏ ⴳ ⵓⵙⴱⵓⵖⵍⵓ ⵏ ⵓⵕⴰⴹⴰⵕ ⵏ ⴼⵕⴰⵏⵚⴰ ⴰⵎⵣⵡⴰⵔⵓ ⴳ ⵜⵚⴹⵉⵎⵔⴰⵡⵉⵏ ⵏ ⵜⵊⵕⵎⴰ ⵜⵉⵙ 20, ⵉⵏⵏⴰ ⴳ ⵓⵙⴳⴳⵯⴰⵙ 1953 ⵎⴰⵙ ⴷ ⵜⵓⵔⴷⴰ ⵜⴰⵎⴰⵜⴰⵢⵜ ⵏ ⵜⵉⵙⵍⴰ ⵎⴰⵙ ⴷ ⵉⵙⵎⴰⵍ ⴱⵓ ⵓⵙⵏⴰⴳⴰⵔ ⵢⴰⵜⵜⵓⵢⵏ ⴽⵉⴳⴰⵏ ⴳⴰⵏ ⴰⵛⵛⵉⵍⵏ ⴷ ⴽⴽⴰⵏ ⵜ ⵉⵏⵏ ⴳⴰⵏ ⵉⵎⵉⴷⵉⵜⵏ. ⴷ ⵢⵉⵏⵉ ⴰⵡⴷ: «ⵜⵉⵙⵍⴰ ⵉⴽⴽⴰ ⵜ ⵉⵏⵏ ⴷⴰ ⵉⵙⵏⵉⵎⴰⵍ/ⵉⴳⵣⵣⵏ ⵏⵖ ⴷⴰ ⵉⵜⵜⵡⴰⵔⴳⴰ, ⵍⵍⵉⴳ ⵓⵔ ⵉⵥⴹⵉⵕ ⵙ ⴽⵔⴰⵢⴳⴰⵜⵜ ⵜⴰⵎⴰⵎⴽⵜ ⴰⴷ ⵉⵙⴽⵔ ⵜⴰⵔⵎⵉⵜ ⵖⴼ ⵓⵢⴰ, ⵎⴰⵛⴰ ⵉⵇⵇⴰⵏ ⴷ ⴰⴷ ⵏⵉⵏⵉ ⵎⴰⵙ ⴷ ⵎⵇⵇⴰⵔ ⵜ ⵉⵏⵏ ⵉⴽⴽⴰ ⴷⴰ ⵉⵜⵜⵡⴰⵔⴳⴰ, ⵀⴰⵜ ⵉⴽⴽⴰ ⵜ ⵉⵏⵏ ⴷⴰ ⵉⵜⵜⵡⴰⵔⴳⴰ ⵙ ⵜⵖⴰⵔⴰⵙⵜ ⵜⵉⵎⵉⴷⵉⵜ».

### ⵜⵉⴼⴰⵜⵜⴰⵍⵉⵏ ⵏ ⵜⵙⵎⵖⵓⵔⵜ ⵏ ⵏⵓⴱⵍ
ⴳ 6 ⵏⵓⵡⴰⵏⴱⵉⵔ 1915, ⵉⵙⵙⵎⵉⵔ ⵓⵎⴰⵔⴰ ⵏ ⵔⵓⵢⵜⵔⵣ ⴳ ⵍⵓⵏⴷⵓⵏ ⵎⴰⵙ ⴷ ⵜⴰⵙⵎⵖⵓⵔⵜ ⵏ ⵏⵓⴱⵍ ⴳ ⵜⵙⵏⴳⴰⵎⴰ ⵏ ⵓⵙⴳⴳⵯⴰⵙ 1915 ⵜⴻⵜⵜⵓⴼⴽⴰ ⵉ ⵜⵓⵎⴰⵙ ⵉⴷⵉⵙⵓⵏ ⴷ ⵏⵉⴽⵓⵍⴰ ⵜⵉⵙⵍⴰ; ⵎⵇⵇⴰⵔ ⴷ ⵓⵢⴰ, ⵢⵓⵔⴰ ⵓⵎⴰⵔⴰ ⵏ ⵔⵓⵢⵜⵔⵣ ⴳ ⵙⵜⵓⴽⵀⵓⵍⵎ ⵎⴰⵙ ⴷ ⵜⴰⵙⵎⵖⵓⵔⵜ ⵏ ⵓⵙⴳⴳⵯⴰⵙ ⴰⵏⵏ ⵜⴷⴷⴰ ⵖⵔ ⵙⵙⵉⵔ ⵡⵉⵍⵢⴰⵎ ⵀⵉⵏⵔⵉ ⴱⵔⴰⴳ ⴷ ⵢⵉⵡⵉⵙ ⵡⵉⵍⵢⴰⵎ ⵍⵓⵔⴰⵏⵙ ⴱⵔⴰⴳ ⵉ ⵜⵏⵓⴼⴰ ⵏⵏⵙⵏ ⴳ ⵓⵚⵍⴰⴹ ⵏ ⵜⵓⵥⴽⵉⵡⵜ ⵜⴰⴽⵔⵉⵙⵜⴰⵍⵜ ⵙ ⵓⵙⵎⵔⵙ ⵏ ⵉⵥⵏⵥⴰⵕⵏ ⵏ X. ⴷ ⴼⴼⵓⵖⵏⵜ ⴷ ⴽⵔⴰ ⵏ ⵜⴼⴰⵜⵜⴰⵍⵉⵏ ⵓⵔ ⵉⵍⵉⵏ ⵜⵉⵔⵙⴰⵍ ⴷ ⵉⵙⵓⴳⴰⵎ ⵏⵏⴰ ⵉⵜⵜⵉⵏⵉⵏ ⵎⴰⵙ ⴷ ⵜⵉⵙⵍⴰ ⴷ/ⵏⵖ ⵉⴷⵉⵙⵓⵏ ⵢⵓⴳⵉ ⵜⴰⵙⵎⵖⵓⵔⵜ. ⵜⵙⵙⵎⵉⵔ ⵜⵎⵔⵙⵍⵜ ⵏ ⵏⵓⴱⵍ ⵎⴰⵙ ⴷ «ⴽⵔⴰⵢⴳⴰⵜⵜ ⵜⴰⴼⴰⵜⵜⴰⵍⵜ ⵏⵏⴰ ⵉⵜⵜⵉⵏⵉⵏ ⵎⴰⵙ ⴷ ⴽⵔⴰ ⵏ ⵡⵓⴳⴳⵉⴷ ⵓⵔ ⴰⵙ ⵜⴻⵜⵜⵓⴼⴽⴰ ⵜⵙⵎⵖⵓⵔⵜ ⵏ ⵏⵓⴱⵍ ⵙ ⵓⵙⵔⴰⴳ ⵏ ⵜⵡⵏⴳⵉⵎⵉⵏ ⵏⵏⵙ ⴰⴷ ⵜⵜ ⵢⴰⴳⵉ ⵜⴳⴰ ⵜⴰⵖⴰⵡⵙⴰ ⵜⴰⵣⵓⵍⴰⵍⵜ; ⵡⴰⵏⵏⴰ ⵢⵓⵎⵥⵏ ⵜⴰⵙⵎⵖⵓⵔⵜ ⵉⵥⴹⴰⵕ ⴰⴷ ⵜⵜ ⵢⴰⴳⵉ ⴹⴰⵕⵜ ⵎⴰ ⵉⵜⵜⵢⵓⵙⵜⴰⵢ ⴷ ⴰⵎⵔⵓⵣ».

ⵎⵇⵇⴰⵔ ⴷ ⵓⵢⴰ, ⴷⴰ ⵜⵜⵉⵏⵉⵏ ⵉⵎⴰⵔⴰⵜⵏ ⵏ ⵜⵙⴽⵏⵉⴷⵉⵔⵜ ⵏ ⵜⵉⵙⵍⴰ ⵎⴰⵙ ⴷ ⵉⴷⵉⵙⵓⵏ ⴷ ⵜⵉⵙⵍⴰ ⴳⴰⵏ ⵉⵎⵔⵓⵣⵏ ⵉⵥⵖⵓⵕⴰⵏⵏ, ⴷ ⵎⴰⵙ ⴷ ⵙ ⵙⵉⵏ ⵉⵜⵙⵏ ⵓⵔ ⴰⵙⵏ ⵜⴻⵜⵜⵓⴼⴽⴰ ⵜⵙⵎⵖⵓⵔⵜ ⵙ ⵓⵙⵔⴰⴳ ⵏ ⵜⵛⵛⵓⵏⴳⴰ/ⵓⵎⵍⵍⵓⴳⵓ ⵏⵏⵙⵏ, ⵍⵍⵉⴳ ⴷⴰ ⵉⵙⵙⵉⴷⵔⵓⵙ ⴽⵓ  ⵢⴰⵏ ⴳⵉⵙⵏ ⵙⴳ ⵉⵙⵏⵓⵍⴼⵓⵜⵏ ⵏ ⵡⴰⵢⵢⴰⴹ ⴷ ⵓⵣⵔⴼ ⵏⵏⵙ ⴳ ⵜⵙⵎⵖⵓⵔⵜ; ⴰⵍⵍⵉⴳ ⴰⴽⴽⵯ ⵎⵏⴰⵣⴰⵖⵏ ⵖⴼ ⵜⵣⵡⴰⵔⴰⵢⵜ ⵏ ⵡⴰⵎⵎⴰⵥ ⵏ ⵜⵙⵎⵖⵓⵔⵜ; ⴷ ⵓⴳⵓⵉⵏ ⴰⴷ ⵜⵜ ⴷⵔⵓⵏ, ⴷ ⵢⵉⴷⵉⵙⵓⵏ ⴰⵏⵙⴱⵖⵓⵔ ⵢⵓⴳⵉ ⵜⵜ ⵖⴰⵙ ⵖⴼ ⴰⴷ ⵓⵔ ⵢⴰⵎⵉⵥ ⵜⵉⵙⵍⴰ ⵎⴰⴷ ⵉⵜⵜⴳⴳⴰⵏ ($20,000) ⵏ ⵜⵙⵎⵖⵓⵔⵜ.

ⴳ ⵉⵙⴳⴳⵯⴰⵙⵏ ⵍⵍⵉ ⴷ ⵉⴹⴼⵕⵏ ⵜⴼⴰⵜⵜⴰⵍⵜ ⴰⵏⵏ, ⵓⵔ ⵢⵓⵎⵉⵥ ⵜⵉⵙⵍⴰ ⵓⵍⴰ ⵉⴷⵉⵙⵓⵏ ⵜⴰⵙⵎⵖⵓⵔⵜ (ⵎⵇⵇⴰⵔ ⴷ ⵜⵓⵎⴰⵏⵜ ⵏ ⵢⵉⵙⵎ ⵏ ⵢⵉⴷⵉⵙⵓⵏ ⴳ ⵉⵙⵎⴰⵡⵏ ⵏ ⵡⵉⴷ ⵉⵜⵜⵢⵓⵙⵜⴰⵢⵏ ⵉ ⵜⵙⵎⵖⵓⵔⵜ ⴳ ⵓⵙⴳⴳⵯⴰⵙ 1815, ⴷ ⵢⵉⵙⵎ ⵏ ⵜⵉⵙⵍⴰ ⴳ 1937).
[thumb|266x266px|ⴰⴼⴰⵢⵍⵓ ⵏ ⵜⵉⵙⵍⴰ ⴱⵓ ⵓⵎⵣⵣⵔⴰⵢ ⴰⵔⵉⴼⵉⵍⵉ '''[https://patents.google.com/patent/US1119732 U.S. Patent 1٬119٬732]'''](https://zgh.wikipedia.org/wiki/%E2%B4%B0%E2%B4%BC%E2%B4%B0%E2%B5%A2%E2%B5%8D%E2%B5%93:Original_Tesla_Coil.png)

### ⵉⵙⴳⴳⵯⴰⵙⵏ ⵉⵎⴳⴳⵓⵔⴰ
ⴳⵔ ⵉⵙⴳⴳⵯⴰⵙⵏ 1919 ⴷ 1922, ⵉⵙⵡⵓⵔⵉ ⵜⵉⵙⵍⴰ ⴳ ⵎⵉⵍⵡⴰⴽⵉ ⴷⴰⵔ ⵜⵎⵙⵙⵓⵔⵜ ⵏ "ⴰⵍⵉⵙ-ⵛⴰⵍⵎⴰⵔ". ⴳ ⵓⵙⴳⴳⵯⴰⵙ 1928, ⵢⵓⵎⵥ ⵜⵉⵙⵍⴰ ⵜⵉⵣⵣⵉⴷⴳⴰ ⵏ ⵓⵙⵏⵓⵍⴼⵓ ⵏⵏⵙ ⵜⴰⵎⴳⴳⴰⵔⵓⵜ, U.S. Patent 1,655,114, ⵙ ⵓⵙⵖⵉⵡⵙ ⵏ ⵢⴰⵜ ⵜⴰⵢⵍⴰⵍⵜ ⵜⴰⵙⵉⵏⵊⵓⵎⵎⴰ ⵉⵥⴹⴰⵕⵏ ⴰⴷ ⵜⴰⵍⵉ ⴷ ⴰⴷ ⵜⴳⴳⵯⵣ ⵙ ⵓⴱⴷⵉⴷ, ⵉⵍⵎⵎⴰ ⴷⴰ ⵜⴽⵏⵏⵓ ⵙ ⵢⴰⵜ ⵜⴱⵔⵉⴷⵜ ⵜⴰⵣⵣⵉⴳⵣⴰⵏⵜ ⴰⵔ ⴽⵉⵖ ⵜⵓⵢⵍ ⴰⵎ ⵜⵉⵢⵍⴰⵍⵉⵏ ⵜⵉⵎⴰⴳⵏⵓⵜⵉⵏ. ⵉⵖⴰⵍ ⵜⵉⵙⵍⴰ ⵎⴰⵙ ⴷ ⵜⴰⵢⵍⴰⵍⵜ ⴰⴷ ⵔⴰⴷ ⵜⴻⵜⵜⵏⵣ ⵙ ⵓⴳⴳⴰⵔ ⵏ $1,000. ⵡⴰⵅⵅⴰ ⵜⵜ ⵉⵏⵏ ⵜⴽⴽⴰ ⵜⴰⵢⵍⴰⵍⵜ ⴰⴷ ⵓⵔ ⵜⴳⵉ ⵜⴰⵎⴰⵀⵍⴰⵏⵜ, ⵎⴰⵛⴰ ⵜⴽⴽⴰ ⵜⵜ ⵉⵏⵏ ⵜⴳⴰ ⴰⵙⵖⵉⵡⵙ ⴰⴽⴽⵯ ⴰⵇⴱⵓⵔ ⵍⵍⵉ ⵉⵜⵜⵡⴰⵙⵙⵏⵏ ⵙⵓⵔ ⵙ ⵉⴼⵔⴰⵡⵏ ⵉⵎⴽⵏⵉⵡⵏ, ⴷ ⵜⴽⴽⴰ ⵜⵜ ⵉⵏⵏ ⴰⵎ ⵢⴰⵜ ⵜⵙⵓⵎⵔⵜ ⴰⴽⴽⵯ ⵉⵇⴱⵓⵔⵏ ⵉ ⵓⵙⵎⵔⵙ ⵏ ⵉⵎⵙⵙⴰⵔⵓⵜⵏ ⵉⵜⵓⵔⴱⵉⵏⵉⵢⵏ ⴳ ⵜⵉⵢⵍⴰⵍⵉⵏ ⵉⵜⵜⵙⵓⵜⵓⵍⵏ.
thumb|293x293px|ⴰⵏⵎⵓⵇⵇⴰⵔ ⵡⵉⵙ ⵙⵉⵏ ⵏ ⵓⵙⵉⵏⴰⴳ ⵏ ⵉⵎⵜⵡⴰⵍⵏ ⵏ ⵓⵕⴰⴹⵢⵓ ⴳ 23 ⵉⴱⵔⵉⵔ 1915, ⵉⵍⵍⴰ ⴰⵙⵏ ⵜⵉⵙⵍⴰ ⴳ ⵜⵓⵥⵥⵓⵎⵜ ⵏⵏⵙⵏ.
ⵙⴳ ⵓⵙⴳⴳⵯⴰⵙ 1934, ⵜⵙⵙⵏⵜⵉ ⵜⵎⵙⵙⵓⵔⵜ ⵏ ⵡⵉⵙⵜⵉⵏⴳⵀⴰⵡⵙ ⵉ ⵓⵥⴰⵕⵓⵕ ⴷ ⵜⵎⴳⵓⵔⵉ ⵙ ⵜⵉⴽⴽⵉ ⵏ ⵢⴰⵏ ⵓⵇⴰⵕⵉⴹ ⴰⵢⵢⵓⵔⴰⵏ ⵏ 125$ ⵉ ⵜⵉⵙⵍⴰ, ⴰⴽⴷ ⵓⴼⵔⵔⵓ ⵏ ⵜⵖⵔⴰⴷ ⵏ ⵜⵣⴷⵓⵖⵜ ⵏⵏⵙ ⴳ ⵓⵙⵏⵙⵓ "ⵏⵢⵓ ⵢⵓⵔⴽⵔ", ⴷ ⵏⵜⵜⴰ ⴰⵢⴷ ⵉⴳⴰⵏ ⵜⵉⵖⵔⴰⴷ ⵍⵍⵉ ⵙⵓⵔ ⵜⴼⵔⵔⵓ ⵜⵎⵙⵙⵓⵔⵜ ⴰⵔ ⵜⴰⵎⵜⵜⴰⵏⵜ ⵏ ⵜⵉⵙⵍⴰ. ⵎⵍⴰⵏ ⴽⵉⴳⴰⵏ ⵏ ⵉⵙⵓⴳⴰⵎ ⵎⴰⵙ ⴷ ⵡⵉⵙⵜⵉⵏⴳⵀⴰⵡⵙ ⵉⴽⴽⴰ ⵜ ⵉⵏⵏ ⵉⴽⵚⵓⴹ ⵙⴳ ⵓⵣⵓⵣⵣⵔ ⵏ ⴽⵔⴰ ⵉⵏⵖⵎⵉⵙⵏ ⵖⴼ ⵜⵎⵙⵓⵜⴰⵍ ⵍⵍⵉ ⵉⵎⵔⴰⵏ ⵏⵏⴰ ⴳ ⵜⵏ ⵏⵏ ⵉⴽⴽⴰ ⵉⴷⴷⵔ ⵙⴳⵉⵙⵏ ⵓⵎⵙⵏⵓⵍⴼⵓ ⵏⵏⵙ ⴰⵇⴱⵓⵔ. ⵜⵜⵓⵥⴽⴰⵏ ⵉⵇⴰⵕⵉⴹⵏ ⴰⵏⵏ ⴳ ⵜⵡⵉⵍⴰ ⵏ "ⵜⵉⵖⵔⴰⴷ ⵏ ⵓⵎⵛⵛⵉⵡⵕ" ⴰⴼⴰⴷ ⴰⴷ ⵢⴰⵏⴼ ⵉ ⵓⵎⵔⵉⵔ ⵏ ⵜⵉⵙⵍⴰ ⴷ ⵓⴹⴽⵓⵍ ⵏ ⵜⵉⵔⵉⵜ ⵏⵏⵙ ⵉ ⵜⴱⵉⴷⴷⴰ ⴷ ⵜⵡⵉⵣⵉ ⵏ ⵎⴷⴷⵏ, ⵏⵖ ⴷ ⵎⴽⵍⵍⵉ ⵙ ⵉⵏⵏⴰ ⵎⴰⵔⴽ ⵙⵉⴼⵔ ⴰⵎⴰⵔⴰ ⵏ ⵜⵙⴽⵏⵉⴷⵉⵔⵉⵏ ⵎⴰⵙ ⵜⵜ ⵉⵏⵏ ⵜⴽⴽⴰ ⵜⴳⴰ ⵢⴰⵜ ⵜⵙⴳⵔⵉⴳⵔⵜ ⵏ ⴽⵔⴰ ⵏ ⵜⵖⴰⵡⵙⴰ ⵓⵔ ⵉⵜⵜⵢⵓⵙⵙⵉⵏⵏ.

ⴳ ⵢⴰⵏ ⵓⵏⵎⵓⵇⵇⴰⵔ ⴰⴽⴷ ⵜⵉⵙⵍⴰ ⵙ ⵓⵣⵎⵣⵣⵓ ⵏ ⵓⴽⵜⵜⴰⵢ ⵏ ⵜⵍⴰⵍⵉⵜ ⵏⵏⵙ ⴳ 1935, ⵉⵙⵙⵎⵉⵔ ⵜⵉⵙⵍⴰ ⵖⴼ ⵢⴰⵜ ⵜⵖⴰⵔⴰⵙⵜ ⵉ ⵓⵙⵎⵓⵜⵜⵉ ⵏ ⵜⵥⴹⴰⵕⵜ ⵜⴰⵎⵉⴽⴰⵏⵉⴽⵜ ⵙ ⵉⵎⵉⴽⴽ ⵏ ⵡⴰⴽⴽⴰⵍ ⵏ ⵜⵥⴹⴰⵕⵜ ⵎⵇⵇⴰⵔ ⵢⴰⴳⴳⵓⴳ ⵓⵣⴰⵔⵓ, ⴷ ⵉⵎⴰⵙⵙⵏ ⵏ ⵓⵎⵙⴰⵡⴰⴹ ⵏⵏⴰ ⴷⵉⴷⵙ ⵉⵣⴷⵉⵏ, ⴷ ⵢⴰⵜ ⵜⵖⴰⵔⴰⵙⵜ ⵉ ⵓⵙⵏⵥⵓ ⵙ ⵜⵏⵖⴷⴰ ⵖⴼ ⵉⵎⵖⵓⵣⵏ ⵏⵏⴰ ⵏⵏ ⵉⵜⵜⵓⵎⴹⴰⵍⵏ ⴷⴷⴰⵡ ⵡⴰⴽⴰⵍ.

ⴳ ⵓⵎⵡⴰⵏ ⵏ ⵓⵙⴳⴳⵯⴰⵙ 1937, ⴳ ⵜⵓⵥⵥⵓⵎⵜ ⵏ ⵢⵉⴹ ⵏ ⴽⵔⴰ ⵏ ⵡⵓⵙⵙⴰⵏ ⵏⵏⵙ, ⵉⴼⵍ ⵜⵉⵙⵍⴰ ⴰⵙⵏⵙⵓ ⴰⴼⴰⴷ ⴰⴷ ⵉⴼⵜⵓ ⵙ ⵎⴽⵍⵍⵉ ⵉⵎⵢⴰⵔ ⵖⵔ ⵜⴽⴰⵜⵉⴷⵔⴰⵍⵜ ⴷ ⵜⵙⴷⵍⵉⵙⵜ ⴰⴼⴰⴷ ⴰⴷ ⵉⴼⴽ ⵉ ⵉⵜⴱⵉⵔⵏ ⵎⴰⴷ ⵛⵜⵜⴰⵏ. ⴳ ⵜⵉⵣⵉ ⵍⵍⵉ ⴳ ⵉⴱⴱⵉ ⴰⴱⵔⵉⴷ, ⵜⵓⵜ ⵜ ⵢⴰⵜ ⵜⵀⵉⵔⵉⵜ. ⴷ ⵉⵜⵜⵡⴰⴳⴰⵙ ⴱⴰⵀⵔⴰ ⴳ ⵜⴰⴷⴰⵡⵜ ⵏⵏⵙ, ⴷ ⵕⵥⴰⵏ ⴰⵙ ⴽⵕⴰⴹ ⵉⵖⵙⴰⵏ (ⵓⵔ ⵏⵉⵜ ⵉⵜⵜⵡⴰⵙⵙⵉⵏ ⵎⴰⵏⵉ ⵉⵜⵜⴰⵏⴹ; ⴰⵛⴽⵓ ⵢⵓⴳⵉ ⴰⴷ ⵉⴷⴷⵓ ⵙ ⴷⴰⵔ ⵓⵎⵙⴳⵏⴰⴼ ⵎⴽⵍⵍⵉ ⵉⵎⵢⴰⵔ ⴳ ⵜⵓⴷⵔⵜ ⵏⵏⵙ ⴰⴽⴽⵯ). ⴷ ⵓⵔ ⵜ ⵢⵓⵡⵉ ⵜⵉⵙⵍⴰ ⴳ ⴰⴷ ⵉⵙⵙⵏ ⵎⴰⴷ ⵉⴳⴰ ⵡⴰⵏⵏ ⵍⵍⵉ ⵜ ⵢⵓⵜⵏ, ⵎⴽⵍⵍⵉ ⵢⵓⴳⵉ ⵜⵉⵡⵉⵣⵉ ⵙⴳ ⴷⴰⵔ ⵉⵎⵙⴳⵏⴰⴼⵏ, ⵎⴰⵛⴰ ⵉⵙⵙⵓⵜⵔ ⵖⴰⵔ ⴰⴷ ⵜ ⴰⵡⵉⵏ ⵖⵔ ⵓⵙⵏⵙⵓ ⵏⵏⵙ. ⵉⵇⵇⵉⵎ ⵜⵉⵙⵍⴰ ⵜⵓⴳⴷⵜ ⵏ ⵉⵢⵢⵉⵔⵏ ⴳ ⵓⵃⴰⵏⵓ ⵏⵏⵙ, ⴷ ⵓⵔ ⵙⵓⵔ ⵉⵥⴹⵉⵕ ⴰⴷ ⵉⵙⵙⵓⵜⵛ ⵉⵜⴱⵉⵔⵏ ⵙⴳ ⵜⵙⵕⵥⵎⵜ; ⴹⴰⵕⵜ ⵏ ⵢⴰⵜ ⵜⵉⵣⵉ ⵉⴷⵔⵓⵙⵏ, ⴼⵍⵏ ⵜ ⵉⵜⴱⵉⵔⵏ ⴰⵏⵏ. ⴳ ⵜⵣⵡⵉⵔⵉ ⵏ ⵓⵙⴳⴳⵯⴰⵙ 1938, ⵉⵥⴹⴰⵕ ⵜⵉⵙⵍⴰ ⴰⴷ ⴷ ⵉⵏⴽⵔ ⵙⴳ ⵜⵉⵙⵉ ⵏⵏⵙ. ⵉⴹⴼⵕ ⵜⴰⵎⵢⵓⵔⵜ ⵏⵏⵙ ⴳ ⵓⵙⵓⵜⵛ ⵏ ⵉⵜⴱⵉⵔⵏ ⵎⴰⵛⴰ ⵙ ⵢⴰⵜ ⵜⵡⵉⵍⴰ ⵉⴷⵔⵓⵙⵏ ⵖⴼ ⵎⴽⵍⵍⵉ ⴰⴷⵍⵍⵉ ⵉⵎⵢⴰⵔ, ⴷ ⵉⴽⴽⴰ ⵜ ⵉⵏⵏ ⴽⵔⴰ ⵏ ⵜⴽⴽⴰⵍ ⴷⴰ ⵉⵜⵜⴰⵣⵏ ⴽⵔⴰ ⵏ ⵢⴰⵏ ⵢⴰⴹⵏ ⴰⴷ ⵜⵏ ⵉⵙⵙⵓⵜⵛ ⴳ ⵓⴷⵖⴰⵔ ⵏⵏⵙ.

### ⵜⵉⵙⵎⵖⵓⵔⵉⵏ ⴷ ⵜⵣⵣⵉⴷⴳⵉⵡⵉⵏ ⵏ ⵓⵙⵏⵓⵍⴼⵓ
ⵢⵓⵎⵥ ⵜⵉⵙⵍⴰ ⵜⵓⴳⴷⵜ ⵏ ⵜⵙⵎⵖⵓⵔⵉⵏ ⴷ ⵜⵎⴰⴷⴰⵢⵉⵏ ⴳ ⵜⵓⴷⵔⵜ ⵏⵏⵙ, ⴳⵉⵙⵏⵜ:

# ⴰⴷⵍⴰⴳ ⵏ ⵓⴳⵯⵔⵔⴰⵎ ⵙⴰⴼⴰ - ⵙⴳ ⵜⵙⴽⵯⴼⵍⵜ ⵜⵉⵙ ⵙⵏⴰⵜ - ⵙⴳ ⵜⵏⴱⴰⴹⵜ ⵜⴰⵚⵉⵕⴱⵉⵢⵜ ⴳ ⵓⵙⴳⴳⵯⴰⵙ 1892.
# ⵜⴰⵎⴰⴷⴰⵢⵜ ⵏ ⵢⵉⵍⵢⵓⵜ ⴽⵔⵉⵙⵓⵏ ⴳ ⵓⵙⴳⴳⵯⴰⵙ 1894.
# ⴰⴷⵍⴰⴳ ⵏ ⵓⴳⵍⴷⵓⵏ ⴷⴰⵏⵉⵍⵓ ⴰⵎⵣⵡⴰⵔⵓ ⴳ ⵓⵙⴳⴳⵯⴰⵙ 1895.
# ⵜⴰⵎⴰⴷⴰⵢⵜ ⵏ ⵢⵉⴷⵉⵙⵓⵏ ⵉ ⵓⵥⴰⵕⵓⵕ ⴷ ⵜⵏⵣⴳⴳⵉⵜ ⵜⴰⵎⵥⵥⴰⵕⵓⵕⵜ ⴳ ⵓⵙⴳⴳⵯⴰⵙ 1917.
# ⴰⴷⵍⴰⴳ ⵏ ⵓⴳⵯⵔⵔⴰⵎ ⵙⴰⴼⴰ - ⵙⴳ ⵜⵙⴽⵯⴼⵍⵜ ⵜⴰⵎⵣⵡⴰⵔⵓⵜ - ⵙⴳ ⵜⵏⴱⴰⴹⵜ ⵏ ⵢⵓⵖⵓⵙⵍⴰⴼⵢⴰ ⴳ ⵓⵙⴳⴳⵯⴰⵙ 1926.
# ⴰⴷⵍⴰⴳ ⵙⴳ ⵓⴷⴰⴱⵓ ⴰⵢⵓⵖⵓⵙⵍⴰⴼⵉⵢ ⴳ ⵓⵙⴳⴳⵯⴰⵙ 1931.
# ⵜⴰⵎⴰⴷⴰⵢⵜ ⵏ ⵊⵓⵏ ⵙⴽⵓⵜ ⴳ ⵓⵙⴳⴳⵯⴰⵙ 1934.
# ⴰⴷⵍⴰⴳ ⵏ ⵢⵉⴳⵉⴷⵔ ⴰⵎⵍⵍⴰⵍ - ⵙⴳ ⵜⵙⴽⵯⴼⵍⵜ ⵜⴰⵎⵣⵡⴰⵔⵓⵜ - ⵙⴳ ⵜⵏⴱⴰⴹⵜ ⵏ ⵢⵓⵖⵓⵙⵍⴰⴼⵢⴰ ⴳ ⵓⵙⴳⴳⵯⴰⵙ 1936.
# ⴰⴷⵍⴰⴳ ⵏ ⵢⵉⵣⵎ ⴰⵎⵍⵍⴰⵍ - ⵙⴳ ⵜⵙⴽⵯⴼⵍⵜ ⵜⴰⵎⵣⵡⴰⵔⵓⵜ - ⵙⴳ ⵜⵏⴱⴰⴹⵜ ⵏ ⵜⵛⵉⴽⵓⵙⵍⵓⴼⴰⴽⵢⴰ ⴳ ⵓⵙⴳⴳⵯⴰⵙ 1937.
# ⵜⴰⵎⴰⴷⴰⵢⵜ ⵏ ⵜⵙⴷⴰⵡⵉⵜ ⵏ ⴱⴰⵔⵉⵣ ⴳ ⵓⵙⴳⴳⵯⴰⵙ 1937.
# ⵜⴰⵎⴰⴷⴰⵢⵜ ⵏ ⵜⵙⴷⴰⵡⵉⵜ ⵏ ⵓⴳⵯⵔⵔⴰⵎ ⴽⵍⵉⵎⵏⵜ (ⵜⴰⵎⴷⵉⵏⵜ ⵏ ⵚⵓⴼⵢⴰ-ⴱⵓⵍⵖⴰⵔⵢⴰ) ⴳ ⵓⵙⴳⴳⵯⴰⵙ 1939.

## ⵜⴰⵎⵜⵜⴰⵏⵜ
ⴳ 7 ⵉⵏⵏⴰⵢⵔ ⵏ ⵓⵙⴳⴳⵯⴰⵙ 1943, ⵍⵍⵉⴳ ⵉⵍⴽⵎ ⵜⵉⵙⵍⴰ ⴳ ⵓⵡⵜⴰⵢ ⵏⵏⵙ ⵜⴰⵎⵔⴰⵡ ⴷ ⵚⴹⵉⵚ ⵏ ⵓⵙⴳⴳⵯⴰⵙ, ⵉⵎⵎⵓⵜ ⴳ ⵓⵃⴰⵏⵓ ⵏⵏⵙ ⵏ ⵡⵓⵟⵟⵓⵏ 3327 ⴳ ⵓⵙⵏⵙⵓ ⵏ ⵏⵢⵓ ⵢⵓⵔⴽ. ⵍⵍⵉⴳ ⵜ ⵉⵏⵏ ⵜⵓⴼⴰ ⵜⵎⵙⵡⵓⵔⵉⵜ ⴰⵍⵉⵙ ⵎⵓⵏⴰⴳⴰⵏ ⴳ ⵓⵃⴰⵏⵓ ⵏⵏⵙ ⵉⵎⵎⵓⵜ ⴹⴰⵕⵜ ⵏ ⵎⴰ ⵜⴽⵛⵎ ⵙ ⵓⵃⴰⵏⵓ ⵏ ⵏⵏⵙ ⴷ ⵍⵍⵉⴳ ⵜⵏⵅⵅⵍ ⵜⴰⵎⴰⵜⴰⵔⵜ ⵏ "ⴰⴷ ⴰⵖ ⵓⵔ ⵜⵙⵔⵙⵉⵏⵎ" ⵍⵍⵉ ⵉⵙⵔⵙ ⵜⵉⵙⵍⴰ ⵖⴼ ⵜⴳⴳⵓⵔⵜ ⵏ ⵓⵃⴰⵏⵓ ⵙⵉⵏ ⵏ ⵡⵓⵙⵙⴰⵏ ⴷⴰⵜ ⵏ ⵜⵎⵜⵜⴰⵏⵜ ⵏⵏⵙ. ⵉⵙⴽⵔ ⵓⵎⴰⵡⴰⵙ ⵏ ⵓⵎⵙⴳⵏⴰⴼ ⵡⵉⵎⴱⵍⵉ ⴰⵚⵍⴰⴹ ⵏ ⵜⴼⴽⴽⴰ ⵏⵏⵙ ⴷ ⵉⵙⴷⴷⵉⴷ ⵎⴰⵙ ⴷ ⴰⵙⵔⴰⴳ ⵏ ⵜⵎⵜⵜⴰⵏⵜ ⵉⴳⴰ ⵜ ⵜⴰⵖⵓⵏⵉ ⴳ ⵉⵥⵓⵕⴰⵏ ⵏ ⵡⵓⵍ. ⴷ ⵉⵜⵜⵓⵎⴹⴰⵍ ⵏⵏ ⵜⵉⵙⵍⴰ ⴳ ⵉⵙⵎⴹⴰⵍ ⵏ ⴼⵉⵏⴽⵍⵉⴼ ⴳ ⵡⴰⵔⴷⵙⵍⵉ ⴳ ⵜⵎⴷⵉⵏⵜ ⵏ ⵏⵢⵓ ⵢⵓⵔⴽ.

## ⵜⵉⵡⵓⵔⵉⵡⵉⵏ ⵏⵏⵙ
ⵖⵓⵔ ⵜⵉⵙⵍⴰ ⵜⵓⴳⴷⵜ ⵏ ⵉⴷⵍⵉⵙⵏ ⴷ ⵉⵎⴰⴳⵔⴰⴷⵏ ⵉ ⵜⵙⵖⵓⵏⵉⵏ ⵏ ⵓⴳⵔⴰⵡ ⵏ ⵜⵖⵔⵉ. ⵙⴳ ⵜⵡⵓⵔⵉⵡⵉⵏ ⴰⴷ ⴰⴷⵍⵉⵙ «ⵉⵙⵏⵓⵍⴼⵓⵜⵏ ⵉⵏⵓ»: ⴰⴷⵍⵉⵙ ⵏ ⵜⵔⵉⴷⵉⵔⵜ ⵜⴰⵏⵉⵎⴰⵏⵜ ⵖⴼ ⵏⵉⴽⵓⵍⴰ ⵜⵉⵙⵍⴰ ⵍⵍⵉ ⵉⵙⵎⵓⵏ ⴷ ⵍⵍⵉ ⵢⵓⵔⴰ ⴱⵉⵏ ⵊⵓⵏⵙⵓⵏ. ⴰⴷⵍⵉⵙ ⵢⴰⴹⵏ ⵉⴳⴰ ⵜ «ⵉⵙⵏⵓⵍⴼⵓⵜⵏ ⵉⵅⴰⵜⴰⵔⵏ ⵏ ⵏⵉⴽⵓⵍⴰ ⵜⵉⵙⵍⴰ» ⵍⵍⵉ ⵉⵙⵎⵓⵏ ⴷ ⵍⵍⵉ ⵢⵓⵔⴰ ⴷⴰⵢⴼⵉⴷ ⵀⴰⵜⵛⵔ ⵜⵛⴰⵢⵍⴷⵔⵉⵙ, ⴷ ⴰⵡⴷ ⵜⵉⵏⵜⴰⵎⵉⵏ ⴷ ⵡⴰⵔⵔⴰⵜⵏ ⵏ ⵜⵉⵙⵍⴰ.

ⴽⵉⴳⴰⵏ ⵙⴳ ⵜⵡⵓⵔⵉⵡⵉⵏ ⵏ ⵜⵉⵙⵍⴰ ⵍⵍⴰⵏⵜ ⵙ ⵓⴱⵏⵏⴰⵏ ⴳ ⵡⴰⵏⵜⵉⵔⵏⵉⵜ, ⵢⵓⵎⴰ ⵓⵢⴰ ⴰⵎⴰⴳⵔⴰⴷ «ⴰⵎⵓⴽⵔⵉⵙ ⵏ ⵜⵎⵔⵏⵉⵡⵜ ⵏ ⵜⵥⴹⴰⵕⵜ ⵜⴰⵏⴼⴳⴰⵏⵜ» ⵍⵍⵉ ⵉⵜⵜⵓⴼⵙⴰⵔⵏ ⴳ ⵜⵙⵖⵓⵏⵜ ⵏ "ⵜⴰⵊⵕⵎⴰ" ⴳ ⵓⵙⴳⴳⵯⴰⵙ 1900, ⴷ ⵓⵎⴰⴳⵔⴰⴷ «ⵜⵉⵔⵎⵉⵜⵉⵏ ⵙ ⵉⵎⴰⵣⵣⵍⵏ ⵉⵎⵍⴻⵍⵍⴰⵢⵏ ⵏ ⵜⵥⴹⴰⵕⵜ ⴷ ⵓⵙⴱⴰⴳⴰⵔ ⵢⴰⵜⵜⵓⵢⵏ» ⵍⵍⵉ ⵉⵜⵜⵓⴼⵙⴰⵔⵏ ⴳ ⵓⴷⵍⵉⵙ ⵏ ⵉⵙⵏⵓⵍⴼⵓⵜⵏ ⴷ ⵉⵔⵣⵣⵓⵜⵏ ⴷ ⵜⵡⵓⵔⵉⵡⵉⵏ ⵏ ⵏⵉⴽⵓⵍⴰ ⵜⵉⵙⵍⴰ.

### ⵉⵙⵎⵖⵔⵏ
ⵖⴰⵎⴰⵏⵜ ⵜⵡⵓⵔⵉⵡⵉⵏ ⵏ ⵜⵉⵙⵍⴰ ⴳ ⵉⴷⵍⵉⵙⵏ, ⵉⴼⵉⵍⵎⵏ, ⴰⵕⴰⴹⵢⵓ, ⴰⵥⴰⵡⴰⵏ, ⴰⵎⵣⴳⵓⵏ ⴷ ⵜⵙⵓⵔⴰⵔⵉⵏ ⵏ ⵓⴼⵉⴷⵢⵓ. ⵀⴰⵜ ⵉⴹⵉⵚ ⵏ ⵜⴻⵜⵉⵇⵏⵉⵢⵉⵏ ⵍⵍⵉ ⵉⵙⵏⵓⵍⴼⴰ ⵜⵉⵙⵍⴰ ⵓⵔ ⵉⴳⵉ ⴰⴱⵍⴰ ⵢⴰⵏ ⵓⵙⵔⵜⵓ ⴰⵎⴰⵜⴰⵢ ⴳ ⴽⵔⴰⵢⴳⴰⵜⵜ ⴰⵏⴰⵡⵏ ⵏ ⵓⵙⵓⴳⵏ ⵓⵙⵙⵏⴰⵏ.

### ⵖⴼ ⵜⵉⵙⵍⴰ

* ⵉⵙⵏⴼⴰⵔⵏ ⴷ ⵜⵎⴰⴷⴷⴰⵙⵉⵏ
* ⵓⴷⴷⵉⵙ  ⵏ ⵜⵉⵙⵍⴰ ⵉ ⵓⵥⴰⵕⵓⵕ ⴰⵜⵉⵇⵏⵉ ⴳ ⵜⵛⵉⴽⵓⵙⵍⵓⴼⴰⴽⵢⴰ - ⴳ ⵖⴰⴷ ⵉⵣⵔⵉⵏ.
* ⵜⵉⵀⵉⵔⴰ ⵏ ⵜⵉⵙⵍⴰ - ⵜⵉⵀⵉⵔⵉⵜ ⵜⴰⵎⵉⵔⵉⴽⴰⵏⵜ.
* ⵉⵔⵉⴽⵙⵓⵏ ⵏⵉⴽⵓⵍⴰ ⵜⵉⵙⵍⴰ
* ⵜⴰⵎⵙⵎⵓⵏⵜ ⵏ ⵜⵉⵙⵍⴰ; ⵜⴻⵜⵜⵓⵙⵙⵔⵙⵍ ⴳ 1956.

### ⵜⵉⵏⵓⵕⵥⵎⵉⵏ ⵜⵉⵎⴰⴷⴷⵓⴷⵉⵏ

* ⴰⵙⵙ ⵏ ⵜⵎⴰⵙⵙⴰⵏⵉⵏ, ⵚⵉⵕⴱⵢⴰ - 10 ⵏ ⵢⵓⵍⵢⵓⵣ.
* ⴰⵙⵙ ⵏ ⵏⵉⴽⵓⵍⴰ ⵜⵉⵙⵍⴰ - ⵜⴰⵎⵓⵏⵜ ⵏ ⵉⵙⵍⵎⴰⴷⵏ ⴳ ⴼⵓⵢⴼⵓⴷⵉⵏⴰ ⴳ 14 ⵢⵓⵍⵢⵓⵣ.
* ⴰⵙⵙ ⵏ ⵏⵉⴽⵓⵍⴰ ⵜⵉⵙⵍⴰ - ⵉⵎⵓⵣⵣⴰⵔ ⵏ ⵏⵢⴰⴳⴰⵕⴰ, 10 ⵢⵓⵍⵢⵓⵣ.
* ⴰⵙⵙ ⵏ ⵏⵉⴽⵓⵍⴰ ⵜⵉⵙⵍⴰ ⴳ ⴽⵔⵓⵡⴰⵜⵢⴰ, 10 ⵢⵓⵍⵢⵓⵣ.
* ⵕⴰⵍⵉ ⵏⵉⴽⵓⵍⴰ ⵜⵉⵙⵍⴰ ⵉ ⵜⵀⵉⵔⵉⵜⵉⵏ ⵜⵉⵎⵥⵥⴰⵕⵓⵕⵉⵏ ⴳ ⴽⵔⵓⵡⴰⵜⵢⴰ

### ⵉⴷⵖⴰⵔⵏ

* ⴰⵣⴰⴳⵯⵣ ⵏ ⵏⵉⴽⵓⵍⴰ ⵜⵉⵙⵍⴰ ⴳ ⴱⵍⴳⵔⴰⴷ.
* ⴰⵙⴰⵍⴰⵢ ⵏ ⵏⵉⴽⵓⵍⴰ ⵜⵉⵙⵍⴰ ⴳ ⴱⵍⴳⵔⴰⴷ.
* ⴰⵙⴰⴽⵯⵏ TPP (ⵏⵉⴽⵓⵍⴰ ⵜⵉⵙⵍⴰ) ⴰⵙⴰⴽⵯⵏ ⴰⴽⴽⵯ ⵉⵎⵇⵓⵔⵏ ⴳ ⵚⵉⵕⴱⵢⴰ.
* ⵜⵜⵓⵙⵎⵎⴰⵏ 128 ⵏ ⵉⵙⵡⴰⴽ ⵙ ⵢⵉⵙⵎ ⵏ ⵏⵉⴽⵓⵍⴰ ⵜⵉⵙⵍⴰ ⵙ ⵓⵙⵎⵖⵔ ⵏⵏⵙ ⴳ ⴽⵔⵓⵡⴰⵜⵢⴰ.
* ⵉⵜⵜⵓⵙⵎⵎⴰ ⵢⴰⵏ ⵓⴳⴹⵉ ⴰⵡⵟⵟⵓ ⵙ ⵜⵖⵣⵉ ⵏ 26 ⵏ ⵓⴽⵉⵍⵓⵎⵉⵜⵔ ⵖⴼ ⵉⴳⴳⵉ ⵏ ⵡⴰⵢⵢⵓⵔ ⵙ ⵢⵉⵙⵎ ⵏ ⵏⵉⴽⵓⵍⴰ ⵜⵉⵙⵍⴰ.

### ⵜⵉⵏⵎⴰⵍ
ⵜⵉⵏⵎⴰⵍ ⵏ ⵏⵉⴽⵓⵍⴰ ⵜⵉⵙⵍⴰ ⵉ ⵜⵎⴰⵙⵙⴰⵏⵉⵏ ⴷ ⵜⴻⵜⵉⴽⵏⵓⵍⵓⵊⵜ ⴷ ⵜⵏⵣⴳⴳⵉⵜ ⵍⵍⵉ ⵉⵜⵜⵓⵙⵙⵔⵙⵍⵏ ⴳ ⵓⵙⴳⴳⵯⴰⵙ 2012 ⴳ ⵔⵉⴷⵎⵓⵏⴷ ⵡⴰⵛⵉⵏⵟⵓⵏ, ⵍⵍⵉ ⵉⵜⵜⵓⵙⵎⵎⴰⵏ ⵙ ⵓⵙⴽⵓⵜⵜⵉ ⵖⴼ ⵓⵙⵜⴰⵢ ⵏ ⵉⵏⵍⵎⴰⴷⵏ.

## ⵥⵕ ⵓⴳⴳⴰⵔ

* ⵜⵓⵎⴰⵙ ⵉⴹⵉⵚⵓⵏ
* ⵜⴰⵥⵏⵥⵕⵙⵓⵍⴼⵜ
* ⴰⵎⴰⵣⵣⵍ ⴰⵎⵍⵡⴰⵢ
* ⴰⵥⴰⵕⵓⵕ
* ⴰⵎⴰⵣⵣⵍ ⴰⵎⵍⴻⵍⵍⴰⵢ
* ⵉⵎⵏⵖⵉ ⵏ ⵉⵎⴰⵣⵣⵍⵏ

## ⵉⵙⴰⵖⵓⵍⵏ